Dhivehin Avahah "Geybandhu Kuran" Doctarun Govaalaifi - Vaguthu\nދިވެހިން އަވަހަށް "ގޭބަންދު ކުރަން" ޑޮކްޓަރުން ގޮވާލައިފި\n11 މަސް ކުރިން ( މާޗް 16, 2020 )\nރާއްޖެއަށް ބޭރު ގައުމުތަކުން މީހުން ނާދެވޭ ގޮތަށް ބަންދު ކުރުމަށާއި، ގައުމުގެ އެތެރޭގައި ތިބި މީހުން ވެސް ގެއިން ނިކުތުން މަނާކޮށް މުޅި ގައުމު އެއްކޮށް ލޮކްޑައުން ކުރަން ނުވަތަ ބަންދު ކުރަން ބައެއް ޑޮކްޓަރުން މީސްމީޑިއާގައި ގޮވާލައިފިއެވެ.\nއައިޖީއެމްއެޗްގެ ޑޮކްޓަރު އަހުމަދު ފައިސަލް ކުރެއްވި ޓްވީޓެއްގައި ވިދާޅުވީ އަމިއްލަ ގޯހަކުން ދަސްކޮށް ރަނގަޅު ކުރުމަށް ވުރެ، އެހެން މީހުން ހަދާ ގޯހުން ފިލާވަޅު ދަސްކޮށް ރަނގަޅު ފިޔަވަޅު އެޅުން ބުއްދިވެރި ކަމަށެވެ. "މިހާރު ވެސް މި ދައްކަނީ އިޓަލީން މީހުން އައުން މަނާ ކުރެވުނުލެއް ލަހޭ. ބަލި މީހުން ގިނަ ވީމާ ފަރުވާ ދިނުން ކީއްކުރަން، ޓެސްޓުވެސް ނުކުރެވޭނެ. އެންމެން ބަންދަށް" ފައިސަލް ވިދާޅުވިއެވެ.\nކުޑަކުދިންގެ ހާއްސަ ޑރ. އަބްދުﷲ ނިޔާފް ވިދާޅުވީ ދުނިޔޭގެ ގިނަ ގައުމުތަކުން ލޮކްޑައުނަށް ނުގޮސް މަޑުކުރީ ބޭރުން އައި މީހެއްގެ ގައިން އެހެން މީހުނަށް ބަލި ފެތުރިއްޖެކަން ކަށަވަރުވަންދެން ކަމަށެވެ.\n"ހެކި ފެނުމުން ލޮކްޑައުން މިކުރަނީ. އެގައުމުތަކުން ފަހުން ބުނި ހަފްތާއެއް ނުވަތަ ދެހަފްތާ ކުރިން ލޮކްޑައުން ކުރެވުނު ނަމައޭ. ދެން އެ ގޯސް ނުހަދަން އެހެން ގައުމުތަކަށް ނަސޭހަތްދޭ. ނަމަވެސް ދުވަސްކޮޅެއް ފަހުން އަނެއްކާ މިފެންނަނީ ކުރިން ގައުމުތަކުން ހެދި ގޯސް އަނެއްކާ އަނެއް ގައުމުން ތަކުރާރު ކުރާ ތަން." ޑރ.ނިޔާފް ވިދާޅުވިއެވެ.\nWe have to appreciate the steps currently being taken by the Nation. Its difficult times for everyone. The sooner we accept it, the better it will be. Economic State Emergency (if its there) needs implementation. https://t.co/eGpF3dGxi0\n— Dr. Mohamed Ali (@Moxamedalu) March 16, 2020\nއެހެން ބައެއް އާއްމުން ވެސް ގެންދަނީ އަވަހަށް ރާއްޖެ ލޮކްޑައުން ކުރަން ގޮވާލަމުންނެވެ.\nނޭވާލާ ނިޒާމުގެ ބަލިތަކަށް ހާއްސަ ޑޮކްޓަރު މުހައްމަދު އަލީ ވެސް ވިދާޅުވީ ރާއްޖޭގެ އިގުތިސޯދަށް ނޭދެވޭ އަސަރު ކުރި ނަމަވެސް، ރާއްޖެ ލޮކްޑައުން ކުރަންޖެހޭ ކަމަށެވެ.\n"މިއީ އެންމެންނަށްވެސް ވަރަށް އުނދަގޫ ވަގުތުކޮޅެއް. އެކަމަކު އެންމެ ފައިދާ ބޮޑީ، މިހާރު ކުރިމަތިވެފައިވާ ހަގީގަތް ގަބޫލުކުރުން،" ޑރ.މުހައްމަދު އަލީ ވިދާޅުވި އެވެ.\nވަރަށް ގިނަ އާންމުން ވެސް ގެންދަނީ މުޅި ރާއްޖެ ލޮކްޑައުން ކުރުމަށް ގޮވާލަމުންނެވެ. އަދި ސަރުކާރުން އެފިޔަވަޅު ނޭޅި ނަމަވެސް އާއްމުން އަމިއްލައަށް ފަރުދީ ޒިންމާއެއްގެ ގޮތުގައި ދެކިގެން ގޭގައި ތިބުމަށް ވެސް ގިނަ ބަޔަކު އަންނަނީ މީސް މީޑިއާގައި ގޮވާލަމުންނެވެ.\nއަމިއްލަ ގޯހަކުން ދަސްކޮށް ރަނގަޅުކުރުމަށްވުރެ، އެހެންމީހުން ހަދާ ގޯހުން ފިލާވަޅު ދަސްކޮށް ރަނގަޅު ފިޔަވަޅު އެޅުން ބުއްދިވެރި\nމިހާރުވެސް މިދައްކަނީ އިޓަލީން މީހުންއައުން މަނާކުރެވުނެއްލަހޭ\nބަލިމީހުން ގިނަވީމާ ފަރުވާދިނުން ކީއްކުރަން، ޓެސްޓުވެސް ނުކުރެވޭނެ\nއެންމެން ބަންދަށް https://t.co/vita3LbXmK\n— Ahmed Faisal (@Faisalnaifaru) March 16, 2020\nރާއްޖެ އިން މިހާތަނަށް 13 މީހަކު ކޮވިޑް-19 އަށް ފައްސި (ޕޮޒިޓިވް) ވެފައި ވެއެވެ. އޭގެ ތެރޭގައި ހިމެނެނީ މުޅިން ވެސް ބިދޭސީންނެވެ. ނަމަވެސް އެމީހުން ނިސްބަތްވާ ގައުމުތަކެއް ސަރުކާރުން ހާމައެއް ނުކުރެއެވެ. މައުލޫމާތު ލިބިފައިވާ ގޮތުގައި ރާއްޖެ އިން ކޮވިޑް-19 އަށް ފައްސިވި ގިނަ މީހުންނަކީ އިޓަލީވިލާތުގެ ރައްޔިތުންނެވެ. ރާއްޖެ އަށް އިޓަލީވިލާތުން ފަތުރުވެރިން އައުން މަނާ ކުރީ އިޓަލީވިލާތް މެދުވެރިވެގެން ވަރަށް ގިނަ ގައުމުތަކަށް ކޮވިޑް-19 ފެތުރުނު ފަހުންނެވެ.\nކޮވިޑް-19 އާއި ގުޅިގެން ސަރުކާރުން މިހާރު ވެސް ވަނީ ގިނަ ފިޔަވަޅުތަކެއް އަޅާފައެވެ. އެގޮތުން ބައެއް ގައުމުތަކުން ރާއްޖެ އަށް މީހުން އައުން މަނާ ކުރުން ހިމެނެއެވެ. އަދި ރިސޯޓްތަކުގެ މުވައްޒަފުން 14 ދުވަސް ވަންދެން ރިސޯޓުން ނުފޭބުމަށް ވަނީ އަންގާފައެވެ. މީގެ އިތުރުން މާލެ އާއި ހުޅުމާލެ އަދި ވިލިމާލޭގެ އެއްވެސް ތަނަކަށް އެއްވެސް ފަތުރުވެރިޔަކު ގެނައުން ވަނީ މަނާ ކޮށްފައެވެ.\nކޮވިޑް-19: މެކްސިކޯއިން އިތުރު 1،006 މީހަކު މަރުވެއްޖެ\nމާޗް 16, 2020 12:05\nމާފުއްޓަށް ފަތުރުވެރިން ގެނައުން ހުއްޓާލުން ވަރަށް މުހިންމު. ސަރުކާރުން މިކަމާ ނުވިސްނާނެބާ.. ވަގުތުން މި ސުވާލުކޮއްލަދީބަލަ. ރާއްޖޭގެ އެންމެ ބޮޑު ޖަލު އޮތީވެސް މާފުށީގަ.\nއެހެން އެބުނާ ޑޮކްޓަރުންގެ ވަކި ކޮޓަރި ހުންނާނެ. ކާން ބޯން ލިބޭނެ ގެއިން. އަހަރެމެން އާދައިގެ މީހުން ކޮންތާކުން ކަނީ؟ ކޮންތާކު ނިދަނީ؟\nހޮޓަލުން ކަނީ މަހު ލާރި ދޭ ގޮތަށް.\nއެންމެން ނިދަނީ އެއް ކޮޓަރީގަ\nމާޗް 16, 2020 15:12\nތެދު ވަހަކަ އެއް... އެކަމަކު ފިޔަވަޅު އަޅަން ޖެހޭ....\nމާޗް 16, 2020 12:09\nދީނީ ކަންކަމަށް އިސްކަން ދީ، އަބަދުވެސް ﷲ އަށް ޒިކުރުކުރުން މަތީ ތިބެ ދުޢާ ކުރަން ގޮވާލާނެ ޑރ އަކު ނެތްތަ ؟؟ އެހެނީ ބަލިތަށް ޖައްސަވާ އެބަލިތަކަށް ޝިފާ ދެއްވުން ވަނީ ހަމައެކަނި ﷲ ގެ ޙަޟްރަތުން...\nމާޗް 16, 2020 12:19\nމިޔަދު މާމިގިލިއަށް އަންނަ މެންދުރުފަހުގެ ފުލައިޓްގައި އިޓަލީ2ފަތުރުވެރިން އެބަތިބި. ލިސްޓްގަ. މީ ސަން އައިލެންޑް އަށް އަންނަ2ފަތުރުވެރިން. އަލީ ވަހީދު ދެނީ ދޮގު މައުލޫމާތު. އިޓަލީ އިން މީހުން އައުން މަނާ ކުރި ނަމަ. އެޔާޕޯޓައް ލިބިފަ އިން ލިސްޓަކު މިމީހުންގެ ނަމެއް ނެތިސް....\nޕީޕީއެމްގެ ވެރިކަމެއްގަ ތިބިނަމަ މިހާރު މިބަލި އެއްކޮށް މިޤައުމުން ނައްތާލެވުނީސް، ޔާ ﷲ އަޅަމެން މި ލާދީނީ އަދި އިންސާނިއްޔަތުކަމެއް ނެތް ސަރުކާރުން މިންޖު ކުރައްވާނދޭވެ\nމާޗް 16, 2020 15:55\nކަލޭ ފަހުން ބުނެފާނެ ބަލި ފެތު ރުނީ ވެސް ޕީޕީއެމް ގެ ސަބަބުން ނޭ. ސިޔާސީވިޔަސް ބޮޑުވަ ރުތީ.\nމާޗް 16, 2020 17:40\nސިޔާސީވިޔަސް ތީ ދެން ބޮޑުވަރު.\nމި ބައްޔާ ސިޔާސީ ކަންކަމާ ހުރީ ކޮން ގުޅުމެއްތަ؟ ހުރިހާ ރައްޔިތުން ބިރުން ތިބި ވަގުތު ބަލާފަ ސިޔާސީ ކަންކަމައިގެން ކުރިއަށް ދާން ދޯ ތިއުޅެނީ؟ ވަކި ޕާޓީ އެއްގެ މީހަކު ވެރިކަން ކޮށްގެން މި ބައްޔަކުން ސަލާމަތެއް ނުވެވޭނެ. ދެންވެސް ތި ސިޔާސީ ކަންކަން ބަހައްޓާފަ މި ކަމުން ސަލާމަތް ވޭތޯ މަސައްކަތް ކޮށްބަލަ. އެންމެ އޯގާވަންތަވެވޮޑިގެންވާ ރަސްކަލާނގެ އަށް ދުޢާ ދަންނަވާބަލަ.\nމާޗް 16, 2020 12:35\nޢެއްވެސް ބައެއްގެ ބަސް އަހަން ސަރުކާރު އޮތީ ތައްޔާރަކަށްނޫން. އަދިވެސް އުޅެނީ ގޮތުގަ ހިފަހައްޓައިގެން ސިއްރުކޮށްގެން ތިބެން. މިވަގުތހަކީ ކަމާ ބެހޭ މާހިރުންގެ ބަސް ގަބޫލުކުރަންވީ ވަގުތު\nމާޗް 16, 2020 15:51\nސޯލީ ބުނި އެކަމު ފަންނީ ގާބިލް މީހުނެއް ނެތޯ މިރާއްޖޭގައެއް. އެހެން އެބުނީ މި ރާއްޖޭގެ ފަންނީ މީހުންގެ ބަސް ނާހާންވެގެން ދޯ ؟ އަދި މުޖުތަމަޢުގައި ޑޮކްޓަރުންގެ އަގުވައްޓާލަންދޯ ؟\nމާޗް 16, 2020 12:37\nމީ ވަރަށް ބޯހަރު ގޮތްދޫނުކުރާ ސަރުކާރެއް. ޚާއްސަކޮށް ނަޝީދު.\nމާޗް 16, 2020 12:49\nމިއޮއްފަދަ މެޑިކަލް ވަސީލަތް ވަ ރުގަދަ ޒަމާނެއްގައި ބޮޑުވަ ރު ނުވަންޏާ ރަގަނޅު ވެޔޭ ކިޔާ ވައި ރަސްއެއް ފެތު ރޭތީ މުޅި ދުނިޔެ ލޮކް ޑައުންއަކަށް ދާން ޑޮކްޓަ ރުން ގޮވާލުން އެއީ އާދައިގެ ކަމެއްނޫން. މިކަމުގައި ފޮ ރުވިފައިވާ ސިއް ރުތަކެއް ވާތީ ޑޮކްޓަ ރުންނާއި ސިއްހީ ތަޖު ރިބާކާ ރުން މިވަ ރުކު ރާނީ. އެއްގޮތަކީ ކޮވިޑު19 އިގެ އަސްލު ނު ރައްކާތެ ރިކަން އެނގޭ ބަޔަކު މީހުން ޕެނިކު ވެދާނެތީ ސިއް ރުކޮށް ލޮކްޑައުން ފަދަ އެންމެ ބޮޑެތި ރައްކާތެ ރިކަމުގެ ފިޔަވަޅު އަޅަން ގޮވާލަނީ. ކޮވިޑު19 އަކީ އިންސާނީ އުފެއްދުމެއް ކަމަށް ބުނެ ފެތު ރޭ ލިޔުންތަކަށް ބާ ރު ލިބޭ ގޮތަށް ކަންކަން މިދަނީ..\nމާޗް 16, 2020 12:53\nތިކަން ކޮއްދީބަލަ ސަ ރުކާ ރު..ވަގުތުޖެހެންދެންނުހު ރޭ މާލޭގައި ފެތު ރިއްޖިއްޔާ ކަލޭމެން ގެ އަތުގައި އެންމެންޓެސްޓުކޮއް ރަނގަޅުފަ ރުވާ ދިނުމުގެ ގާބިލްކަމެއްނެއްކަން މުޅި ދުނިޔެ ދަނޭ...\nމާޗް 16, 2020 12:58\nހުރިހާ ބާރެއް މިއޮތީ ސިޔާސީ މީހޔން އަރިގައި. ޢެމީހުންނަކީ ގައުމު ދެކެ އަދި ރައްޔިތުން ދެކެ ވެސް ލޯބިވާ ބަޔަކަށް ނުވި. ޤާނޫނީ އޮނިގަނޑު ބަދަލު ކުރަން ފެނޭ.\nމާޗް 16, 2020 12:59\nމިކަހަލަ މައްސަލަތަކުގައި އަޑުއަހަންވީ ޑޮކްޓަރުންގެ ވާހަކަ ސިޔާސީ މީހުންގެ ބަސް މުހިއްމެއް ނޫން ، ހާހުން މީހުން ކްރިޓިކަލް ކޮންޑިޝަން އަށް ދިޔައީމައި ފަރުވާ ދެވޭވަރު ގާބިލު ކަމެއް ނެތް ރާއްޖެއަކު ، ޗައިނާ އާއި އިޓަލީގައި ފަރުވާ ދެވުނެއް ކަމަކު ، ކާފައިންނާ މާމައިންގެ ހައްގުގައި ތެދުވޭ\nމާޗް 16, 2020 13:01\nބޯހަރު ސަރުކާރަށް އަޑުއިވޭބާ؟ ޑޮކްޓަރުން ގޮވާލުމުގެ ކުރިއަށް މާތްވެގެންވާ އިސްލާމް ދީނުގައި އަންގަވާފައިވާ ގޮތަށް ކަރަންޓީން އުޞޫލަށް ޢަމަލު ނުކުރަން މީކޮން ބާރެއް ލިބިގެން އުޅޭ ބައެއްތަ. ދީނަށް ވުރެ މަތީގައި ހުރެގެން ވެރިކަމެއް ނުކުރެވޭނެ. ކިޔަމަންވެ ބޯލާނބާ. އަލީވަހީދު މެން ކުރީގައި ޔާމިން އިރު ޓުއަރިޒަމް ބޯއިކޮޓް ކުރަން ގޮވި ހަނދާން ވޭތޯ. މިއަދު އަމިއްލަ އަތުން ބޮއިކޮޓް މިއޮއްގެން ކުރަނޫ. މަޖްބޫރުވީ.\nމާޗް 16, 2020 13:02\nމާޗް 16, 2020 13:04\nސަރުކާރުން ޑޮކްތަރުންގެ ގޮވާލުމަށް އިޖާބަދޭންޖެހޭ. މިއަދު ޑޮކްޓަރުންނަށް އިތުބާރުކޮށް ފިޔަވަޅު އެޅުނުނަމައޭ ހިތަށްއަރާ ހިތާމަކުރަން ޖެހުމަކީ %99.99999 ގާތްކަމެއް. އާދޭހާއިއެކު މިދަންނަވަނީ ޑޮކުޓަރުންގެ އަޑުއައްސަވާ.\nމާޗް 16, 2020 13:10\nޥ ރަނގަޅު ނިންމުމެއް.\nމާޗް 16, 2020 13:19\nޕްރިވެންޝަން އިޒް ބެޓާރ ދެން ކިޔުއާރ\nމާޗް 16, 2020 13:24\nކޮވިޑް19 އިން ސަލާމަތް ވުމަށް އޮތް ހަމަ އެކަނި ހައްލަކީ ގިނަގިނައިން އަތްދެވެ ސާފުތާހިރުކަން އިތުރުކުން. ދެން ކޮންމެހެން ދާން ޖެހިގެން މެނުވީ ގެއިންބޭރަށް ނުގޮްސް ވީހާ ބޮޑަށް އެކެހެރިވެ ތިބުން.\nމިވާހަކަ މެދުނުކެނޑި ސަރުކާރުން އަދި ޑޮކްޓަރުން އެދަނީ ބުނަމުން.\nދެން ކިހިނެތް ބަންދު ނުކޮށްގެންބާ މި އުޅެނީ؟ ކޮންމެ މީހެއްގެ ބޮލު ބަޑި ޖައްސާފަ ފުލުހަކަު ނުބަހައްޓައިގެންބާ މި އުޅެނީ؟\nމާޗް 16, 2020 13:27\nރާއްޖޭގެ އެކިއެކި އާންމު ފަރާތް ތަކުން ބުނަމުންދިޔައީ ރާއްޖެއަށް މިބަލި ނާންނަނީސް ރާއްޖެ ލޮކްޑައުންކުރާށޭ ނަމަވެސް ސަރުކާރުގެ ނުފޫޒު ގަދަ ފަރާތްތަކުން ދެއިރު ދެދަޅައަށް ގޮވަމުން ދިޔައީ އިޤްތިޞޯދު ދަށްވެދާނެއޭ އަދި އެހިސާބަކަށްނުދެއޭ އެބޭފުޅުންނަށް އެހިސާބަށްދިޔަކަމަށްވާނީ ކިހާވަރެއް ވީމަތޯ މިއީ އަމިއްލައެދުން އިސްކުރަންވީ ވަގުތެއްނޫން އަދިވެސް މި ދިވެހިރާއްޖޭގެ މަދުމީސްކޮޅާ ދޭތެރޭ ވިސްނާލާކަށް ސަރުކާރުން ނުވޭތޯ\nމާޗް 16, 2020 13:37\nތިއުޅެނީ ލޮކްޑައުން ކޮއްފަ ރައްޔިތުން މަރަންތަ\nމާޗް 16, 2020 13:39\nތިހިން ހެދީމަ ސަކަރާވާނެއެނު.\nމަނާ ކުރިއަސް ނަމާދަށް ނުގޮހެއް ނީންދެވޭނެ ، ﷲ އަހަރުމެންނަށް ގޮވާ ގޮވުމަށް ބީރު ކަންފަތެއް ދޭކަށް ނުޖެހޭ.\nމާޗް 16, 2020 15:30\nނަމާދަށް ގޮސްގެން ދެން ގޭގަ ވެސް ނަމާދު ކުރަން ދަތިވާހާ ބަލިވެދާނެތީ ރަނގަޅުވާނީ މިވަގުތު ގޭގަ ނަމާދު ކުރުމެއް ނޫންތޯ! ކޮންމެ ހާލެއްގަވެސް ނަމާދު ކުރަންޖެހޭނެ މިވަގުތު ހާލަތު ހުރިގޮތުން ގޭގަ ކުރިޔަސް ނަމާދު އެކުރެވުނީ. މި ވައިރަސް ޖެހުމަށްފަހު ބައެއް ފަރާތްތަށް ދުނިޔެ ދޫކުރަނީކަމަށް އެވަނީ އެހެންވީމަ މި ގޮތްނޭނގޭ ވަގުތު ސިއްހަތު ރަނގަޅު(މާޝާﷲ) ބޭފުޅުންވެސް އެއްވެނޫޅެންވީ ބަލިކަށި ފަރާތްތަކަށްވެސް ފެތުރިދާނެތީ. މާތްﷲ އެންމެންނަށްވެސް އެންމެހާ ނުރައްކާތެތި ބަލިތަކުން ރައްކާތެރިކަން ދެއްވަވާ ބަލި ފަރާތަކަށް ޝިފާ ދެއްވަވާށި\nމާޗް 16, 2020 13:41\nސަރުކާރުން ކާބޯތަކެއްޗާއި ޕެޑް ފޯރުކޮށްދީ، ބައްޔެއްވެއްޖެނަމަ ގޭގާ ތިބެގެން ޑޮކްޓަރުންނާ ނަރުހުންގެ ޚިދުމަތާ ބޭސްފަރުވާ ދެންޏާ އެއްގޮތަކަށްވެސް ގޭން ނުނިކުމެ ތިބެވިދާނެ.\nމާޗް 16, 2020 13:47\nކޮބައިތޯ މިބަލި ރާއްޖެ އަށް އައުމާ ގުޅިގެން އިހުމާލުވާ ފަރާތްތަކާއެދު ކުރާ ތަހުގީގު. މިހާރު އެކަމާބެހޭ އެއްވެސް އަޑެއްނީވޭ. ރައީސް ސޯލިހާއި، ޓްއަރިޒަމް މިނިސްޓަރު އަލީ އާއި މަޖިލިސްގެ ރައީސް ނަޝީދު ޒިންމާނަގަން ޖެހޭތީ ތަހުގީގުކުރިއަކަށްނުދޭ. އެމައްސަލަ އޮބި ނިމުނީ.\nމާޗް 16, 2020 13:48\nނުކުރާނެ. މީ ކޮންބަޔެއް\nމާޗް 16, 2020 13:54\nވިހާވެސް އަވަހަށް ތި ފިޔަވަޅު އެޅުމަށް ގޮވާލަން..\nމާޗް 16, 2020 14:00\nމުޅިރާއްޖެ ބަންދުކުރަންގޮވާ ބިރުވެރިކަން އިތުރުކުރުމުގެބޭނުމެއްނެތް، ތިޔަ ވައިރަސްއައް ޕޮޒިޓިވްމީހުން މިރާއްޖޭގައެބަތިބިމިހާރު، ދެން ވިސްނާލަންވީ ތިޔަވައިރަސްއަކީ ޖެހޭހާމީހަކު އެބަލީގަމަރުވާ ބައްޔެއްނޫން، ބަލީގާމިމަރުވަނީ3ނޫނީ5ޕަސެންޓްމީހުން، އެކަމަކު ވިސްނާނުލާ ހާސްވެގެން ކުރެވޭ ކަންތައްތަކަކުން މުޅިރާއްޖެ ބަނޑައްޖެހި މީހުން ބަނޑައް މަރުވާރޭޓް މާމަތިވެދާނެ، 2ވަނަބޮޑުހަނގުރާމައިގެދުވަސްވަރު ރާއްޖޭގެ އާބާދީއަކީ މިހާރައްވުރެ 10ގުނަ ކުޑައާބާދީއެއް، އެކަމަކުވެސް އެދުވަސްވަރު އިގްތިސާދު އިނދަޖެހި ބަނޑައްމަރުވީރޭޓް ވަރައްމަތި، އޭރުގެ އާބާދީމަދުވެފަ ރައްރަށުގައި ދިރިއުޅުނު އާބާދީތަކްއް ކޮންމެވސްވަރަކައް ހަމަޖައްސާލެވޭވަރުގެ ވަސީލަތްތައްވެސް( ފަލުރައްތަކުގެ ރުއްތަކާ ބަނބުކޭލާ މިކަހަލަ ބައިވަރު ކެއުމައްބޭނުންކުރާ ވަސީލަތްތައް) އާބާދީގެނިސްތިބަތުން މިހާރައްވުރެ 10 ގުނަ އިތުރައްހުރި، ނަމަވެސް މިހާރު މިއޮތްއާބާދީ މެނޭޖްކުރާވަރައް އަމިއްލަޔައް ކާބޯތަކެތި އުފެއްދުމަކީ ނާދިރުކަމެއް، ސަބަބަކީ ގިނަ ފަޅުރައްތައްހުރީ ރިސޯޓްހަދާ، އަދިމިނޫވެސް އެހެނިހެން ކަންކަމުގަ ބޮޑައްބޭނުންކޮއްނިމިފަ، އެހެންވީމާ މުޅިރާއްޖެ ބަންދުކޮއްގެން މުޅިއިގްތިސާދު އިނަދަޖެހިއްޖެނަމަ ކާބޯތަކެއްޗާ، ތެލާ، ބޭހާ، މިނޫންވެސް ދިރިުޅުމުގެ ޒަރޫރީ ބޭނުންތަކްއް ބޭނުންވާ ތަކެތި އެތެރެކުރާނެ ބޭރުފައިސާހުސްވެއްޖެނަމަ، ހީނުކުރާހާވަރުގެ ބޮޑު އިންސާނީ މުސީބާތަކާ ކުރިމަތިލާންޖެހިދާނެ. އޭރުން ތިވައިރަސް ޖެހިގެން މަރުވާރޭޓައްވުރެ 10 ގުނަ އިތުރައް ކާބޯތަކެއްޗާ ބޭސްފަރުވާނުލިބިގެން މީހުންމަރުވެދާނެ. ކާބޯތަކެއްޗާ ބޭސްފަރުވާގެ އުސޫލުން މީހުންނާ ތަކެތި އެއްރަށުން އަނެއްރަށައް އުފުލުމައް ތެޔޮވެސް މުހިންމުވާނެ، މިހާރު ރާއްޖޭގައި ބޭނުންކުރާ %99 އުޅަނދުފަހަރު ރިޔާނަގައިގެން ރިޔަލަކު ނުދުއްވޭނެ. މިހުރިހާކަމަކައް ނުވިސްނާ ބިރުވެރިކަން އިތުރުކޮއްގެނެއް ވަކިވާނެ މޮޅެއްނެއް، ބިރުން ތެޅިފޮޅުނީމަ ހެދޭނީ އަބަދުވެސްގޯސް، މާތްﷲގެހަޒުރަތުން ވާގިއެދި ދުޢާކުރުންގިނަކޮއް ،ވިސްނުންތެރިކާމާއި އެކު އިގްތިސާދު ހާލާކުވެ ބޭރުފައިސާހުސްނުވެމެނޭޖްކުރުން މުހިންމު.\nމާޗް 16, 2020 14:06\nޑޮކްޓަ ރުންގެ ބަސް ޤަބޫލުކުރުމަކީ ވަ ރަށް މުހިއްމުކަމެއް.\nކޮންމެ ގޭބިސީއަކުން ރައްކާކު ރެވެން ހު ރި މިންވަ ރަކަށް ތަކެތި ރައްކާކުރަން އެހީތެ ރިވެދެންވީ. ސަ ރރރުކާރުގެ ސްޓޮކު ދެން އިތު ރަށް ގެންނަންވީ.\nޢަސާސީ ބޭނުންތަކަށް ކޮންމެހެން ބޭނުންވާ ތަކެތީގެ މަދުމިންވަ ރެއްގެ އަންދާސީ ލިސްޓެއްވެސް ހަދައިދެންވީ. ޢޭތިމީތި ނުގަނެ މިވަގުތު އެންމެ މުހިއްމު ތަކެތި ހޯދުމަށް އިސްކަން ދެވޭނީ.\nޢޭ ރުން ލޮކްޑައުންގައި ތިބޭއި ރު ތަކެތި ފޯ ރރުކޮށްދޭ ފަ ރާތް ތަކަށްވފަސޭހަވާނެ.\nމާޗް 16, 2020 14:14\nދިވެހީންގެ އަގީދާ ފުނޑުވީތަ؟\nމާޗް 16, 2020 14:19\nމިކަހަލަ ވަގުތުގައި އަހަރެމެން އަޑުއަހަން ޖެހޭނީ ހަދީސުން ވާރިދުވެގެން އައިސް ހުރިވާހަކަތަ. މިކަމުގެވެސް ފަރުވާ އަހަރެމެންގެ ފޮތްތަކުގައި އެބަހުރި. ދެރައީ ދަންނަ މީހުން މިއަދު އަހަރެމެންގެ ހާލަށް ދޫކޮށްލާ އެނދަށް އަރާ ފިލާ ތިބޭކަން. އަދި މިއެއްވެސް ނޫން . އެމީހުން ހަދަނީވެސް ސަރުކާރުން އަންގާ ގޮތެއް. ބުނާނެ ލާދީނީއޭ. އެކަމު ޝޭޚުން އަތުގައި ސެނިޓައިޒަރ އުނގުޅަނިކޮށް ވެސް އެބަފެނޭ. އޭގައި ހުރީ ކޮން މާއްދާތަކެއްކަން އެމީހުންނަށް ނޭނގޭ ނަމަ އެތިބީ ޖާހިލުކަން މައްޗަށް ޖާހިލުވެފައި.\nމާޗް 16, 2020 14:47\nދިވެހިންދޯ އަދިވެސް ބަންދުކުރަންވީ! މިތަނަށް މީހުން ނާންނަ ގޮތްހަދާބަލަ! ބޯހަލާކު ކީއްވެތަ މިތާ މިހާރު ދަނޑުވެރިކަންނެތީ! އިބޫ ކާންދޭނެގޮތް ހަދާބަލަ ސެލްފީނުނަގާ!\nމާޗް 16, 2020 14:59\nއެންމެ ގިނަ މީހުން އަންނަ ޗައިނާއިން އައުން ކިހާއަވަހަށް ހުއްޓުވާލެވުނު އެކަމުގެ ސަބަބުން ދިވެހި ގައުމު ނުރައްކަލުން ސަލަމަތްވި އިޓަލީން ދުނިޔެގެގައުމުތަކަށް ބަލި ދަތުރުކުރަމުންދާކަންއެގިތިބެ އަދި ބަލި ޖެހިފައިވާމިންވަރު އިޓަލީސަރުކާރަށް ނޭގޭ ކަމަށް ބުނާއިރުވެސް އިޓަލީން މީހުން އައުން މަނާ ނުކުރެވުނީ އިބޫސާލިހާ ނަސީދުގެ އާއިލީ ވިޔަފާރި އިޓަލީން މީހުންގެންނަ އިޓަލީގެ ވިކަންޒީ އިން މިދެއައިލާއަށް ލިބޭ ޑޮލަރުކޮޅު ހުއްޓިދާނެކަމަށް ބިރުން ތޯއްޗެއް މިބަލީގަ އެއްވެސް ދިވެއްސަކު ނިޔާ ވެއްޖެ ނަމަ މިދެފަރާތާމެދު ދައުވަކުރެވެންވާނެ ، އެއީ ބާރުގަ ތިބެގެން ހެއްދެވި ގޯހުގެ ސަބަބުން.\nމާޗް 16, 2020 15:11\nމަކުރި ތަހުގީގުން އެގުނީ ކޮވިޑް ރާއްޖެއައިސް ފެތުރިގެން ދިޔައީ ކިބޫއާއި ބުއްޅަބެ މުގުނީގެ ގޮވެލިތަކެއްގެ ސަބަބުންނާއި މިމީހުން ހައްޔަރުކުރަންވީކަން ސާބިތުވިކަން\nމާޗް 16, 2020 15:13\nބަލިއުޅޭގައުމުތަކަކީ މިތަނަށް ޓޫރިސްޓުން އަންނަ ތަންތަން! އެގައުމުގެއިގްތިސާދު ދަށަށްވެސް އެބަދޭ!އެގައުތަކުން މީހުން ދެން ނާންނާނެ އެތަންތަން އެވަނީ އެމީހުން ލޮކް ކޮށްފަ! ބަލިމީހުން އެތެރެވުން މަދުކުރެވިގެން މެނުވީ އެމީހުންވެސް ނާންނާނެ! ބަލިފެތުރޭތަނަކަށް ކާކުތޯ އަންނާނީ! ލޮކް ކޮށްގެންވެސް ބަލި މައިތިރި ކުރުން ބުއްދިވެރި! ފުރަތަމަ ހަފްތާ އަކަށް ނަމަވެސް! ކޮންމެ ހާލަތެއް މެދުވެރިވިޔަސް ފުދޭވަރަށް ސަޕް ލައި ސްޓޮކް ހުރިކަމަށް ވަނީ އިއުލާން ކޮށްފަ!\nމާޗް 16, 2020 16:10\nދިވެހިންނާ ކޮންޓެއްޓު ނުވެ ކިހިނެއްހޭ ޓުވަރިސްޓުން އުޅޭނީ.ދިވެސް އަކަށް ޖެހުނަސް ބުނަނީ ޑެންގީއޭ.ކިތައް މީހުންތޯ މަރުވީމަތޯ ސަރުކާރައް މީގެ ކަން ކަން އާމުންއައް އަންގާނިީ.\nމާޗް 16, 2020 16:13\nމޯދީ ހުއްދަ ހުއްދަ ދީފިނަމަ ތިކަންވާނީ\nމާޗް 16, 2020 16:15\nކަލޭމެން ޑަކުޓަރުން ލޮކްޑައުން ކުރީމަ ބާގާ އާ ޕިއްޒާ ކާގެން ތިއްބަސް ރައްޔިތުން މަރުވާނީ ބަނޑަށް\nމާޗް 16, 2020 16:36\nގައުމުދެކެ ލޯބިވެވޭނީ ޙުދު ތިމާޔާ ތިމާމީހާގެ އަނބިދަރިންދެކެ ލޯބިވެވިގެންނޫންތޯ ލޯބިވަނީ ޑޮލަރުދެކެ އެކަނި އަމިއްލަ ނަފްސް ދެކެ ލޯބިވާނަމަވެސް ނުކެރޭނެ މިގައުމު ލޮކް ޑައުން ނުކޮއް ބާއްވާކައް އެއީ ކޮން ގެރެންޓީއެއްތޯ އޮތީ ޙުދު ތިމާމީހާ މިކަމުން ސަލާމައް ވާނޭ ތިމާޔަކީ އެންމެ މަތީ މީހާޔޭ އަހަރެމެން ނިކަމެތ ރައްޔިތުންނައް އޮތީ މާތް ﷲ އައް ދުއާ ކޮއް އަސްތަގް ފާރު ކޮއްލަ ކޮއލާ އަހަރެމެންނައް ވީވަރަކުން ރައްކާ ތެރިވެގެން އުޅުން މާތް ﷲަ އަޅަމެން މިނުރައްކާތެރި ބަލިން ސަލާމަތް ކުރައްވާ ފާންދޭވް އާމީން އަދި އަޅަމެންނައް އަނިޔާވެރިވާ ވެރިންގެ ކިބައިން މިގައުމު ސަލާމައް ކުރައްވާ ފަންދޭވް އާމީން ވައްސަލާމް\nމާޗް 16, 2020 16:50\nއަންނި ކޮބާ ހަނދާން ވޭތަ ޔާމީނުގެ ވެ ރިކަމުގައި ކަލެޔާ ކަލޭގެ ހާޑިމްހަމްއާ ދެމީފުން ފަތު ރުވެ ރިންނަށް ދިވެހި ރާއްޖެއަށް ނާންނަން ގޮވިހަނދާން. ކޮބާ ކިހިނެއް މިވަނީ\nމާޗް 20, 2020 03:12\nއިންޑިޔާގަ ކޮންމެދުވަހަކު އެތައްބައެއް ކިވިޑްއަށް ފައްސިވާއިރުވެސް އެގައުމުން މީހުންނަށް އާދެވެނީ ކީއްވެ؟ ނަޝީދު ގަންހިންގަންވީ. މިނޫން ގޮތެއް ނޯންނާނެ.


ރާއްޖެއަށް ވަގަށް އެތެރެވާން އުޅުނު ބިދޭސީއަކު އިމިގްރޭޝަން އިން ހިފަހައްޓައިފި - DhiDaily\nރާއްޖެއަށް ވަގަށް އެތެރެވާން އުޅުނު ބިދޭސީއަކު އިމިގްރޭޝަން އިން ހިފަހައްޓައިފި\nރާއްޖެއަށް ވަގަށް އެތެރެވާން އުޅުނު ބިދޭސީއަކު އިމިގްރޭޝަން އިން ހިފަހައްޓައިފިއެވެ.\nސައްޙަ ޕާސްޕޯޓަށް ބަދަލުގެނެސް ރާއްޖެ އެތެރެވާން އުޅުނު ބިދޭސީ އެއް އިމިގްރޭޝަން އިން މިއަދު ހިފަހައްޓައިފިއެވެ. އެއީ ކޮން ގައުމެއްގެ މީހެއްކަމަށް އަދި އިމިގްރޭޝަން އިން ހާމަކޮށްފައެއްނުވެއެވެ. ބިދޭސީން ރާއްޖޭގައި ގިނަވެ ޤައުމަށް އަނބުރާ ފޮނުވާލަން މަސައްކަތް ކުރާ މިފަދަ ދަނޑިވަޅެއްގައި ޕާސްޕޯޓް ގެ މަޢުލޫމާތު ބަދަލުކޮށްގެން ރާއްޖެއަށް އެތެރެވާން މިމީހާ މިވަނީ މަސައްކަތްކޮށްފައެވެ\nމީނާގެ މިއަމަލަކީ ގާނޫނީ ގޮތުން ފިޔަވަޅު އެޅޭނެ ކަމެކެވެ. އަދި މިފަދަ ކަންކަމަކީ ވަރަށް ވެސް ފުޅާދާއިރާއެއްގައ ކުރެވެމުން އަންނަ ކަންތައްތަކެވެ. ޚާއްސަކޮށް ބޭރު ގައުމުތަކުން ވިޔަފާރި އުސޫލުން ޕާސް ޕޯޓާއި އަދިވެސް އެނޫންވެސް މުހިއްމު ދައުލަތުން ދީފައި ހުންނަ އެމީހެއްގެ ވަނަވަރު ހިމެނޭ ލިޔެކިޔުންތައް ފޯޖް ކުރުމަކީ ވަރަށް ވެސް އާއްމުކަމެކެވެ.\nދުނިޔޭގެ އެންމެ ހަރުކަށި އުސޫލުތައް ގެންގުޅޭ ގައުމްތަކުގެ އެއަރޕޯޓްތަކަށް ވެސް ދުވާލަކު އެތައް ބަޔަކު މައުލޫމާތު އޮޅުވާލައިގެން އެތެރެވާކަމަށް ސާރވޭތަކުން ދައްކައެވެ. އޭގެ ތެރޭގައި ގިނައިން ހިމެނެނީ ބޮޑެތިކުށްތައް ކުރާ ފަރާތްތަކާއި އިންޓަޕޯލް ފަދަ ތަންތަނުން ކުށްތަކުގެ ދައުވާގައި ހޯދަން ހުށައަޅާފައިވާ މީހުންނެވެ. އަދި އޭގެ އިތުރުން ވަޒީފާ އަދާ ކުރުމަށް ޓަކައި އަދި އެފަދަ އަސާސީ ބޭނުންތަކަށް ވެސް މީހުން މިގޮތަށް ގައުމްތަކަށް އެތެރެވާން މަސައްކަތްކުރެއެވެ.


ލުއި ޚަބަރު - ބޮލީވޫޑް\nހިންދީ ފިލްމު "މެޝިން" މާޗު މަހު ރިލީޒްކުރަނީ\nއެކްޓު ކުރުމަށްވުރެ ބޮޑަށް ކުރިއަށް ދާހިތްވަނީ ފިލްމު އުފެއްދުމުގެ ރޮނގުން: މުސްތަފާ\nމިފިލްމު ވެގެންދާނީ އައްބާސް-މުސްތަންގެ މަޤްބޫލުކަން އިތުރުވެގެންދާނެ ފިލްމަކަށް ކަމަށް ގިނަ ބަޔަކު ޤަބޫލުކުރޭ\nކ. މާލެ 24 ޖެނުއަރީ 2017 | އަންގާރަ 15:24 1,584\nމެޝިންގެ ޕޯސްޓަރެއް - ޕޮލިސް\nއައްބާސް އާއި މުސްތާން ބަރުމަވާލާގެ ފިލްމު "މެޝިން" މާޗް މަހު ރިލީޒްކުރާ ގޮތަށް ނިންމައިފިއެވެ.\nއައްބާސްގެ ފިރިހެން ދަރިފުޅު މުސްތަފާގެ ފުރަތަމަ ފިލްމު "މެޝިން" ގައި އޭނާއާއެކު ދެން ފެނިގެންދާނީ ކިއާރާ އަދްވާނީއެވެ.\nމުސްތަފާގެ އެކްޓިންގ ކެރިއަރުގެ ފެށުން ކަމުގައިވާ މިފިލްމު ވެގެންދާނީ އައްބާސް އާއި މުސްތާންގެ މަޤްބޫލުކަން ވެސް އިހުނަށް ވުރެ އިތުރުވެގެންދާނެ ފިލްމަކަށް ކަމަށް ގިނަ ބަޔަކު ޤަބޫލުކުރެއެވެ. އެހެންނަމަވެސް، މުސްތަފާ ބޭނުންވަނީ އެކްޓު ކުރުމުގެ ބަދަލުގައި ފިލްމު އުފެއްދުމުގެ ދާއިރާއިން ކުރިއަރައިގެން ދާން ކަމަށް އޭނާ ވަނީ ބުނެފައެވެ. އޭނާ ވަނީ ނިއުޔޯކްގެ ފިލްމު އެކެޑެމީގައި އެދާއިރާއިން ކޯހެއް ވެސް ފުރިހަމަ ކޮށްފައެވެ.\nބައްޕަ އައްބާސް އަދި ބޮޑުބޭބެ މުސްތާންއެކޭ އެއްފަދައިން މުސްތަފާ ވެސް ޝައުޤުވެރިވަނީ އެކްޝަން ތްރިލާ ޖޯންރާގެ ފިލްމުތަކަށް ކަމުގައިވީއިރު، މާޗް މަހު ރިލީޒްކުރާ ފިލްމު "މެޝިން" އަކީ ވެސް އެކްޝަން ތްރިލާއެކެވެ. މިފިލްމުގެ ތިން ޕޯސްޓަރު މިހާތަނަށް ނެރެފައިވާއިރު، މިއީ ތަފާތު ޙާދިސާތަކުގެ މައްޗަށް އެކުލެވޭ ލޯބީގެ ވާހަކައެކެވެ.\nޢުމުރުން 28 އަހަރުގެ މުސްތަފާ ވަނީ 2012 ވަނަ އަހަރުގެ ތެރޭގައި ފިލްމެއްގެ އެންމެ މަންޒަރެއްގައި ސޯނަމް ކަޕޫރާއެކު ޙަރަކާތްތެރިވެފައެވެ.\nއައްބާސް-މުސްތާންގެ އުފެއްދުންތަކަކީ މިހާތަނަށް ބޮލީވުޑްގައި އެތަކެއް ކާމިޔާބީތަކެއް ހޯދާފައިވާ އުފެއްދުންތަކެކެވެ. އެގޮތުން، 1992 ވަނަ އަހަރު ނެރުނު ފިލްމު "ކިލާޅީ" އާއި ޖެހިގެން އައި އަހަރު ނެރުނު ފިލްމު "ބާޒީގަރް" ގެ އިތުރުން 2001 ވަނަ އަހަރު ނެރުނު "އަޖްނަބީ" ފާހަގަކޮށްލެވެއެވެ. އައްބާސް އާއި މުސްތާންގެ އިތުރު ފިލްމުތަކުގެ ތެރޭގައި 2006 ވަނަ އަހަރު ނެރުނު "36 ޗައިނާ ޓައުން" އާއި 2008 ވަނަ އަހަރު ނެރުނު "ރޭސް" އަދި 2013 ވަނަ އަހަރު ނެރުނު އެފިލްމުގެ ސީކުއެލް "ރޭސް 2" ހިމެނެއެވެ.\nއައްބާސްގެ ދަރިފުޅު ބޮލީވުޑަށް ލޯންޗުކުރާ ފިލްމު "މެޝިން" ރިލީޒްކުރުމަށް ހަމަޖެހިފައިވަނީ މާޗް މަހުގެ 24 ވަނަ ދުވަހުއެވެ.


Thuhumathukuri meehun ge athun Justin Bieber beynumee 20 million dollar | Mihaaru\nތުހުމަތުކުރި މީހުންގެ އަތުން ޖަސްޓިން ބީބާ ބޭނުމީ 20 މިލިއަން ޑޮލަރު\n27 ޖޫން 2020 - 08:59\nޒުވާން ލަވަކިޔުންތެރިޔާ ޖަސްޓިން ބީބާގެ މައްޗަށް ޖިންސީ ގޯނާގެ ތުހުމަތުކުރި ދެ މީހުންގެ އަތުން 20 މިލިއަން ޑޮލަރު ބަދަލެއް ގޮތުގައި ނަގައިދޭން އެދި ކޯޓަށް ހުށަހަޅައިފި އެވެ.\nމޮޑެލް ހެއިލީ ރޯޑްއާ ކައިވެނިކޮށްގެން އުޅޭ ބީބާގެ މައްޗަށް އެންމެ ފުރަތަމަ މިދިޔަ ހަފުތާގެ ތެރޭގައި ޖިންސީ ގޯނާގެ ތުހުމަތުކުރީ ޑެނިއަލް ކިޔާ މީހެކެވެ.\nއޭނާ ބުނެފައިވާ ގޮތުގައި ބީބާގެ ފަރާތުން ޖިންސީ ގޯނާއާ ކުރިމަތިލާން ޖެހުނީ މާޗް 9، 2014 ގައި ޓެކްސަސްގެ އޮސްޓިންގައި ހިންގާ ފޯ ސީޒަންގެ ހޮޓަލެއްގަ އެވެ. ޑެނިއަލް ބުނީ އޭނާ އާއި އިތުރު ރައްޓެހިންތަކެއް ބީބާ ހުރި ހޮޓަލަށް ދިޔައީ ލަވަކިޔުންތެރިޔާގެ ފަރާތުން ލިބުނު ދައުވަތަކަށް ކަމަށާއި ބައްދަވުމުގެ ތެރޭގައި ރުހުމަކާ ނުލައި ގަޔަށް އަތްލައި ބެހިފައިވާ ކަމަށެވެ.\nޑެނިއަލްގެ ތުހުމަތަށް ފަހު، ދެން ބީބާގެ މައްޗަށް ޖިންސީ ގޯނާގެ ތުހުމަތުކުރީ ނިއު ޔޯކްގެ ކާޑީ ކިޔާ މީހެކެވެ. އޭނާ ބުނި ގޮތުގައި ބީބާއާ އޭނާ ބެހުނީ 2015 ވަނަ އަހަރުގެ މެޓް ގާލާގައި ބައިވެރިވާން ކުރި ދަތުރުގެ ތެރޭގަ އެވެ.\nނަމަވެސް މި ތުހުމަތުތަކަށް 26 އަހަރުގެ ލަވަކިޔުންތެރިޔާ އިންކާރުކޮށް ބުނެފައި ވަނީ އެ ތުހުމަތުތައް ލުއިކޮށް ނުނަގާނެ ކަމަށެވެ.\nއެހެންވެ އޭނާގެ ބޮލުގައި ހަގީގަތެއް ނެތް ދޮގު ތުހުމަތުތަކެއް އަޅުވާފައިވާ ކަމަށް ބުނެ، ގެއްލުމުގެ ބަދަލަށް ދެ މީހުންގެ އަތުން 20 މިލިއަން ޑޮލަރު ނަގައިދޭން އެދިފައިވެ އެވެ. އެއީ މީހަކަށް 10 މިލިއަން ޑޮލަރުގެ މަގުން ކަމަށް ޓީއެމްޒީން ބުންޏެވެ.\njinsee goanaage thuhumathah Justin Bieber inkaaru koffi\nއިތުރު ލިޔުންތައް ޖަސްޓިން ބީބާ ޖިންސީ ގޯނާކުރުން


ޖަޕާނުން ދިވެހިރާއްޖެއަށް ކަނޑައަޅުއްވައިފައި ހުންނަވާ ސަފީރު މިނިސްޓަރ ޝިދާތާގެ އަރިހަށް އިޙްތިރާމުގެ ޒިޔާރަތެއް ކުރައްވައިފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nޖަޕާނުން ދިވެހިރާއްޖެއަށް ކަނޑައަޅުއްވައިފައި ހުންނަވާ ސަފީރު މިނިސްޓަރ ޝިދާތާގެ އަރިހަށް އިޙްތިރާމުގެ ޒިޔާރަތެއް ކުރައްވައިފި\nމިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އަލްފާޟިލާ ޝިދާތާ ޝަރީފްގެ އަރިހަށް ޖަޕާނުން ދިވެހިރާއްޖެއަށް ކަނޑައަޅުއްވައިފައި ހުންނަވާ ސަފީރު، ހަރ އެކްސެލެންސީ މިސް ކެއިކޯ ޔަނާއި އިޙްތިރާމުގެ ޒިޔާރަތެއް ކުރައްވައިފިއެވެ.\nމިއަދު މިނިސްޓްރީގައި ކުރިއަށް ދިޔަ މި ބައްދަލުކުރެއްވުމުގައި ދެ ބޭފުޅުން ވަނީ އަންހެނުން ބާރުވެރިކުރުވުމާ ގުޅޭ ގޮތުންނާއި، ޚާއްޞަ ރައްކައުތެރިކަމާއި އަޅައިލުން ބޭނުންވާ ފަރާތްތަކަށް ފޯރުކޮށްދެމުން ގެންދާ ޚިދުމަތްތައް އިތުރަށް ހަރުދަނާކުރުމާ ގުޅޭ ގޮތުން މަޝްވަރާކުރައްވައިފައެވެ.\nމިނިސްޓަރ ޝިދާތާގެ ވާހަކަފުޅުގައި، ޖަޕާނަކީ ނުކުޅެދުންތެރިކަން ހުންނަ ފަރާތްތަކަށް ޚިދުމަތްތައް ފޯރުކޮށްދިނުމުގައި ނަމޫނާ ޤައުމެއް ކަމަށާއި، ދިވެހިރާއްޖޭން ވެސް މި ދާއިރާއަށް ޚާއްޞަ ސަމާލުކަމެއް ދީގެން ސިޔާސަތުތައް އެކަށައަޅަމުން ދާ ކަމަށް ވިދާޅުވިއެވެ. އަދި ދިވެހިރާއްޖެއަކީ ޖަޒީރާ ވަންތަ ޤައުމެއް ކަމުން، އިޖުތިމާޢީ ޚިދުމަތްތަކާއި، އަސާސީ ޚިދުމަތްތައް ފޯރުކޮށްދިނުމުގައި، އެ ކަމަށް ރިޢާޔަތްކުރަން ޖެހޭ ކަމަށް އެ ކަމަނާ ވިދާޅުވިއެވެ. އަދި މިނިސްޓްރީގެ މެންޑޭޓު އިތުރަށް ފުޅާވެފައިވާތީ، ތަފާތު އެކި ދާއިރާތަކުން އެހީތެރިކަން ބޭނުންވާ ކަން މިނިސްޓަރ ޝިދާތާ ފާހަގަކުރެއްވިއެވެ.\nޖަޕާނުގެ ސަފީރުގެ ވާހަކަފުޅުގައި، އަންހެނުންގެ ޙައްޤުތައް ކަށަވަރުކުރުމަށާއި، ނިންމުންތައް ނިންމާ ފެންވަރުގައި އަންހެނުންނަށް ހަމަހަމަ ފުރުޞަތުތަކެއް ފަހިކޮށްދިނުމަށް ޖަޕާނުގެ ސަރުކާރުން ޚާއްޞަ ސަމާލުކަމެއް ދީގެން މަސައްކަތްތަކެއް ކުރަމުން ދާ ކަމަށް ވިދާޅުވިއެވެ. އަދި މި ދާއިރާއިން ދިވެހިރާއްޖެއަށް އެހީތެރިކަން ދެއްވުމަށް ތައްޔާރަށް ހުންނެވި ކަމަށް ޖަޕާނުގެ ސަފީރު ވިދާޅުވިއެވެ. މީގެ އިތުރުން ވެސް ގުޅިގެން މަސައްކަތްކުރެވިދާނެ އިތުރު ދާއިރާތަކާ ގުޅޭ ގޮތުން ޖަޕާނުގެ ސަފީރު މަޝްވަރާކުރެއްވިއެވެ.\n11 ޖުމާދަލްއޫލާ 1440\nއަންހެނުންނަށް ހަމަހަމަ ފުރުޞަތެއް އޮންނަން ޖެހޭ ތޯ މިއަދު ސުވާލަކަށް ވެސް ވެގެން ނުވާނެ – މިނިސްޓަރ ޝިދާތާ →\n← “މިންތީގެ ނަޒަރަކުން ވިސްނުމުގެ މުހިންމުކަން” މި ނަމުގައި މިނިސްޓްރީގެ ފަރާތުން ކެބިނެޓަށް ސެޝަނެއް ކުރިއަށް ގެންގޮސްފި


SunOnline: Raeees ge haassa mandhoobu Abbas Faaiz, Minister Maariya aa bahdhalu kurahvaifi\nރަައީސްގެ ހާއްސަ މަންދޫބު އައްބާސް ފާއިޒް، މިނިސްޓަރު މާރިޔާއާ ބައްދަލު ކުރައްވައިފި\nއާނިފާ ހުސައިން ސިރާޖް 10 Jul 2021, 20:09\nރަައީސްގެ ހާއްސަ މަންދޫބު އައްބާސް ފާއިޒް، މިނިސްޓަރު މާރިޔާއާ ބައްދަލު ކުރެއްވުމުގެ ތެރެއިން--- ފޮޓޯ: ޑިފެންސް މިނިސްޓްރީ\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ހަމަލާއާ ގުޅިގެން ކުރިއަގެންދާ ތަހުގީގު ގާތުން ބެއްލެވުމަށްޓަކައި ރައީސުލްޖުމްހޫރިއްޔާ އައްޔަންކުރެއްވި ހާއްސަ މަންދޫބު އައްބާސް ފާއިޒް، ޑިފެންސް މިނިސްޓަރު މާރިޔާ އަހުމަދު ދީދީ އާ މިއަދު ބައްދަލު ކުރައްވައިފިއެވެ.\nއައްބާސް ފާއިޒް މިނިސްޓަރު މާރިޔާއާ ބައްދަލު ކުރައްވާފައި މިވަނީ ރައީސް ނަޝީދަށް ދިން ހަމަލާއާ ގުޅިގެން، މިނިސްޓަރު މާރިޔާ އަދާކުރައްވަން ޖެހޭ ޒިންމާ އަދާކޮށްފައި ނެތް ކަމަށް މަޖިލީހުގެ 241 ކޮމިޓީން ހެދި އިންކުއަރީ ރިޕޯޓުގައި ބުނެފައިވާ ދަނޑިވަޅެއްގައެވެ.\nރައީސްގެ ހާއްސަ މަންދޫބު މިނިސްޓަރު މާރިޔާ އާ މިއަދު ބައްދަލުކުރައްވާފައި ވާކަން ހާމަކުރެއްވި ނަމަވެސް ބައްދަލުވުމުގެ އެއްވެސް ތަފްސީލެެއް ޑިފެންސް މިނިސްޓްރީން ހާމަކޮށްފައެއް ނުވެއެވެ.\nނަޝީދަށް ދިން ހަމަލާއާ ގުޅިގެން މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީން އެކުލަވާލި އިންކުއަރީ ރިޕޯޓު މިދިޔަ ހުކުރު ދުވަހުގެ ރޭ އާންމުކޮށްފައި ވާއިރު، ހަމަލާދޭން އުޅޭކަން މިނިސްޓަރު މާރިޔާއަށް އެނގިހުރެ އެއްވެސް ފިޔަވަޅެއް އަޅާފައިނުވާކަން ރިޕޯޓުގައި ވަނީ ފާހަގަ ކޮށްފައެވެ.\nމަޖިލީހުގެ މެންބަރަކު ހަމަލާގެ މައުލޫމާތު މިނިސްޓަރު މާރިޔާއަށް އެރުވުމުން އެކަމަށް އެއްވެސް ފިޔަވަޅެއް އަޅާފައި ނުވަނީ އެއީ ހަަމައެކަނި ފޯނު ކޯލަކަށް ވާތީ ކަމަށް މިނިސްޓަރު މާރިޔާ ވަނީ މަޖިލީހުގެ ކޮމިޓީގައި ވިދާޅުވެފައެވެ.\nމިނިސްޓަރު މާރިޔާ އެކަމަނާގެ ޒިންމާ އަދާކޮށްފައި ނުވާކަމަށް ބުނެ، ރައީސް ނަޝީދުގެ އާއިލާއިން ވަނީ އެކަމަނާގެ އިސްތިއުފާއަށްވެސް ގޮވާލާފައެވެ.


Huddha hifehettumaa eku gina adhadhegge chemical customs in nunerevifai! | Mihaaru\nމާލޭގައި މިދިޔަ މަހު ހިނގި އަލިފާނުގެ ހާދިސާއަށްފަހު ގެއްލުންވި ސަރަހައްދުގައި ފުލުހަކު ހަރަކާތްތެރިވަނީ .---ފޮޓޯ: ހުސައިން ވަހީދު/މިހާރު\nހުއްދަ ހިފެެހެއްޓުމާ އެކު ގިނަ އަދަދެއްގެ ކެމިކަލް ކަސްޓަމުން ނުނެރެވިފައި!\n16 އޮކްޓޯބަރ 2019 - 16:096comments\nޑިފެންސް މިނިސްޓްރީން އެ ހުއްދަ ދިނުން މަޑުޖައްސާލީ، ކެމިކަލް ގުދަންތައް ތިލަފުށީގައި ހަދައި ނިމެންދެނެވެ.\nއެ މިނިސްޓްރީގެ އޮފިޝަލަކު މިއަދު ވިދާޅުވީ ކެމިކަލް އެތެރެކުރުމާ ގުޅޭ ގައިޑްލައިންތަކެއްގެ ދިރާސާތަކެއް ހަދަމުން އަންނާތީ އެ އެއްޗެހި އެތެރެކުރުމުގެ ހުއްދަ ދިނުން މި ވަގުތަށް ހުއްޓާލާފައިވާ ކަމަށެވެ. ނަމަވެސް އެގޮތަށް ނިންމީ ވަކި ވައްތަރެއްގެ ކެމިކަލް އެތެރެކުރުމަށް އެކަނި ކަމެއް އަދި ކިހާ މުއްދަތަކަށް ކަމެއް ސާފެއް ނުވެ އެވެ.\nއޭނާ ވިދާޅުވީ ހުއްދަދިނުން މަޑުޖައްސާލީ، މިދިޔަ މަހު މާލޭގައި ހިނގި އަލިފާނުގެ ދެ ހާދިސާއާ ގުޅިގެން ކަމަށެވެ. އެކަމަކު މާލެ ނޫން އެހެން ރަށެއްގައި ކެމިކަލް ގުދަންކުރާ ނަމަ، އެކަމުގެ ހުއްދަ ދޭނެ ކަމަށް ވިދާޅުވި އެވެ.\nކެމިކަލް އެތެރެކުރާ ކުންފުންޏެއްގެ ވެރިއަކު ކަންބޮޑުވުން ފާޅުކޮށް "މިހާރު" އަށް ވިދާޅުވީީ، ކެމިކަލް ކްލިއަކުރުމުގެ ހުއްދަ އަށް މިދިޔަ ހަފުތާގައި މިނިސްޓްރީ އަށް ހުށަހަޅާފައިވާ ކަމަށެވެ. ނަމަވެސް މާލޭގައި ކެމިކަލް ސްޓޯކުރުމުގެ ހުއްދަ ދިނުން މިވަގުތު މަޑުޖައްސާލާފައިވާ ކަމަށް މިނިސްޓްރީން ބުނެފައިވާ ކަމަށް ވިދާޅުވި އެވެ.\nއެ ކުންފުންޏަކީ ފޮޓޯ ސާފުކުރަން ބޭނުންކުރާ ކެމިކަލް އެތެރެކުރާ ކުންފުންޏެކެވެ. އެއީ ނުރައްކާތެރި ކެމިކަލަކަށް ނުވާތީ، މާލޭގައި އެ ކެމިކަލް ގުދަންކުރަން ބޭނުންވާ ސަބަބު ބަޔާންކޮށް ރަސްމީކޮށް ހުށަހެޅުމުން އެ ފުރުސަތު ލިބިދާނެ ކަމަށް އަންގާފައިވާ ކަމަށް ވެސް ވިދާޅުވި އެވެ. ނުރައްކާއެއް ނެތް ނަމަ، އެ ގުދަން ކުރުމުގެ ހުއްދަ ދޭންޖެހޭނެ ކަމަށް ވިދާޅުވި އެވެ.\n"އެމީހުން ބުނި ތިލަފުށީ ގުދަންތައް ނިމެންދެެން ކެމިކަލް އެތެރެކުރަން ހުއްދަ ނުދޭ ކަމަށް. ތިލަފުށީ ގުދަންތައް ނިމުނަސް އަޅުގަނޑުމެން މި ބޭނުންކުރަނީ ކޮންމެ ދުވަހަކު ވެސް ބޭނުންވާނެ ކެމިކަލެއް،" އޭނާ ވިދާޅުވި އެވެ.\nކެމިކަލް ކްލިއަ ނުކުރެވި ލަސްވާ ކޮންމެ ދުވަހަކަށް ޖޫރިމަނާ އަރާ ކަމަށާއި އަދި އެހެން ބައެއްގެ އިހުމާލުން އެކަންކަން ނުކުރެވުމަކީ ގެއްލުން ލިބޭނެ ކަމެއް ކަން ފާހަގަކުރެއްވި އެވެ. އެގޮތުން ޝިޕްމަންޓް އަންނަތާ 10 ދުވަސްތެރޭގައި ކްލިއަނުކުރެވިއްޖެނަމަ ކޮންމެ ދުވަހަކަށް 20 ޑޮލަރު (300 ރުފިޔާ) އަރާނެ އެވެ.\nކެމިކަލް އެތެރެކުރާ ކޮންމެ ޝިޕްމެންޓަކަށް ޑިފެންސް މިނިސްޓްރީގެ ހުއްދަ ވަކިން ނަގަންޖެހޭނެ އެވެ. ކަސްޓަމްސް އިން އެ ކްލިއަ ކޮށްދޭނީ ހުއްދަ ލިބުމުންނެވެ.\nމާލޭގައި މިިދިޔަ މަހުގެ 20 ވަނަ ދުވަހު ހިނިގި އަލިފާނުގެ ހާދިސާއަށްފަހު ކެމިކަލް ގުދަންތައް ތިލަފުއްޓަށް ބަދަލުކުރަން ސަރުކާރުން ވަނީ ނިންމައިފަ އެވެ. އެ ގުދަންތައް ހެދުމަށް ގްރޭޓާ މާލެ އިންޑަސްޓްރިއަލް ޒޯން ކުންފުނިން އެސްޖޭ ކޮންސްޓްރަކްޝަނަށް ހަވާލުކޮށްފައި ވެ އެވެ.\nއިތުރު ލިޔުންތައް އެމްއެންޑީއެފް ކެމިކަލް ޑިފެންސް މިނިސްޓްރީ


Islaamy Ethah Qaumehge Ninmumah Nasheed Gon Jassavaifi\nއިސްލާމީ އެތައް ޤައުމެއްގެ ނިންމުމަށް ނަޝީދު ގޮން ޖައްސަވައިފި\n1 މަސް, 1 ހަފްތާ, 1 ދުވަސް, 15 ގަޑި, 24 މިނެޓް, 10 ސިކުންތު ކުރިން 151 1 13\nކަޝްމީރުގެ މައްސަލައިގައި އިސްލާމީ 57 ޤައުމެއްގެ ނިންމުމަށް ކުރީގެ ރައީސް މުޙައްމަދު ނަޝީދު ގޮންޖައްސަވައިފިއެވެ.\nކަޝްމީރުގެ މައްސަލައިގައި އ.ދ.ގެ އާންމު މަޖިލީހުގެ 74 ވަނަ ބައްދަލުވުމުގައި، ކަޝްމީރަށް އިންޑިއާއިން އަޅާފައިވާ ދަތިކުރުންތަކާއި ދެކޮޅަށް އިސްލާމީ 57 ޤައުމު ހިމެނޭ އޯގަނައިޒޭޝަން ފޯ އިސްލާމިކް ކޯޕަރޭޝަން (އޯއައިސީ) އިން ކުއްވެރިކޮށްފައި ވަނިކޮށް ނަޝީދު ވިދާޅުވެފައި ވަނީ، ރާއްޖެއަށް މި މައްސަލައިގައި އޯއައިސީ އާއި އެއްކޮޅަށް އެރެން ނެތްކަމަށެވެ.\nކަޝްމީރުގެ ހާލަތު ގޯސްވެފައި ވަނީ އިންޑިއާގެ ގާނޫނުއަސާސީގައި ކަޝްމީރަށް ބާރުތަކެއް ދިނުމާ ބެހޭ ގޮތުން އޮންނަ 370 ވަނަ މާއްދާ އިސްލާހުކޮށް ޖައްމޫ އާއި ކަޝްމީރަކީ ދެ ޔުނިއަން ޓެރިޓަރީސްގެ ގޮތުގަައި ހަމަޖައްސަން އިންޑިއާ ސަރުކާރުން ނިންމުމުންނެވެ. މިހެން ހެދުމުން ކަޝްމީރު ބަދަލު ވެގެން ދާނީ ގާނޫނު ހަދާ މަޖިލީހެއް ނެތް ޔޫނިއަން ޓެރިޓަރީއަކަށެވެ.\nއަދި ޖައްމޫ އާއި ކަޝްމީރު ވާނީ ގާނޫނުހަދާ މަޖިލީހެއް އޮންނަ ޔުނިއަން ޓެރަރިޓަރީއަކަށެވެ. ކުރިން އޮންނަނީ ކަޝްމީރުގެ ދާއިމީ ރަށްވެހިކަން ދިނުމާއި މުދާ މިލްކު ކުރުމުގައި ގޮތް ކަނޑައެޅުމުގެ ބާރު ކަޝްމީރަށް އޮންނަ ގޮތަށެވެ. ނަމަވެސް އެގޮތް އުވާލާ މިހާރު ވަނީ ހިންދޫންނަށް ވެސް ކަޝްމީރުން ބިން މިލްކް ކުރެވޭ ގޮތް ހަދަން ނިންމާފައެވެ.\nކަޝްމީރުގެ މުސްލިމުންނަށް އިންޑިއާއިން ދެމުންދާ އަނިޔާތައް ދިފާއުކޮށް ތެދުވި ގައުމު ތަކުގެ ތެރޭގައި ރާއްޖެވެސް ހިމެނެ އެވެ. ދިވެހި ސަރުކާރުން ނެރުނު ބަޔާނުގައި ވިދާޅުވީ ކަޝްމީރު މައްސަލައިގައި އިންޑިއާގެ ނިންމުންތަކަކީ އެގައުމުގެ ދާހިލީ ކަމެއް ކަމުގައި ދެކޭ ކަމަށެވެ.\nއަދި އިންޑިއާއަކީ އަމިއްލަ މިނިވަން މުސްތަގިއްލު ގައުމެއް ކަމަށާއި، އަދި ގާނޫނު އަސާސީއަށް ބަދަލުތައް ގެނެސް، އިސްލާހުކުރުގެ ބާރު އިންޑިއާއަށް ލިބިގެންވާ ކަމަށް ދިވެހި ސަރުކާރުން ވިދާޅުވިއެވެ.\nކަޝްމީރުގެ މައްސަލަގައި އިންޑިއާގެ ނިންމުންތަކާއި ދެކޮޅު ހެދުމުގެ ގޮތުން އިންޑިއާ އާއި ވިޔަފާރީގެ ގުޅުން ޕާކިސްތާނުން ކަނޑާލައި، ޚާރިޖީ ގުޅުން ދަށްކޮށްލާފައި ވާއިރު ކަޝްމީރުގެ މައްސަލަ އަކީ އެގައުމުގެ ދާޚިލީ މައްސަލައެއް ކަމަށް އިންޑިއާއިން ދަނީ ބުނަމުންނެވެ.\nނަމަވެސް ޕާކިސްތާނުގެ ބޮޑު ވަޒީރު އިމްރާން ޚާން ވިދާޅުވީ، ޕާކިސްތާން ސިފައިން ތިބީ ކަޝްމީރުގެ ރައްޔިތުންނާއެކު ކަމަށާއި، ހުރިހާ އިންތަކެއް ހުރަސްކުރައްވަން ޖެހުނަސް އެކަން ކުރައްވާނެ ކަމަށެވެ.\nއިމްރާން ޚާން ވިދާޅުވީ، އޭގެ ފަހުން ޕާކިސްތާނަށް ހަމަލާ ދިނުމަށް އިންޑިއާގެ އަސްކަރީ ޖެޓުތައް އެޤައުމަށް ފޮނުވުމުންވެސް އެ ޖެޓު ވައްޓާލުމަށްފަހު ހައްޔަރު ކުރި ޕައިލެޓް މިނިވަންކޮށް އަނބުރާ ޤައުމަށް ފޮނުވާލީ، ޕާކިސްތާނުން ބޭނުންވަނީ ސުލްޙައިގެ މަގެއް ހޯދުން ކަމަށްވާތީ ކަމަށެވެ.\nނަމަވެސް އިންޑިއާއިން ބޭނުންވަނީ އެޤައުމުގެ އަނިޔާވެރި އަމަލުތައް ހުއްޓާނުލާ ކުރިޔަށް ގެންދިއުމަށް ކަމަށާއި، މިކަމުގެ ސަބަބުން ގެއްލުންތަކާއި ކުރިމަތިވަނީ ކުށެއްނެތް އެތައް ހާސް ރައްޔިތުންނަށް ކަމަށް އިމްރާން ޚާން ވިދާޅުވިއެވެ.\nކުރީގެ ރައީސް ނަޝިދު އދ\nހިގާ ކުރިޔަށްދަމާ 06 އޮކްޓޯބަރ 2019 - 18:30\nޗެނަލް13އިން ކޮންޓުނިޔުކޮށް ޝޯތައް ކުރިޔަށް ގެންދަންވީ ސަރުކާރު ޕްރަޝަރަށްދާނެ ކިތައްމެ ގިނަދުވަހަކަށް ގެންދަންޖެހުނަސް މިކަމުގަ ދޫނުދޭންވީ.. އެހެންނޫނީ ސަރުކާރުން ހާސިލްކުރަންބޭނުންވާ މަގުސަދު ހާސިލްވާނެ. ރައްޔިތުން ކަންތައްތަ ހަދާންކުރަނީ ހަފްތާއަކަށް މިހާހިސާބުން މިރިޕޯޓެނެރުކަންވެސް ދެނެހުންނާނީ ދެތިންމީހެއް އެހެންވީމަ ހަދާންނެތުނަ ނުދޭން މިކަންކުރަންޖެހޭ އޭރުން ރައްޔިތުންގެ ޝަކުވާތަކަށް ސަރުކާރު ޖަވާބުދާރީ ކުރެވޭނީ.. މިޝޯތަކަށް ދައުވަތުދޭންޖެހޭ ޕޕމއާ ދެކޮޅުމީހުންކަމުގަޔިސް ޖޕއަންވެސް. ކާނަލް ނާޒިމު އަބުދުﷲރިޔާޒު.. މިމީހުންގެ ކުޑަދުލުގަ ހިފަންޖެހޭ ވިސްނުންތެރިކަމާއެކު.. ނިހާނާ އަލީ އާރިފުވެސް ގެންނަންޖެހޭ އެއީ މަގެދީނާ މަގެގައުމާ ކިޔާއުޅުނުމީހުން މިއަދުގެ ބަސްހުރިގޮތް ރައްޔިތުންނަ އަންގަންޖެހޭ..ނާޒިމާ ރިޔާޒުވެސް ގެންނަންވީ މިހެންވެ.. މިއީ ދީނީ ގައުމީ ކަމެއް މިކަމުގަ އެމީހުންގެ ވިސްނުން ރައްޔިތުން ހާމަކުރަންޖެހޭ ފޮރުވިގެން އެތިބެނީ 2023ހަށް އެހެންތިބެވިގެންނުވާނެ.. ދުލުގަހިފާ އޭރުން ސާފުވެގެން ނުތިބެވޭނެ.. މައުމޫނަށް ގުޅާ މިކަމުގަ ދެކޭގޮތްބަލަން.. ގާސިމަށްވެސް.. އޭގެ ފައިދާ ދެގޮތަކަށް ޕޕމއަށް ލިބޭނެ އޭރުން.. އެއްގޮތަކީ ސަރުކާރުތެރޭގަ ކެކިގަންނާނެ އިދިކޮޅާގުޅެނީކަށް ހީކޮށް.. އަނެއްކަމަކީ މިމީހުން ފިލާތިބުން ނިމުމަކަށް އަންނާނެ ރައްޔިތުންނަ ހާމަވާނެ.. އެމީހުން ކުޅުނު ޑްރާމާ މިއަދު ކުޅެންވީ ޕޕމއިން ޗެނަލް13އިން.. މަޑިސީލައަށްވެސް އަރަންވީ މަގެދީނާ މަގެގައުމާ ނުކުޅެއްޗޭ ޖަހާއިގެން ރަތް ޓީޝާޓުގަ.. މިކަން ނިންމަންހިގާ..ލުތުފީ ފޮރުވި މައްސަލައިގަވެސް ސަރުކާރު ކަކޫޖެހުނު.. އެވަރު ކުރެވޭނެ މިފަހަރުވެސް.. އިހްލާސްތެރި އެއްމެމީހެއްވެސްފުދޭ މުނާފިގު ހާހަކަށްވުރެ..


DCJ sports academy Dhihgaru gai hulhuvaifi\nޑީސީޖޭ ސްޕޯޓްސް އެކެޑަމީ\nޑީސީޖޭ ސްޕޯޓްސް އެކެޑަމީ ދިއްގަރުގައި ހުޅުވައިފި\nއެކަޑަމީ ހުޅުވައިދެއްވީ ސްޕޯޓްސް ކޮމިޝަނަރ\nޑީސީޖޭ ސްޕޯޓްސް އެކެޑަމީ ފަށާފައިވަނީ 76 ކުދިންނާއެކު\nކ. މާލެ | 18 ޖެނުއަރީ 2020 | ހޮނިހިރު 21:42 | 6,079\nޑީސީޖޭ ސްޕޯޓްސް އެކެޑަމީ ހުޅުވުމުގެ ރަސްމިއްޔާތުގެ ތެރެއިން -\nޑީސީޖޭ ސްޕޯޓްސް ކްލަބުގެ ފަރާތުން މ. ދިއްގަރުގައި ސްޕޯޓްސް އެކެޑެމީއެއް ހުޅުވައިފި އެވެ.\nދިއްގަރަށް ނިސްބަތްވާ ޑީސީޖޭ ސްޕޯޓްސް ކްލަބުން އެ ރަށުގައި އެކެޑަމީ ފަށާފައިވަނީ މިދިޔަ ހުކުރު ދުވަހު އެ ރަށުގައި ބޭއްވި ހާއްސަ ރަސްމިއްޔާތެއްގައެވެ. އެ ރަސްމިއްޔާތު ޝަރަފުވެރިކޮށްދެއްވީ ސްޕޯޓްސް ކޮމިޝަނަރު ހީނާ އަހުމަދު ސަލީމެވެ.\nއެކެޑަމީ ހުޅުވުމަށް ދިއްގަރު ފުޓްސަލް ދަނޑުގައި ބޭއްވި ރަސްމިއްޔާތުގައި ވާހަކަފުޅު ދައްކަވަމުންސްޕޯޓްސް ކޮމިޝަނަރު ހީނާ އަހުމަދު ސަލީމް ވިދާޅުވީ ރާއްޖޭގެ ފުޓްބޯޅައިގެ ހާލަތު ވަރަށް ބޮޑަށް ގޯސްވެފައިވާ މި ދަނޑިވަޅުގައި ދިއްގަރުގައި ހުޅުވެގެންދިޔަ މި އެކެޑަމީއަކީ ދިވެހި ފުޓްބޯޅައަށް ލިބިގެންދިޔަ ކުރިއެރުމެއް ކަމަށެވެ. އަދި މިފަދަ ކަމެއް އަމިއްލަ ކްލަބަލުން ރާއްޖޭގެ ރަށެއްގައި ކުރިއަށް ގެންދާ ކަމީ އުފާކުރާ ކަމެއް ކަމަށްވެސް ވިދާޅުވިއެވެ.\nދިއްގަރުގައި ހުކުރު ދުވަހު ހުޅުވި ޑީސީޖޭ ސްޕޯޓްސް އެކެޑަމީގައި އަދި ކުރިއަށް ގެންދިޔުމަށް ހަމަޖެހިފައިވަނީ ފިރިހެން ކުދިންނަށް ފުޓްބޯޅައިގެ ހަރަކާތްތަކެވެ.\nޑީސީޖޭ ސްޕޯޓްސް ކްލަބުގެ ޗެއާމަން އިސްމާއީލް މާހިދު ވިދާޅުވީ އެ އެކެޑަމީގައި ފިރިހެން ކުދިންނަށް ހަމައެކަނި ފުޓްބޯޅަ އަދި ކުރިއަށްގެންދިޔަ ނަމަވެސް، ކައިރި މިސްތަގުބަލެއްގައި އަންހެން ކުދިންވެސް އެ އެކެޑަމީން ތަމްރީނުވާނެ ކަމަށެވެ. އަދި ދިއްގަރުގައި ސްޕޯޓްސް އެކެޑަމީ ކުރިއަށް ގެންދިޔުމަށް ދިއްގަރު ކައުންސިލާއި ދިއްގަރު ސްކޫލުގެ އިތުރުން ނ. ހޮޅުދޫގައި ކުރިއަށްދާ މައި ޔުޓައިލް ސްޕޯޓްސް\nއެކެޑަމީގެ ބާނީ މޫސާ އިބްރާހީމް ވެދެއްވާ އެހީތެރިކަމަށް ވަނީ ހާއްސަ ޝުކުރެއް ދަންނަވާފައެވެ.\nދިއްގަރުގައި ކުރިއަށްދާ ޑީސީޖޭ ސްޕޯޓްސް އެކެޑަމީ ފަށާފައިވަނީ 76 ކުދިންނާއެކުއެވެ.4އުމުރުފުރާއަކަށް ބަހާލައިގެން ކުރިއަށްދާ އެ އެކެޑަމީގައި ކުދިން ތަމްރީނުކުރުމަށް ފުޓްބޯލް އެސޯސިއޭޝަން ެޮފް މޯލްޑިވްސް (އެފްއޭއެމް) ގެ ޑީ ލައިސަންސް ސެޓްފިކެޓް ހާސިލުކޮށްފައިވާ4ކޯޗުން ހަރަކާތްތެރިވެއެވެ.\nޑީސީޖޭ ސްޕޯޓްސް ކްލަބުން މައުލޫމާތުދޭ ގޮތުގައި ދިއްގަރުގައި ސްޕޯޓްސް އެކަޑަމީއެއް ހުޅުވަން ނިންމީ އެ ރަށުގައި ކުޅިވަރުން ރަނގަޅު ޖީލެއް ބިނާކުރުމާއި އެކު އަޚުލާގު ރަނގަޅު ކުޅުންތެރިންތަކެއް އެންމެ މަތީ ފެންވަރުގައި ކުޅިވަރަށް ނެރުމަށް ކަމަށެވެ.


އެމެރިކާގެ ފިއްތުންތަކާއެކު ވެސް ތެލުގެ އަގު މައްޗަށް |\nއެމެރިކާގެ ފިއްތުންތަކާއެކު ވެސް ތެލުގެ އަގު މައްޗަށް\nއެމެރިކާ ފަދަ ބޮޑެތި ބައެއް ޤައުމުތަކުން ތެލުގެ އަގު މައްޗަށްދިޔަ ނުދިނުމަށް ޓަކައި އެ ޤައުމުތަކުގެ ތެލުގެ ރިޒަރވް ބޭނުންކުރި ނަމަވެސް ދުނިޔޭގެ ބާޒާރުގައި ތެލުގެ އަގު ރޭ އަނެއްކާވެސް މައްޗަށް ދާން ފަށައިފިއެވެ.\nޚަބަރުތައް ބުނާގޮތުގައި ސާފު ނުކުރާ ބްރަންޓް ތެލުގެ އަގު ރޭ ވަނީ ފީފާއެއް 81.3 ޑޮލަރަށް މައްޗަށް ގޮސްފައެވެ. ހަމަ އެފަދައިން ހުޅަނގު ޓެކްސާސްގެ ސާފުނުކުރާ ތެޔޮ ވަނީ ފީފާއެއް 77.97 ޑޮލަރަށް މައްޗަށް ގޮސްފައެވެ.\nޗައިނާއާއި އިންޑިޔާއާއި އިނގިރޭސިވިލާތާއި ދެކުނު ކޮރެއާއާއެކު ވިލަރެސްކޮށްގެން އެމެރިކާއިން ވަނީ އެމެރިކާގެ ރިޒަރވްގައި ހުރި ތެލުން 50 މިލިއަން ފީފާގެ ތެއޮ ބޭނުންކުރާން ފަށައިފައެވެ.\nމިކަމާ ވިދިގެން އިންޑިޔާ ބުނާގޮތުގައި އެ ޤައުމުގެ ރިޒަރވުން ފަސް މިލިއަން ފީފާގެ ތެޔޮ ބޭނުންކުރާން ފެށުމަށް ވަނީ ނިންމައިފައެވެ. އިނގިރޭސިވިލާތުން ބުނާގޮތުގައި އެ ޤައުމުގެ ރިޒަރވުން 1.5 މިލިއަން ފީފާގެ ތެޔޮ ބޭނުން ކުރެވޭނެއެވެ. ދެކުނު ކޮރެޔާއިން ހާމަކުރިގޮތުގައި އެ ޤައުމުގެ ރިޒަރވުން ވެސް ތެލުގެ ކޮންމެވެސް މިންވަރެއް ބޭނުން ކުރެވޭނެއެވެ. އެހެނަސް އަދި މި މިންވަރު ކަނޑަނޭޅޭ ކަމަށް ބުންޏެވެ. ސޯލް ބުނާގޮތުގައި އެ ޤައުމުން އެކަން ކުރާނީ ވޮޝިންގްޓަނާއެކު ވިލަރެސްކޮށްގެންނެވެ.\nދުނިޔޭގެ ބާޒާރުގައި ތެލުގެ އަގު މައްޗަށް ދާން ފެށީ އޯޕެކާއި އޯޕެކާއެކު ގުޅުން ޤާއިމުކޮށްފައިވާ (އޯޕެކް+)ގެ ޤައުމުތަކުން ތެޔޮ އުފެއްދުން އިތުރުކުރުމާ ދެކޮޅު ހެދުމުންނެވެ. އެމެރިކާ ބުނާގޮތުގައި ކޮރޯނާ ވަބާއިން ދުނިޔެއަށް ދުޅަހެޔޮކަން ލިބެމުންދާއިރު ތެލަށް ބޭނުންވާ މިންވަރު އިތުރުވާން ފަށާނެއެވެ. މި ކަމަށް އެމެރިކާއިން ވަނީ އެތައް ފަހަރަކު އެދިފައެވެ. ނަމަވެސް (އޯޕެކް+) އިން ވަނީ މި އެދުމަށް އިޖާބަ ދެވެންނެތް ކަމަށް ބުނެފައެވެ. މި ޤައުމުތަކުން ވަނީ 2020ގެ މޭމަހުގައި ތެޔޮ އުފައްދާ މިންވަރު މަދުކުރާން ފަށައިފައެވެ. އެ ހިސާބުން ފެށިގެން އޯޕެކުން ދަނީ ދުވާލަކު އުފައްދާ ތެލުން ފަސް މިލިއަން ފީފާ މަދު ކުރަމުންނެވެ. ކޮރޯނާ ވަބާއިން ދުނިޔެ އަރައިގަންނަމުން ދާތީ އެ ޤައުމުތަކުން އުފައްދާ ތެލުގެ މިންވަރަށް ދުވާލަކު 400 ހާސް ފީފާ އިތުރު ކުރަމުންދާނެކަމަށް ވަނީ ބުނެފައެވެ. ތެޔޮ ބޭނުންކުރާ ޤައުމުތައް ބުނާގޮތުގައި މިއީ ފުދޭނެ މިންވަރެއް ނޫނެވެ.\nތެޔޮ އެތެރެކުރާ ޤައުމުތަކުން އެ ޤައުމުތަކުގެ ރިޒަރވުގައި ޖެހެމުންދާ ދިޔުމަށް ފާޑުވިދާޅުވަމުން އިމާރާތުގެ ތެލާބެހޭ ވަޒީރު ސުހައިލުލް މަޒްރޫޢީ ވިދާޅުވިގޮތުގައި "ފަންނީ ހުރިހާ ބަޔާންތަކެއް ދައްކާގޮތުގައި މި އަންނަ އަހަރުގެ ފުރަތަމަ ހަތަރުބައި ކުޅަ އެއްބައިގައި ދުނިޔޭގެ ބާޒާރުގައި ތެޔޮ އިތުރުވެގެންދާނެއެވެ. އެހެންކަމުން ތެޔޮ އުފެއްދުން އިތުރު ކުރާކަށް ނުޖެހެއެވެ." މި ބަޔާން އޭނާ ދެއްވީ އެކްސްޕޯ ދުބައިގައި ނޫސްވެރީންނާ ބައްދަލު ކުރައްވަމުންނެވެ. އޭނާ ވިދާޅުވިގޮތުގައި ތެލުގެ ރިޒަރވް ބޭނުންކުރުމުގެ މަސްއަލައަކީ އެ ޤައުމެއްގެ ޚާޢްޞަ މަސްއަލައެކެވެ.\nއެމެރިކާއިން އެ ޤައުމުގެ ތެލުގެ ރިޒަރވް ބިމުގެ އަޑީގައި ލުއިޒިއާނާއާއި ޓެކްސާސްގެ ހަތަރު ހިސާބެއްގައި ޖަމާކުރެއެވެ.\nފަރަންސޭސި ނޫސް އޭޖެންސީ ބުނާގޮތުގައި މި ރިޒަރވްގައި 714 މިލިއަން ފީފާގެ ތެޔޮ ރައްކައުކޮށްފައި އެބަހުށްޓެވެ. އެމެރިކާއިން ތެލުގެ ރިޒަރވެއް އުފެއްދީ 1975ގައި ތެޔޮ އުފައްދާ ޢަރަބި ޤައުމުތަކުން ތެޔޮ އުފެއްދުން މަދުކޮށްލުމުންނެވެ.\nނިޔުކްލިއަރ ވާހަކަދެއްކުންތަކުގެ ފެށުން އުންމީދީ ކަމަށް ސިފަކުރެވޭ\nއީރާނުގެ ނިޔުކްލިއަރ ފައިލާ ބެހޭގޮތުން ވާހަކަ ދެއްކުންތައް އަލުން ފަށައިފި\nސޫރިޔާއާއި އީރާނުގެ ދޮރޯށިތެރެއިން ލައިފާ މެދުއިރުމަތިން އެމެރިކާ ބޭރަށް ލުމަށް ޗައިނާއާއި ރަޝިޔާ ކުރާ މަސައްކަތް


"މިފްޒާލް.." ޝިޔާދުގެ އަޑު ވަނީ މުޅިން ބަދަލު ވެފައެވެ. ބިރުވެރިކަމުން ހިތުގެ އެންމެ ފުންމިނަށް ހުއްޓުމެއް ނެތި އަޅަމުން ދިޔަ ހަނާތަކުން ޝިޔާދަށް ވަނީ ހަރަކާތް ވެސް ހުއްޓިފައެވެ. ވަގުތުކޮޅަކު ކޮޓަރީގެ ތަށިމުށިގަނޑު މައްޗަށް ވެއްޓިފައި އޮތް މިފްޒާލްގެ ހަށިގަނޑަށް ބަލަން ޝިޔާދު އިނީ ބިރުން ގަޔަށް ހީސް ލެވޭ ހާލުގައެވެ. މިފްޒާލްގެ ހަށިގަނޑާއި ވަކިވެފައިވާ އޭނާގެ ބޯ ވެއްޓިފައިވަނީ އޭނާއާ ގާތްގަނޑަކަށް 12 ވަރަކަށް އިންޗި ދުރަށެވެ. ކޯރަކުން ފެން ފައިބާ އުސޫލުން، ހަލުވި މިނުގައި ރާސް ލާފައި ލޭތައް ދިޔައީ ކޮޓަރީގެ ތަށިމުށިގަނޑު މަތީގައި ކޭއްތެމުންނެވެ.\n"މިފްޒާލް.." ހުއްޓިފައިވާ ޝިޔާދުގެ ހަރަކާތްތަކަށް ކުއްލިއަކަށް ދިރުން އައި ކަހަލައެވެ. އެ ބިރުވެރި މާހައުލުގައި ޝިޔާދު ދުއްވައިގަތީ މިފްޒާލާ ދިމާލަށެވެ. މުޅި ކޮޓަރިއަށް ފެތުރިފައިވާ ލޭތަކުގެ ތެރޭގައި ފިޔަވަޅު ނަގަމުންނެވެ. މިފްރާހު މޫނުމަތީގައި އަތް އެޅި ގޮތަށް އަތް ނަގާނެ ހިތްވަރު ވެސް ނުލިބުނެވެ. މިފްރާހުގެ ހިތުގެ ތެޅުމުގެ އަޑު އޭނާގެ ގާތުގައި ހުރި ހައުލާގެ ކަންފަތުން ދިޔައީ ޖާގަ ހޯދަމުންނެވެ. ހައުލާ ވެސް ހުރީ ނުހަނު ބިރު ގަންފައެވެ. މިފްޒާލް އޮތް ގޮތުންނެވެ. ދެވަނަ ފަހަރަށް މިފްޒާލަށް ނަޒަރު ހިންގައިލުން ހައުލާއަށް ވެސް ވީ ކުރަން އުނދަގޫ، ދަތި ކަމަކަށެވެ.\nޝިޔާދުގެ ފަހަތުން އިތުރު ޑޮކްޓަރަކު ވެސް ކޮޓަރި ތެރެއަށް ވަނެވެ. ހައުލާ މަޑުމަޑުން ފަހަތަށް ފިޔަވަޅު ނަގަން ފެށީ މިފްރާހުގެ އަތުގައި ހިފައިގެން ހުރެގެންނެވެ. ހައުލާ ގެންގޮސް މިފްރާހު ސިޓިންގރޫމްގެ ސޯފާގައި ބޭއްދިއެވެ.\n"މިފްރާހު.." މިފްރާހުގެ ކުރިމަތީގައި ކުޑަކަކޫ ޖަހައިގެން ހައުލާ އިށީންނީ މިފްރާހު ހަމަ އަކަށް އަޅުވާށެވެ. އެ ބިރުވެރި ކަމުގެ ތެރޭގައި މިފްރާހަށް ދިޔައީ އިތުރު އުނދަގޫ އިޙްސާސެއް ވެސް ވަމުންނެވެ. ހައުލާ މިފްރާހުގެ އަތުގައި ހިފުމުންނެވެ. މިފްރާހުގެ ނަޒަރުގައި އެއީ މައުރީން ކަމަކު، އޭނާއަށް އިޙްސާސްވީ ހައުލާގެ ބީހުމެވެ. ނަމަވެސް އެކަން ހިތާއި ބޮލަށް އަޔަސް، މިފްރާހުގެ ނަފުސު ވަނީ އެކަމާ މެދު ވިސްނުމަށް ވުރެން މާބޮޑަށް ބަލިކަށިވެފައެވެ.\nދުވަހުގެ ވަގުތުތައް ހޭދަ ވަމުން ދިޔައީ ހީވެސް ނުކުރާހާ އަވަހަށެވެ. ދުވާލުގެ ދަންފަޅި ނިމި ރޭގަނޑުގެ ދަންފަޅި ފެށުނު އިރު މުޅި މާލެ އާއި ރާއްޖެ ތެރޭގައި އެކި ކަންކޮޅުގައި އެކީ އެކައްޗަކަށް ހަރުލާފައި ވަނީ އެއް ވާހަކައެކެވެ. މިފްޒާލްގެ މަރުގެ ޚަބަރުން މުޅި ޤައުމަށް ގެނުވީ ހައިރާން ކަމެކެވެ. އަދި އެމަރުގައި އެކުލެވޭ ތަފާތު އެތައް ކަމަކުން އެތައް ދިވެހީންނެއްގެ ހިތުގައި ވަނީ އެތައް ސުވާލެއް އުފެދިފައެވެ. އެ ސުވާލުތަކަށް ދޭނެ ޖަވާބެއް ފުލުހުންނަށް ވެސް ވަނީ ނޭނގިފައެވެ. ތަޙުޤީޤު ކުރިއަށް ދަނީ ކަމަށް ބުނެ އެ ސުވާލުތަކުގެ ޖަވާބުގައި ފަސް އަޅަނީއެވެ.\n"ހަމަ ކާލާފަ އޮތީ އޯ. އިންސާނެއްގެ ކަމެއް ހެން ހީވެސް ނުވޭ"\n"އަސްލު އެނގޭތަ؟ އެއީ ހަމަ ބަޔަކު މަރާލާފަ!"\n"ރޫހާނީ ކަމަކާ ވައްތަރު.."\n"އަދި ޑޮކްޓަރެކޭ ކިޔާ އަޑުވެސް އެހިން. ކިިހާ ދެރަ ކަންކަން.." މިފަދަ ސުވާލުތަކުން ދިވެހީންގެ ދޫތައް ދިޔައީ ފަޅު ފިލުވަމުންނެވެ. ދެމީހަކު ވާހަކަދައްކާ ކަމަށް ވާނަމަ މައުލޫއަކަށް އޮންނަނީ މި ސުވާލުތަކާއި، މި ކަމުގެ ކަންބޮޑުވުމެވެ.\nކޮޓަރީގެ ދެކޮޅަށް ހިނގަމުން ދިޔަ ލިއުޝާ ހުރީ އެއްވެސް މީހަކާ ވާހަކަދައްކަން ކެރޭ މޫޑެއްގައެއް ނޫނެވެ. ލިއުޝާއާ އެކު ހައިޝަމް އާއި އެގޭގައި ވަރަށް ފަހުން ދިރިއުޅެން ފެށި ޒަޔާން ވެސް ހުއްޓެވެ. މަޑުމަޑުން ލިއުޝާ ދެކޮޅަށް ހިނގަމުން ދިޔައިރު އޭނާގެ ހިތާއި ސިކުނޑި ފުނި ޖެހެމުން ދިޔައީ އެތައް ސުވާލުތަކަކުންނެވެ. މިފްޒާލްގެ ކުއްލި މަރާއި ޒީނާއަށް ވަމުން ދިޔަ ގޮތުން ކޮންމެ ވެސް ބޮޑު ނުބައެއް އެބަ ހިނގާކަން ލިއުޝާއަށް ޔަޤީން ކުރެވުނެވެ. ޒީނާ ވެސް ލިއުޝާއަށް މާފަށް އެދުމަށްފަހު ވީ އަނގަ ބަންދެވެ. އިތުރު ވާހަކައެއް ދައްކާނެ ހިތްވަރު ޒީނާއަށް ނުލިބުނީ ކީއްވެބާއޭ އެއިރުން ސުރެން ލިއުޝާގެ ހިތުގައި ދިޔައީ ކުރެވެމުންނެވެ.\n"ލިއު.." ލިއުޝާގެ ހަރަކާތްތަކަށް ބަލަން ހުރުމަށްފަހު ހައިޝަމް އެންމެ ފަހުން އޭނާގެ އަންހެނުންނަށް ގޮވައިލިއެވެ. ލިއުޝާ ކުއްލިއަކަށް ހުއްޓެމުން ބަލައިލީ ހައިޝަމްގެ މޫނަށެވެ. ލިއުޝާގެ މޫނުން އޭނާ ބިރުގަނެ، މާޔޫސް ވެފައިވާ މިންވަރު ކިތަންމެހާ ވެސް ބޮޑަށް ހައިޝަމަށް ދިޔައީ ފެންނަމުންނެވެ.\n"ލިއު.. އައިސް މިތާ އިށީންދެބަލަ!" ހައިޝަމްގެ އެދުމަށް ލިއުޝާ ދެކޮޅު ނުހަދައި އައިިސް އިށީންނީ ހައިޝަމްއާ ޖެހިގެންނެވެ.\n"ހައިޝަމް.. އަހަރެން ކިހިނެެއް ހަދާނީ؟" ލިއުޝާ ކަންބޮޑުވެފައިވާ ރާގެއްގައި ބުނެލިއެވެ.\n"ބަލަ ލިއުޝާ ނުޖެހޭނޭ ކަމެއް ކުރާކަށް.. ލިއު ކީއްތަ ކުރީ؟ ތި ހަމަ ޖެހިބަލަ!" ހައިޝަމް ހިފައިލީ ލިއުޝާގެ އަތުގައެވެ.\n"ލިއުޝާގެ ކޮން ކުށެއްތަ އޮތީ؟ މުސްކުޅިން ބުނެއެއްނު؟ މީހަކަށް ދެރައެއް ދީފަ އަނެކާއަށް އުފަލުގައެއް ނޫޅެވޭނޭ. އެމީހަކު ފޭހުނު އިލޮށިގަނޑު ހެރޭނީ އެމީހެއްގެ އަމިއްލަ ލޮލަށޭ ކިޔާ އަޑު ނާހަންތަ؟" ހައިޝަމް ބަލަހައްޓައިގެން އިނީ ލިއުޝާގެ ސީދާ ދެލޮލަށެވެ. ލިއުޝާ ދަތިގޮތަކަށް ނޭވާއެއް ދޫކޮށްލަމުން ހައިޝަމްގެ ކޮނޑުގައި ބޯ އަޅައި، ދެލޯ މަރައިލިއެވެ.\n"އަހަރެން މުޅިން ގޮތް ހުސްވެއްޖެ.. ހަދާނެ ގޮތް ނޭނގި މީހާ އެކަނި ވެއްޖެ.." އަންހެނަކަށް ވުރެން މިފްރާހުގެ ހާލު ބޮޑެވެ. އޭނާގެ ހުރި ހަމަ އެކަނި ކޮއްކޮ ވަކިވެގެން ދިޔުމާއި އެކު، މިފްރާހަށް ވަނީ ވަރަށް ވެސް ފުން ހިތްދަތިި ތުރާތަކާއި، ހިތާމަތަކެއް ލިބިގެން ގޮސްފައެވެ. ގިސްލަ ގިސްލާފައި އަޑުން އަޑު ނަގައި ރޮމުން މިފްރާހު ހަނދާން އައު ކުރަމުން ގެންދިޔައީ އޭނާގެ ކޮއްކޮ މިފްޒާލެވެ.\n"އަހަރެން ވަރަށް އެކަނި ވާނެ.. އަހަރެންގެ ކޮއްކޮ އަހަރެންނާ ދޭތެރޭ ކޮންމެ ގޮތަކަށް ކަންތައް ކުރިޔަސް، އަހަރެން ކޮއްކޮ ދެކެ ވަރަށް ލޯބިވޭ.." މިފްރާހުގެ އަޑުގައި ވަނީ ރާޅުކަމާއި، ނުސާފު ކަމެވެ. ނޭފަތުން ފެން ފައިބަމުން ދިޔައިރު، މިފްރާހުގެ ލޮލުން ފައިބާ ކަރުނަތައް އޭނާގެ ދަތްދޮޅުން ތިކިތިކި ޖަހައެވެ.\n"އަހަރެންނާ ހައުލާ ވަކިވި އިރު.." ގިސްލެވެމުން ދިޔަ މިފްރާހަށް ހައުލާގެ ނަން ކިޔުމާއި އެކު އިތުރަށް ލިބުނީ ވޭނެކެވެ. ހިތަށް ވީތަދުން މިފްރާހު އޭނާގެ ކަނާއަތް ޖައްސައިލީ އޭނާގެ ހިތުގައެވެ.\n"ޕްލީޒް މިފްރާހު.." ހައުލާ ބުނާނެ އެއްޗެއް ނޭނގިފައި ވަގުތުކޮޅަކު އިނުމަށްފަހު މިފްރާހުގެ ދެލޮލަށް ބަަލައިލިއެވެ.\n"އަހަރެންނަށް ހައުލާ ވަކިވުމުން ވެސް ކޮއްކޮ އުޅުނީ ވަރަށް ތަފާތު ކޮށް.. އަހަރެންނަށް ކަމެއްވިހެންވެސް ކޮއްކޮއަށް ހީނުވޭ.. ގެއަށް ބައެއް ރޭރޭ ނިދަން ވެސް ނާދޭ. ބޮޑު ކަންތައްގަނޑެއްގެ ތެރޭގަ އުޅޭހެން ހީވަނީ.. ކޮއްކޮގެ މަރުގެ ފަހަތުގައި ގޮތް ނޭނގޭ ކަމެއް ވޭ.." މިފްރާހުގެ ލޮލުން ކަރުނަ ހުސްނުވެއެވެ.\n"ދަރިފުޅާ! ބުނެބަލަ! އިތުރު މީހެއް ވެސް ނެތެއްނު؟" ޒުހުދާ މަޑުމަޑުން ޒީނާއާ ގާތްވެލިއެވެ. އެވަގުތު ވާރޑު އޮތީ މުޅިން ހުސްކޮށެވެ. ޒީނާގެ ކަންފަތުގައި ވެސް ވަނީ މިފްޒާލްގެ މަރުގެ ޚަބަރު ޖެހިފައެވެ. އެއްވެސް އެއްޗެއް ނުބުނެ އޮތް ޒީނާގެ ލޮލުގެ އެއްމިޔަ ކަނުން ކަރުނަތައް މަޑުމަޑުން ފައިބަމުން ގޮސް އޭނާގެ ބޯދަށުގައި އޮތް ބާލިސް ތެތްމަން ފެށިއެވެ.\n"މަންމައަށް އެނގޭ ދަރިފުޅަށް އެނގޭނެކަން. މިފްޒާލް ކިތަންމެ ރެއަކު އެބަހުރި ދަރިފުޅު ގާތަށް އައިސްފަ. މަންމައަށް އެނގޭ ދަރިފުޅު މިފްޒާލާ ބައްދަލު ކުރަނީ ދަރިފުޅު ބޭނުން ވެގެން ނޫންކަން.. އެހެންވީމަ ދަރިފުޅު ބުނެބަލަ މަންމަ ގާތު! ކިހިނެއްތަ ވީ؟" ޒުހުދާ މަޑުމަޑުން ފިރުމަން ފެށީ ޒީނާގެ ނިތްކުރީގައެވެ.\n"މަންމާ.." ޒީނާއަށް ބުނެވުނީ އެވަރަށެވެ. އެއާއި އެކު ޒީނާގެ ތުންގަނޑު ތެޅެން ފެށީ ލިބުނު ހިތްދަތި ކަމުންނެވެ. ޒީނާގެ މޫނުމަތިން ޒީނާ މިހާރު ހުރިހާ ކަމެއް އަންގަން ބޭނުންވާހެން ހީވެއެވެ. އެކަމަށް މިހާރު ހުރަހެއް ވެސް ނެތެެވެ.\n"އަހަރެން ބޭނުން ފުލުހަށް ދާން.. ފުލުހަށް މައުލޫމާތު ދޭން.." ޒީނާ އެހެން ބުނެ ބަލައިލީ ޒުހުދާގެ މޫނަށެވެ.\n"އަހަރެން ރަނގަޅޭ މަންމާ.. ޑޮކްޓަރުން ގާތު ބުނޭ ދެން އަހަރެން ދޫކޮށްލާށޭ!" ޒީނާ ބަލަން އޮތީ އޭނާގެ މަންމައަށެވެ.\nމުޅިން އައު ދުވަހަކަށް ދުނިޔެއަށް އިރު މަރުޙަބާ ކިޔައިފިއެވެ. ޒީނާގެ ހާލަތަށް ބެލުމަށްފަހު، ޑޮކްޓަރުން ޒީނާ ގެއަށް ފޮނުވައިލަން ބޭނުމެއް ނުވިއެވެ. ގިނަ ބޭސް ތަކެއް ކެއުމުގެ ސަބަބުން އޭގެ އަސަރު އަދިވެސް ކޮންމެ ވެސް ވަރަކަށް ޒީނާގެ ހަށިގަނޑުގެ ތެރޭގައި ހުރުމުންނެވެ. އެހެން ކަމުން މުޅިން ރަނގަޅުވަން ދެން ޒީނާ ހޮސްޕިޓަލުގައި ޑޮކުޓަރުންގެ ބެލުމުގެ ދަށުގައި ބޭއްވުމަށް ޑޮކްޓަރުން ނަޞޭހަތް ތެރިވީއެވެ.\nހައުލާ ތައްޔާރު ވެލައިގެން ފޯނު ނަގައި އަޒްކާއަށް ގުޅައިލިއެވެ. ހައުލާ މިހާރު ބޭނުން ވަނީ ލިއުޝާއާ ދިމާކުރާށެވެ. ހައުލާ ގުޅިއިރަށް ވަރަށް އަވަހަށް އަޒްކާ ފޯނު ނެގިއެވެ.\n"ހަލޯ. ހައުލާ. ކޮންގްރާޓްސް.." އަޒްކާ އެންމެ ފުރަތަމަ ވެސް ބުނީ އެހެންނެވެ.\n"ޝުކުރިއްޔާ އަޒްކާ.. އަސްލު އަޒްކާގެ ހިތްވަރާއި އެކު މިވަރުވީ.. ހޮސްޕިޓަލުން އެގަޑީ އަޒްކާއާ ދިމާ ނުވިނަމަ ދެން ނޭނގެ ވާނެ ގޮތެއް ވެސް.." ހައުލާ ހިނިތުންވެލަމުން ބުނެލިއެވެ.\n"އާނ ހަމަ ނަސީބެއް އެއީ. އަހަރެން ވެސް ވަރަށް އުފާވޭ އަހަރެން ލޯބިވެރިޔާ އެފަދަ ނުބައި މީހެއްގެ މަޅިން ސަލާމަތް ވީމަ.. އަސްލު ކަންތައް އެވީ ހަމަ ރަނގަޅަށް.." އަޒްކާ ލުއިކޮށް ހީނލަމުން ބުނެލިއެވެ.\nހައުލާ ބަނޑުބޮޑުކަން އެނގުނު ދުވަހު އޭނާއަށް އަޒްކާ ދިމާވީ ހޮސްޕިޓަލުންނެވެ. ކާކުކަން ރަނގަޅަށް ނޭނގި ހައުލާ އެދުނު އެހީއަށް އަޒްކާ އެއްބަސްވީ ހިތުން ރުހުމުންނެވެ. އެގޮތުން ހައުލާ ގެއްލުވާލީކަން ދެއްކުމުގައި އަޒްކާ އެހީވެ ދިނީ މިފްޒާލްގެ ޙަޤީޤަތް އެނގުމުންނެވެ. ޝިޔާދު ގާތު މިފްޒާލްގެ ކިތަންމެ ނުބައި ވާހަކައެެއް ބުންޏަސް، ކުށްވާނީ އެބުނާ މީހާކަމަށް ވާތީ އަޒްކާ ބޭނުންވީ މިފްޒާލްގެ މަޅިން ޝިޔާދު ސަލާމަތް ކުރާށެވެ. ހައުލާ ގެންދިޔައީ އޭނާ ކުރަމުންދިޔަ ހުރިހާ ކަމެއްގެ އެންމެ ފަހުގެ މައުލޫމާތުތައް އަބަދުވެސް އަޒްކާއަށް ޙިއްޞާ ކުރަމުންނެވެ. އެހެންކަމުން ވަމުން ދިޔަ ހުރިހާ ކަމެއް ވެސް އަޒްކާއަށް ދިޔައީ އެނގެމުންނެވެ.\n"ހައުލާ.. އަހަރެންނަށް ފެންނަނީ ދެން މައުރީންގެ އަސްލު މިފްރާހަށް ދައްކަން.." ހިނިތުންވެ ހުރެ އަޒްކާ ބުނެލިއެވެ. ހައުލާ އުފަލުން ހިނިތުންވެލަމުން "އާނ" ބުނެލިއެވެ. (ނުނިމޭ)


Majileehuge Committee ah javaabudhaaree vaanee muahsasaain: MNDF – Iru\nމަޖިލީހުގެ ކޮމިޓީއަށް ޖަވާބުދާރީ ވާނީ މުއައްސަސާއިން: އެމްއެންޑީއެފް\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް އަމާޒުކޮށް މިމަހުގެ 6ވަނަ ދުވަހުގައި ދެވުނު ޓެރަރިސްޓް ހަމަލާއާއި ގުޅިގެން ރައްޔިތުންގެ މަޖިލީހުން ކުރަމުންދާ އިންކުއަރީއަށް ވަކިވަކި ސިފައިން ޖަވާބުދާރީއެއް ނުވާނެކަމަށް މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފް)އިން ބުނެފިއެވެ.\nއެމްއެންޑީއެފްއިން ނެރުނު ނޫސްބަޔާނެއްގައި ބުނީ އެ ހަމަލާއާ ގުޅޭގޮތުން ރައްޔިތުންގެ މަޖިލީހުގެ ސަލާމަތީ ޚިދުމަތްތަކާބެހޭ ކޮމިޓީން ހިންގަވާ އިންކުއަރީއަށް އެމްއެންޑީއެފްގެ ފަރާތުން ފުރިހަމަޔަށް އެއްބާރުލުންދީ އަދި މައުލޫމާތު ޙިއްސާކުރަމުން ގެންދާނެކަމަށެވެ.\nއެމްއެންޑީއެފްއިން ބުނީ ޤާނޫނު އަސާސީގެ 99 ވަނަ މާއްދާގެ (ހ) އާއި (ށ) ގައި، ރައްޔިތުންގެ މަޖިލީހަށާއި މަޖިލީހުގެ ކޮމިޓީތަކަށް ލިބިދޭ ބާރުތައް ބަޔާންކޮށްފައިވާކަމަށެވެ. މިގޮތުން ކޮންމެ މީހަކަށްމެ އަދި ކޮންމެ މުއައްސަސާއަކަށްމެ ރައްޔިތުންގެ މަޖިލީހުގެ ކޮމިޓީއަކަށް ނުވަތަ ކޮމިޓީއެއްގެ ސަބް ކޮމިޓީއަކަށް ހާޒިރުވެ ހެކިބަސްދިނުމަށާއި، މަޖިލީހުން ބޭނުންވާ ކޮންމެ ލިޔެކިޔުމެއް ހުށަހެޅުމަށް އެންގިދާނެކަމުގައި ފާހަގަކުރިއެވެ. އަދި ކޮންމެ މީހަކާއި ނުވަތަ ކޮންމެ މުއައްސަސާއެއް ރައްޔިތުންގެ މަޖިލީހުން ކުރާ ކޮންމެ ސުވާލަކަށްމެ އެމީހަކަށް ނުވަތަ މުއައްސަސާއަކަށް އެނގިހުރި އެންމެ ރަނގަޅަކަށް ތެދުބަހުން ޖަވާބުދޭންވާނެ ކަމުގައިވެސް އެ މާއްދާގައި ބަޔާންކޮށްފައިވާކަމަށް އެމްއެންޑީއެފްއިން ވަނީ ބުނެފައެވެ.\nއެހެންކަމުން ސިފައިންގެ ކޮމާންޑް އެންޑް ކޮންޓްރޯލާއި، ޗެއިން އޮފް ކޮމާންޑްގެ އުޞޫލު ހަރުދަނާ ގޮތެއްގައި ދެމެހެއްޓުމަށްޓަކައި، ސިފައިން އެމީހުންގެ މަސްއޫލިއްޔަތާއި ވާޖިބު އަދާކުރާގޮތާމެދު ރައްޔިތުންގެ މަޖިލީހަށް ވަކިވަކި ސިފައިން ޖަވާބުދާރީވުމުގެ ބަދަލުގައި، ޖަވާބުދާރީވާނީ އެ މުއައްސަސާގެ ފަރާތުންކަމަށް ވަނީ ބުނެފައެވެ. އަދި، ރައްޔިތުންގެ މަޖިލީހުން ނުވަތަ އެމަޖިލީހުގެ ކޮމެޓީއަކުން ބައްލަވަމުން ގެންދަވާ މައްސަލައަކާ ގުޅޭގޮތުން، ސިފައިންގެ ވަކި މީހަކު މަސްއޫލިއްޔަތު އަދާކުރާ ގޮތާ ގުޅޭގޮތުން މަޢުލޫމާތެއް ހޯދަން ބޭނުންވެއްޖެނަމަ، އެމަޢުލޫމާތެއް އެމްއެންޑީއެފްއިން ފޯރުކޮށްދޭނެކަމަށްވެސް ވަނީ ބުނެފައެވެ.\n“ގާބިލު ދިވެހިން ތިއްބާ ބޭރު މީހުން ނުނަގާނެ”\nއަދި ރައްޔިތުންގެ މަޖިލީހަށް ޖަވާބުދާރީވުމުގައި، އިސްވެ ބަޔާންކުރެވުނު އުޞޫލުތަކާ ޚިލާފަށް ޢަމަލުކުރުމަށް، އެ މުއައްސާސާގެ މައްޗަށް ލާޒިމްކުރާ، ޝަރުޢީ ކޯޓެއްގެ ނިހާއީ ޙުކުމެއް ނެތްކަން ވަނީ ފާހަގަކޮށްފައެވެ. މި ނިންމުމަކީ، ސިފައިން، ރައްޔިތުންގެ މަޖިލީހަށް ޖަބާވުދާރީވުމާ ބެހޭގޮތުން، ސިފައިންގެ، ލަފާދޭ މަޖިލީހުން ދެއްވާފައިވާ ލަފައާ އެއްގޮތަށް ނިންމާފައިވާ ނިންމުމެއްކަމަށް އެމްއެންޑީއެފްގެ ބަޔާނުގައި ބުނެފައިވެއެވެ.


Video Conference Medhuverikoh Kaivenikohdhinun Huhttaalaifi - Vaguthu\n5 މަސް ކުރިން ( ޑިސެމްބަރު 2, 2020 )\nވީޑިއޯ ކޮންފަރެންސް މެދުވެރިކޮށް ކައިވެނިކޮށްދިނުން ހުއްޓާލައި ކުރިން އަމަލުކުރަމުން އައި ގޮތްތަކަށް ފެމެލީ ކޯޓުން ކައިވެނި ކޮށްދިނުން ރުޖޫއަކޮށްފިއެވެ.\nފެމެލީ ކޯޓުން މި ބަދަލު ގެނެސްފައި ވަނީ، މިހާރު ފެތުރެމުން އަންނަ ނުރައްކާތެރި ވައިރަސް ކޮވިޑް-19 އާއި ގުޅިގެން ވީޑިއޯ ކޮންފަރެންސް މެދުވެރިކޮށް ނޫނީ ކައިވެނި ނުކޮށްދޭން އެ ކޯޓުން ގެނައި ބަދަލު ނިމުމަކަށް އައިސްފައިވާކަން އިއުލާންކުުރަމުންނެެވެ.\nފެމެލީ ކޯޓުންން ނެރުނު ބަޔާނެއްގައި ވިދާޅުވެފައި ވަނީ، ވީޑިއޯ ކޮންފަރެންސް މެދުވެރިކޮށް ކައިވެނިކޮށްދެމުން އައި އައުމަށް މިހާރު ބަދަލު ގެނެސްފައިވާ ކަަމަށާއި، މިހާރު ކުރިން އެ ކޯޓުން ކޮށްދެމުން ދިޔަހެން ކައިވެނިކުރުމަށް ކޯޓުން ބޭރަށް ގޮސް، އަދި ކޯޓަށް ހާޒިރުވެެ ކައިވެނި ކުރެވޭނެ ކަމަށެވެ. މި ބަދަލަށް އަމަލުކުރަން ފަށާފައި ވަނީ މިމަހުގެ އެއްވަނަ ދުވަހުން ފެށިގެންނެެވެ.\nއަދި މިއާއި އެކު ކޯޓުން ބޭރުގައި ކައިވެނިކޮށްދިނުމަށް އެދިފައިވާ ފަރާތްތަކަށް އެކަން ވެސް ހަމަޖެހިގެންދާނެ ކަމަށް އެކޯޓުން ވަނީ ހާމަކޮށްފައެވެ. އެ ބަޔާނުގައި އިތުރަށް ވިދާޅުވެފައި ވަނީ ކޯޓުން ބޭރުގައި ކައިވެނިކޮށްދިނުމުގައި ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ގައިޑްލައިންސްތަކަށް އަމަލު ކުރާނެ ކަމަށެވެ.\nއަދި ކޯޓުން ބޭރުގައި ކައިވެނި ކޮށްދޭނީ މީހުން ނޫޅޭ ގްރައުންޑް ފްލޯގައި ހުންނަ އެޕާޓްމެންޓެއްގައި ކަަމަށެވެ. ގްރައުންޑް ފްލޯރ އަށްވުރެ މަތީ ފަންގިފިލާގައި މި އިސްލާހުތަކާއި އެކު ކައިވެނި ނުކުރެވޭނެ އެވެ.\nމީގެ އިތުރުން ކައިވެނި ކުރާ ތަނުގެ މޭޒާއި، އެހެން އިންތިޒާމްތައް ހުންނަން ޖެހޭނީ އެޗްޕީއޭގެ ގައިޑްލައިންތަކާއި އެއްގޮތަށް ކަމަށް އެ ކޯޓުން ނެރުނު ބަޔާނުގައި ވަނީ ވިދާޅުވެފައެވެ.


Meedhoo Anhenaku Gelligen Hoadhan Fashaifi - Vaguthu\nމީދޫ އަންހެނަކު ގެއްލިގެން ހޯދަން ފަށައިފި\nސ.މީދޫ މީހަކު ގެއްލިގެން ހޯދުމުގެ މަސައްކަތް ފަށައިފިއެވެ.\nގެއްލިގެން އާއިލާ އިން ހޯދަނީ މަރިޔަމް މަނިކުފާނު ނަމަކަށް ކިޔާ އަންހެނެކެވެ. އެ ވާހަކަ އޭނާގެ ދަރިއަކު ވަނީ ފޭސްބުކްގައި ފޮޓޯއާ އެކު އާންމުކޮށް، މަރިޔަމް މަނިކެއާ ބެހޭ އެއްވެސް މައުލޫމާތެއް ލިބިފައިވާ ނަމަ 9132132 ނަމްބަރަށް ގުޅައި ހިއްސާކޮށް ދޭން އެދިފައެވެ.\nMamma ( Mariyam Manikfaan ) henne kadhun venee gehlifei .. hishi thaan egay meehakaa nun v adho fennemeehakaa hiyfehey as mi no 9132132aaguvai dherefelau.\nPosted by Kamanaa Kadhi on Friday, June 5, 2020\nފުލުހުން ވިދާޅުވީ އައްޑޫ ސިޓީ މީދޫގައި 52 އަހަރުގެ ދިވެހި އަންހެނަކު މިއަދު ހެނދުނު 7:30 ހާއިރު ގެއިން ނުކުމެގެން ދިޔަ ގޮތަށް އެނބުރި ގެއަށް އައިސްފައި ނުވާ މައްސަލައެއް ފުލުހުންނަށް ހުށަހަޅާފައި ވަނީ މިރޭ 7:40 ހާއިރު ކަމަށެވެ.\nއެމީހާ ހޯދުމުގެ މަސައްކަތް ކުރަމުން އަންނަ ކަމަށް ވެސް ފުލުހުން ވިދާޅުވިއެވެ.\n"ވަގުތަށް" އެނގިފައިވާ ގޮތުގައި މަރިޔަމް މަނިކެ ގެއިން ބޭރަށް ދިޔައީ، އާއިލާގެ މެމްބަރުންތަކާ މެދުގައި ހިނގި ޒުވާބަކަށް ފަހު ހިތްހަމަނުޖެހިގެންނެވެ. އޭނާ ގެއިން ބޭރަށް ނުކުތް ފަހުން މިހާތަނަށް އެއްވެސް ހަބަރެއް ނުވެއެވެ.\nޖޫން 6, 2020 00:05


Rahttehinnaa eku raalhah nukuiy Jaatte ge azum varugadha! | Mihaaru\nރަށްޓެހިންނާ އެކު ރާޅަށް ނުކުތް ޖާއްޓެގެ އަޒުމް ވަރުގަދަ!\n14 ސެޕްޓެމްބަރ 2019\nކުޅިވަރުގައި އުޅޭ ޒުވާނުން ކުރިއަރައިގެން ދިއުމުގެ ފަހަތުގައި އޮންނަ އެންމެ ބޮޑު އެއް ސަބަބަކީ ލިބެންޖެހޭ ވަރަށް އެއްބާރުލުން ނުލިބުނަސް ފަސް ބެލުމެއްނެތި ކުރިއަށް ދިއުމެވެ. ރާއްޖޭގެ މޫދު ކުޅިވަރުތަކުގައި ކާމިޔާބު ހޯދާފައިވާ ގިނަ ޒުވާނުންގެ ކާމިޔާބުވުމުގެ އެންމެ ބޮޑު އެއް ސިއްރަކީ އަމިއްލަ ނަފްސަށް އޮންނަ އިތުބާރާ އެކަމުން ކުރިއަަށްދާން ގާތް އެކުވެރިން ދޭ ހިތްވަރެވެ. ރާއްޖޭގައި މި ވަގުތު ހުރި އެންމެ މޮޅު އެއް ބޮޑީބޯޑަރު އަލީ ޖާވިދު (ޖާއްޓެ)ގެ ވާހަކަ ވެސް ފަށަން ޖެހެނީ އެހެންނެވެ.\nޖާއްޓެ ވެސް ފުރަތަމަ ރާޅާ އަޅަން ފެށީ މީގެ ގިނަ އަހަރުތަކެއްގެ ކުރިން ރައްޓެހިންނާ އެކުގަ އެވެ. މޫދު ކައިރީގައި ޖާއްޓޭ މެންގެ ހުންނައިރު ގިނަ އެކުވެރިން ވެސް އެކަމުގައި އުޅޭތީ މޫދަށް ދިއުމުގެ ޝައުގު ޖާއްޓެ ހިތުގައި ވެސް އުފެދުނީ އެވެ.\n"ކިހާވަރެއްގެ ކަމެއްތޯ ބަލާލަންވެގެން އަސްލު މޫދަށް އެރުނީ. ފުރަތަމަ އެރުނީ ވެސް ބޮޑީބޯޑެއް ހިފައިގެން. ދެން އެރިފައި ފުރަތަމަ ދުވަހު ވެސް އެޅުނު ރާޅެއްގައި އެހެންވެ ވަރަށް ސަޅި ތަފާތު ކަމަކަށްވި. އެ ދުވަހުން ފެށިގެން ރާޅާ އަޅަން ފެށުނީ. އެ ދުވަހު އެކީގައި ރާޅަށްދާން ބުނި ކުދިންނަށް ވަރަށް ބޮޑަށް ޝުކުރު އަދާކުރަން. އެއީ ފުރަތަމަ ދުވަހު ގެންދިޔައީމަ،" "މިހާރު" އަށް ޖާއްޓެ ކިޔައިދިނެވެ.\nޖާއްޓެ އެންމެ ފުރަތަމަ މުބާރާތެއްގައި ވާދަކުރީ 2010 ވަނަ އަހަރު މޯލްޑިވްސް ސާފިން އެސޯސިއޭޝަން (އެމްއެސްއޭ) އިން ބޭއްވި އައްސަދި ޗެލެންޖުގަ އެވެ. ނޮކްއައުޓް އުސޫލުން ކުރިއަށްދިޔަ އެ މުބާރާތުގައި ޖާއްޓެ އަށް ކުރަން ޖެހުނު ތަޖުރިބާ އަކީ އޭނާ މިކަމުގައި ކުރިއަށްދާން ލިބިގެންދިޔަ ހިތްވަރެވެ.\n"ހަތަރު ބައިވެރިންނާ އެކު ފުރަތަމަ ބުރުގައި މި ޖެހުނީ. ފުރަތަމަ ބުރުން ވެސް ކަޓައިގެން ދިޔައީ. އެއީ ދެ ބައިވެރިން ދަނީ. ދެ ބައިވެރިން ކަޓަނީ. މި ބުރުގައި ޖެހުނީ ކުޑަ އައްޔަ އާއި ނާޒިމް އާއި ހޯސްއާ. ކުޑަ އައްޔަ އާއި ނާޒިމް ދިޔައީ އަނެއް ބުރަށް. އެއީ އެންމެ ފުރަތަމަ މުބާރާތް. އެ އަށް ފަހު ތަންކޮޅެއް ގަދަ އަށް މި އަޅަން ފެށީ. ހިތްވަރެއް ލިބުނީ ފުރަތަމަ ވެސް ކަޓައިގެން ދިޔައީމަ،" ޖާއްޓެ ބުންޏެވެ.\nއެކުގައި އެންމެ ފުރަތަމަ ރާޅާ އަޅަން އުޅުނު ކުދިންގެ ތެރެއިން އެއްބައި ރައްޓެހިން މިހާރު ކެރިއަރެއްގެ ގޮތުގައި މިކަން ނުކުރިނަމަވެސް ޖާއްޓެ އަށް އަބަދުވެސް ގާތްކޮށް އުޅޭ ފަރާތްތަކުގެ އެހީތެރިކަން ލިބެ އެވެ.\n"މިހާރު ސްޕޯޓްސް ޓްރިވިއާ" އަށް ޖާއްޓެ އިންޓަވިއުދެނީ. -- ފޮޓޯ: ހުސެއިން ވަހީދު/ މިހާރު\n"އޭރު އަޅަން ފެށިއިރު ބޮޑީބޯޑް ކެޓަގަރީން އައްޔަ އާއި ދައްޔު އަކީ ޗެމްޕިއަނެއް. އަދި އަދަށް ވެސް އައްޔަ އަކީ ޗެމްޕިއަނެއް. ވަރަށް އެމީހުންގެ ފަރާތުން ހިތްވަރު ލިބޭ ކުރިއަށްދާން ވެސް. އަސްލު މުބާރާތްތަކުގައި ވެސް ވަރަށް ކިޔައިދޭ. އޭރު އަސްލު ފެށިިއިރު އުޅޭ ގިނަ ކުދިންގެ ތެރެއިން ހުރިހާ އެންމެނެއް ހަމައެކަނި މުބާރާތުގައި އަޅާކަށް ނޫޅޭ. ދެން ބައެއް ކުދިން އުޅޭ ބައެއް ސާފް ގައިޑުން ގޮތަށް ވެސް މަސައްކަތްކުރާ،" ޖާއްޓެ ބުންޏެވެ.\nގިނަ ރާޅާއެޅުންތެރިންނެކޭ އެއްގޮތަށް ޖާއްޓެ ވެސް އެދެނީ ދިވެހިރާއްޖޭގައި މިހުރި ރާޅުތައް (ސާފިން ޕޮއިންޓްތައް) ހިމާޔަތްކުރުމަށެވެ. ޖާއްޓެ ބުނީ މިހާރު ވެސް ވަރަށް ގިނަ ރާޅުތައް ނެތިގޮސްފައިވާ ކަމަށާއި ބަޔެއްގެ އިހުމާލުން ހަލާކުވެސް ވެފައިވާ ކަމަށެވެ. އަދި ދެން ހުރި ރާޅުތަަކަށް އެހެންވާން ނޭދޭ ކަމަށް ޖާއްޓެ ބުންޏެވެ.\n"މުޅި ދުނިޔޭގެ ނިސްބަތަށް ބަލާއިރު ވަރަށް ގިނަ ރާޅާ އެޅުންތެރިން އެބައުޅޭ. އޭގެ ތެރެއިން ކޮންމެ ރާޅާ އެޅުންތެރިއެއް ވެސް ހުވަފެނެއް ދިވެހިރާއްޖެ އައިސް ރާޅާއަޅާލުން. އޭގެ އިން ވެސް އެނގެނީ ދިވެހިރާއްޖެ އަކީ ކިހާ މުހިއްމު ކިހާ ސަޅި ކިހާ ރީތި ރާޅުތަކެއް ހުރިތަނެއްކަން،" ޖާއްޓެ ބުންޏެވެ.\nރާއްޖެ އަށް ސާފިން އާއި ބޮޑީބޯޑިން އިން ވަނީ ވަނަތަކެއް ބައިނަލްއަގުވާމީ މުބާރާތްތަކުގައި ގެނެސްދީފަ އެވެ. ޖާއްޓެ ވެސް ވަނީ ބައިނަލްއަގުވާމީ މުބާރާތްތަކުގައި ރަނގަޅު ކާމިޔާބެއް ހޯދައިފަ އެވެ. އަދި މުސްތަގުބަލުގައި އެ އަދަދު ގިނަ ކުރުމަށް އޭނާ މަސައްކަތްކުރަމުން އަންނައިރު، އޭނާ ދެކޭ ގޮތުގައި އެ ފުރުސަތު އެހެން ރާޅާއެޅުންތެރިންނަށް ވެސް އެބައޮތެވެ.\n"ދުނިޔޭގެ ފެންވަރުގައި ރާޅާ އަަޅަން ބޭނުމިއްޔާ ވަރަށް ބައިވަރު ފުރުސަތުތައް ދިވެހިންނަށް އެބައޮތް. އެންމެ ބޮޑު ކަމަކީ ދިވެހިރާއްޖޭގައި މިހުރި ރީތި ރާޅުތައް. އެ ރާޅުތަކުގައި އަޅައިގެން ޕްރެކްޓިސްކޮށް އެކަން ކުރާނެ ޗާންސް ދީފައި އެހެން މުބާރާތްތަކަށް ދާން ފުރުސަތު ދީފިއްޔާ ދިވެހި ރާޅާ އެޅުންތެރިން ވާނެ ދުނިޔޭގެ ފެންވަރުގެ މޮޅެތި ރާޅާއެޅުންތެރިންނަށް،" ޔަގީންކަމާ އެކު ޖާއްޓެ ބުންޏެވެ.\nބޮޑީބޯޑަރުންނާއި ސާފިން އިން އަރަމުން އަންނަ ކުދިންނަށް އޮތް އެންމެ ބޮޑު އެއް ހުރަހަކީ މި ކަމަށް ބޭނުންވާ އިކުއިޕްމަންޓްސް (ސާމާނު) ނުލިބުމެވެ. ޖާއްޓެ ބުނީ ރާޅާއަޅާ ކުދިންނަށް ސަރުކާރާއި ވިޔަފާރިތަކުގެ އެހީތެރިކަން ވަރަށް މުހިއްމު ކަމަށެވެ.\nރާއްޖޭގައި ތިބި އެންމެ މޮޅު ބޮޑީބޯޑަރުން އިސްވެ ރާއްޖެ ބޮޑީބޯޑަރުންގެ ނަމުގައި މިހާރު އަންނަނީ މަސައްކަތްތަކެއް ކުރަމުންނެވެ. ޖާއްޓެ ވެސް ހިމެނޭ ރާއްޖެ ބޮޑީބޯޑިންގެ އެންމެ ބޮޑު އަމާޒަކީ ދިވެހިރާއްޖޭގެ އެކި ކަންކޮޅުތަކުގައި ތިބި ބޮޑީބޯރުންނަށް ފުރުސަތު ފަހިކޮށްދިނުމެވެ.\n"ރާއްޖެ ބޮޑީބޯޑިންގެ އެންމެ ބޮޑު މަގުސަދަކީ މިއުޅޭ ހުރިހާ ގަދަ ބޮޑީބޯޑަރުން ވެގެން ދެން ތިބި ކުދިންނަށް ފުރުސަތެއް ހޯދައިދިނުން. އެ މީހުންނަށް ބޭނުންވާ ހުރިހާ ކަންތައްތައް. މިސާލަކަށް މުބާރާތުގައި އެޅުމުގައި. ނޫނީ އެ ނޫން ވެސް އެ މީހުންނަށް އެހީތެރިކަން ބޭނުންވާ ކަންތައްތަކުގައި މަސައްކަތްކުރުން އެހީވެދޭން، ކިޔައިދޭން އޮންނަ ބައެއް ރާއްޖެ ބޮޑީބޯޑިން އަކީ،" ޖާއްޓެ ބުންޏެވެ.\nސީޒަން އޯޕަނިން މުބާރާތުގައި ޖާއްޓެ ރާޅާއަޅަނީ.--- ފޮޓޯ: މިހާރު\nމޫދު ކުޅިވަރުގައި ރާއްޖޭން ކުރިއަށް ގޮސްފައިތިބި ކޮންމެ އެތުލީޓަކަށް ވެސް ވަނީ ސްޕޮންސަރުންގެ ގޮތުގައި އެކި ފަރާތްތަކުން އެހީތެރިވެދީފަ އެވެ. ރާއްޖޭގެ ވިޔަފާރިތަކުގެ އިތުރުން އިންޓަނޭޝަނަލް ބޮޑު ބްރޭންޑްތައް ވެސް ވަނީ ދިވެހި ރާޅާއެޅުންތެރިންނަށް އެހީތެރިކަމުގެ އަތެއް ދިއްކޮށްލައިފަ އެވެ. އެ ގޮތުން ޖާއްޓެ އަށް އެހީތެރިވީ ސީސްޕޯޓްސް އިންނެވެ.\n"އަހަރެންގެ ސާފިން ކެރިއަރުގައި މިހާ ހިސާބަށް އައިސް ހުއްޓައި ސީސްޕޯޓްސް އިން އަހަރެން ބަލައިގަތުމުން ވަރަށް ބޮޑަށް އުފާވޭ. އަހަންނަށް ލިބުނު ވަރަށް ބޮޑު ހިތްވަރެއް މިއީ މިކަމުން ކުރިއަށްދާން. ސީ ސްޕޯޓްސް އަށް ވަރަށް ބޮޑު ޝުކުރެއް އަދާކުރަން. އިރާދަކުރެއްވިއްޔާ ކުރިއަށް އޮތްތަނުގައި މި އަށް ވުރެ ރަނގަޅުވާނެ،" ޖާއްޓެ ބުންޏެވެ.\nޖާއްޓެ އެންމެ ފުރަތަމަ މޫދަށް އެރުނީ އެކުވެރިންނާ އެކު ހުސްވަގުތު ހޭދަކޮށްލުމުގެ ވިސްނުމުގަ އެވެ. ރާޅުތެރޭގައި ބޯޑެއް ހިފައިގެން ހޭދަކުރި ފުރަތަމަ ދުވަހު ވެސް އުއްމީދުތައް އާވި އެވެ. ފުރަތަމަ ވާދަކުރި މުބާރާތުން ކަޓައިގެން ދިއުމަކީ ލިބުނު ފިލާވަޅެކެވެ. އެ އަށް ފަހު ފިޔަވަޅަކަށް ފަހު ފިޔަވަޅެއް ކުރިއަރައިގެން ގޮސް އޭނާ ދުނިޔޭގެ ރާޅުތަކުގެ ތެރޭގައި ފިޔަޖަހައިފި އެވެ. އަދިވެސް އުއްމީދަށް ބަދަލެއް ނާންނައިރު، މިކަމުން ކުރިއަށް ދިއުމެކޭ އެއްވަރަށް ޖާއްޓެ ހުރީ މި ދާއިރާ އިން ކުރިއަށްދާން އެދޭ ޒުވާނުންނަށް އެހީތެރިކަމުގެ އަތް ދިއްކޮށްލަން ވެސް ތައްޔާރަށެވެ. ރަށްޓެހިންނާ އެކު ފެށި ދަތުރުގައި ޖާއްޓެ މިހާރު ހުރީ މާ ބޮޑަށް ވެސް އަޒުމް ވަރުގަދަކޮށެވެ.\n1 ކޮމެންޓް, 30 ރިއެކްޝަންސް\nޖާއްޓެމެނަށް ކާމިޔާބީއަށް އެދެން. އެކަމު އިސްލާހު ކޮންލަން ޖެހޭ ކަމެއް ބުނެލަން ބޭނުން. ރާޅުގަނޑު ސަރަހައްދުގައި ރާޅާ އަޅާ ކުދިން ވަރަށް ހުތުރު ބަހުން ބާރަށް ވާހަކަ ދައްކާ އަދި އެ ތަނުން ހިނގާ މީހުންނަށް ފުރައްސާރަ ކުރާކަން ފާހަގަކޮށްލަން. ވަރަށް އެދޭ ކަމެއް އެކަން ރަގަޅުކޮށްލުން.


Noorul-islam.NET :: ޢާޝޫރާ ދުވަހުގެ ރޯދަ ހިފަމާ!\nތާރީޚް: 14 ނޮވެމްބަރ 2012\nޢާޝޫރާ ދުވަހަކީ ހިޖުރީ ގޮތުން ފުރަތަމަ މައްސަރު - މުޙައްރަމް މަހުގެ (10) ދިހަވަނަ ދުވަހެވެ. އެއީ މޫސާ ޢަލައިހިއްސަލާމް އާއި އެކަލޭގެފާނުގެ ޤައުމު ފިރުޢައުނުގެ ކިބައިން ސަލާމަތްކުރައްވައި ފިރުޢައުނާއި އޭނާގެ ލަޝްކަރު ކަނޑަށް ޣަރަޤު ކުރެއްވި ދުވަހެވެ.<?xml:namespace prefix = "o" ns = "urn:schemas-microsoft-com:office:office" />\nރަސޫލުﷲ صلى الله عليه وسلم މަދީނާ އަށް ހިޖުރައަށް ވަޑައިގެންނެވި އިރު މަދީނާގައި ތިބި ޔަހޫދީން ޢާޝޫރާ ދުވަހު ރޯދަހިފާތަން ފެނިވަޑައިގެން ޙަދީޘްކުރެއްވިއެވެ. މިއީ ކޮންކަމެއް ހެއްޔެވެ؟ އެހިނދު އެބައިމީހުން ދެންނެވިއެވެ. هَذَا يَوْمٌ صَالِحٌ ، هَذَا يَوْمٌ نَجَّى اللَّهُ بَنِي إِسْرَائِيلَ مِنْ عَدُوِّهِمْ ، فَصَامَهُ مُوسَى މިއީ ރަނގަޅު ދުވަހެކެވެ. މިއީ ﷲ ތަޢާލާ، ބަނީ އިސްރާއީލު ބާގައިގެ މީހުން އެބައިމީހުންގެ ޢަދުއްވުގެ ކިބައިން ސަލާމަތް ކުރެއްވި ދުވަހެވެ. އެހެންވެ މޫސާ ޢަލައިހިއްސަލާމް ރޯދަ ހިއްޕެވިއެވެ.\nމިއަހަރުގެ ކަލަންޑަރު ބުނާގޮތުން ޢާޝޫރާ ދުވަސް (މުޙައްރަމު މަހުގެ 10 ވަނަ ދުވަހާއި ) ދިމާ ވަނީ 2012 ނޮވެމްބަރު މަހުގެ 24 ވާ ހޮނިހިރު ދުވަހާއެވެ. އެހެން ކަމުން މި މަތިވެރި ސުއްނަތް އަދާކުރުމަށް އަޅުގަނޑުމެން އަވަސްވެގަންނަން ވީއެވެ.\nއެއް ގޮތަކީ ނޮވެމްބަރު މަހުގެ 23 ވާ ހުކުރު ދުވަހާއި 24 ވާ ހޮނިހިރު ދުވަހު (އެއީ މިއަހަރުގެ މުޙައްރަމް 9ވަނަ ދުވަހާއި 10ވަނަ ދުވަހު) ރޯދައަށް ހުރުމެވެ.\nއަނެއް ގޮތަކީ ނޮވެމްބަރު މަހުގެ 24 ވާ ހޮނިހިރު ދުވަހާއި 25 ވާ އާދިއްތަ ދުވަހު (އެއީ މިއަހަރުގެ މުޙައްރަމް 10ވަނަ ދުވަހާއި 11ވަނަ ދުވަހު) ރޯދައަށް ހުރުމެވެ.\nނުވަތަ ނޮވެމްބަރު މަހުގެ 23 ވާ ހުކުރު ދުވަހާއި 24 ވާ ހޮނިހިރު ދުވަހާއި 25 ވާ އާދިއްތަ ދުވަހު ރޯދަ ހިފުމެވެ. (އެއީ މުޙައްރަމް 9، 10، 11 މި ތިން ދުވަހެވެ.)\nއީމެއިލް ކުރާށެވެ. އެސްއެމްއެސް ފޮނުވާށެވެ. ފޯނުން ގުޅާށެވެ. ފޭސްބުކްގައި ޝެއާ ކުރައްވާށެވެ.


Maabandu dhuvasvaruves kasrathun ginaguna faidhaa libey!\nމާބަނޑު ދުވަސްވަރު ކަސްރަތުން ގިނަގުނަ ފައިދާ ލިބޭ!\nމާބަނޑު ދުވަސްވަރުގައި ވެސް ކަސްރަތު ކުރުން އެންމެ ރަނގަޅެވެ. މާބަނޑު ދުވަސްވަރަކީ ހަށިގަނޑަށް ވަރަށް ގިނަ ބަދަލުތަކެއް އަންނަ ދުވަސްވަރެކެވެ. އެ ދުވަސްވަރުގައި ކަސްރަތުކޮށް ހަރަކާތްތެރިކޮށް އުޅުމުގައި މައްސަލައެއް ނެތް ކަމަށް ސިއްހީ ދާއިރާގެ މާހިރުން ވިދާޅުވެ އެވެ.\nމާބަނަޑު ދުވަސްވަރު ކަސްރަތު ކުރާނަމަ ވިހެއުމަށް ފަސޭހަވާ ކަމަށް ވެސް ތަޖުރިބާކާރުން ވިދާޅުވެ އެވެ. އަދި މާބަނޑު ދުވަސްވަރުވާ އެކި އެކި އުނދަގޫތަކުން ރައްކާތެރިކޮށްދޭ ކަމަށް ވެސް ދިރާސާތަކުން ދައްކަ އެވެ. ގިނަ ކޭސްތަކުގައި މާބަނޑު ދުވަސްވަރު އިތުރު އުނދަގޫތަކެއް ނުވާނަމަ ކަސްރަތުކުރުމުގައި އެއްވެސް މައްސަލައެއް ނެތެވެ. އަދި ޑޮކްޓަރުން އިރުޝާދުވެސް ދެއްވަނީ ހަރަކާތްތެރިވެ އުޅުމަށެވެ.\nމާބަނޑުދުވަސްވަރު ކުރާ ކަސްރަތަކީ ބަރުދަން ލުއި ކުރުމަށް ކުރާ ކަސްރަތުތަކަކަށް ވުރެ ބޮޑަށް ދުޅަހެޔޮކަން އިތުރުކުރަން ކުރާ ކަސްރަތުތަކެކެވެ. މާބަނޑުދުވަސްވަރު ކަސްރަތުކުރާނަމަ ވިހެއުމަށްފަހު ބަރުދަން ލުއި ކުރުމަށް އެހީތެރިވެ ދެއެވެ.\nމާބަނޑުދުވަސްވަރު ކަސްރަތުކުރާނަމަ ބައިގެން ހިނގައިދާނެ ކަމަށް ހީވެދާނެ އެވެ. ނަމަވެސް ހައި ރިސްކް ޕްރެގްނެންސީއެއް ނުވަތަ އެއްވެސް އިތުރު ސިއްހީ މައްސަލައެއް ނެތްނަމަ ކަސްރަތުކުރުމުގައި މައްސަލައެއް ނެތެވެ.\nމާބަނޑު ދުވަސްވަރުގައި ކަސްރަތު ކުރުމުން ލިބޭ ފައިދާ ހޯދަން ކޮންމެ ދުވަހަކު ގާތްގަނޑަކަށް 30 މިނެޓު ކަސްރަތުކުރެވިދާނެ އެވެ. ނުވަތަ ހަފްތާއަކު ތިނެއް ނޫނީ ހަތަރު ދުވަހު 20 މިނެޓުވަންދެން ކަސްރަތުކުރެވިދާނެ އެވެ. މުހިއްމުކަމެއް ދޭންވީ ހަރަކާތްތެރިވުން އިތުރު ކުރުމަށެވެ. ހަރަކާތްތެރިކަން އިތުރުކުރާ ނަމަ ހަށިގަނޑުގައި ލޭ ދައުރުކުރުން އިތުރުކޮށްދެ އެވެ.\nމާބަނޑުދުވަސްވަރު ކަސްރަތުކުރުމުގައި ގިނަ ފައިދާތަކެއް ވެސް ވެއެވެ. ދުޅަވުމާއި އުނަގަނޑުގައި ރިއްސުމާއި ބަނޑުހަރުވުން މިއީ ގިނަ މީހުން ތަޖުރިބާކުރާ ކަންކަމެވެ. ކަސްރަތު ކުރުމުން މިފަދަ ކަންކަމުން ސަލަމާތް ކޮށް ދެއެވެ.\nމާބަނޑުދުވަސްވަރު ހަކުރު މައްޗަށް ދިއުން ނުވަތަ ގެސްޓޭޝަނަލް ޑައެބެޓީސް އަކީވެސް ވަރަށް ގިނަ މީހުންނަށް ދިމާވާ ކަމެކެވެ. ހަކުރު ކޮންޓްރޯލް ކުރުމަށް ރަނގަޅު ޑައެޓެއްގައި ހުރުމަށް ޑޮކްޓަރުން ލަފާދެއްވާ ގޮތެވެ. އަދި ކެއުމަށްފަހު ބައިގަޑިއިރު ހިނގުމަކީ ވެސް ހަކުރު ކޮންޓްރޯލް ކުރަން އެހީތެރިވާ ކަމެކެވެ.\nކަސްރަތު ކުރުމުން މީހާގެ މޫޑު ރަނގަޅުވެ، ހަކަތަ އިތުރު ވެއެވެ. އަދި ކަސްރަތުކުރާނަމަ ވިހެއުމަށް ވެސް ފަސޭހަވެއެވެ. ދިވެހިންގެ ތެރޭގައިވެސް މާބަނޑުވުމަށްފަހު ކަސްރަތުކުރާ މީހުން އަންނަނީ އިތުރުވަމުންނެވެ.\nމިހާރު ބަނޑަށް ހަތް މަސްވެފައިވާ ދިވެހި އަންހެނަކު ބުނިގޮތުގައި ޖިމަށްގޮސް ކަސްރަތުކުރާ ފޮޓޯ އަދި ވީޑިއޯ އޭނާ އިންސްޓަގްރާމްގައި ހިއްސާކުރެ އެވެ. އެއަށް މީހުން ކޮމެންޓްކޮށް ސުވާލުތައް ވެސް ކުރެއެވެ.\n"ކަސްރަތު ކުރާ ފޮޓޯތަކަށް ގިނައިން ކޮމެންޓް ކުރަނީ ބަނޑު ބޮޑު މީހުން. އެމީހުން އަހާ އޮޅުންފިލުވައި ސޭފްޓީ އާއި މެދު ސުވާލު ކުރޭ. ހައިރިސްކް ޕްރެގްނެންސީއެއް ނޫނިއްޔާ އަދި މާބަނޑުވުމުގެ ކުރިން ކަސްރަތުކުރަންޏާ ވޯކްއައުޓް ކުރުމުގައި މައްސަލައެއް ނެތް. އަޅުގަނޑަށް ފާހަގަކޮށްލެވުނު ޖިމްތަކުގައި މާބަނޑުމީހުންނަށް ޓްރެއިން ކުރުމުގެ ތަޖުރިބާ ހުރި އިންސްޓްރަކްޓަރުން މަދުކަން. އަދި ތިބި އިންސްޓްރަކުން ވެސް ޖެހިލުންވާކަން. އަޅުގަނޑު ކަސްރަތުކުރުމުގައި ވިސްނަނީ ނޭވާ ކުރު ނުވެ ވާހަކަ ދެއްކޭ ނަމަ އެއީ އޯކޭ ވަރަކަށް އިންޓެންސިޓީއެއް ކަމުގައި. އަދި އަޅުގަނޑު ކުރާ ކަސްރަތުތަށް ޕްލޭންކުރުމުގައި އިންސްޓްރަކްޓަރާއި މަޝްވަރާކުރަން. އަޅުގަނޑު ލިމިޓް ކަނޑައަޅަނީ، ކުރެވޭނީ ކޮންކަމެއްތޯ ނިންމަނީ"\nމާބަނޑު ދުވަސްވަރުގައި ކަސްރަތުކުރުމުގައި ބަލަންވީ ކަންކަން\n- ކަސްރަތުކުރުމަށްފަހު އަދި ކަސްރަތު ކުރުމުގައި ވެސް ގިނައިން ފެންބޮއި ހައިޑްރޭޓް ކުރަންވާނެ އެވެ.\n- ކަސްރަތުކުރުމުގެ 1 ގަޑި އިރު ކުރިން ކެއުން ނިންމާލަންވާނެ އެވެ.\n- މާބަނޑު ދުވަސްވަރު ކަސްރަތުކުރާނަމަ ވަކިން ހާއްސަކޮށް ސިއްހަތަށް ފާއިދާހުރި ކާނާ ކެއުމަށް އަހައްމިއްޔަތުކަން ދޭންވާނެއެވެ.\n- ކަސްރަތު ކުރާ އިރު ހަމަތަނެއްގައި ކަސްރަތު ކުރުމަކީ ވެއްޓި ހާނިކައަށްވުން ކުޑަކޮށްދޭނެ ކަމެކެވެ.\n- އަދި ބިންމަތީގައި އޮށޯވެ އޮވެ ކުރާ ކަސްރަތުތަށް ކުރުމަށްފަހު މަޑުމަޑުން ތެދުވުމަށް އާދަކުރަންވާނެއެވެ. އެއީ ބޯ އެނބުރުން ފަދަކަމެއް ދިމާވެދާނެތީ އެވެ.\n- އެހެންކަމުން ހައި ރިސްކް ޕްރެގްނެންސީ ނުވަތަ މާ ބަނޑުދުވަސްވަރުގައި އެހެން ސިއްހީ މައްސަލައެއް ނެތްނަމަ ކަސްރަތު ކުރެވިދާނެ އެވެ. އަދި މާބަނޑުވުމަށްފަހު ވަރުގަދަ ކަސްރަތު ޕްރޮގްރާމެއް ފެށުމުގެ ބަދަލުގައި ބަލަންވީ ހިނގުން ނުވަތަ ފެތުން ފަދަ ކަސްރަތުތައް ކުރުމަށެވެ.


ގަންނަން ބޭނުންވާ ތަކެތި\nހައްދުންމަތީ އަތޮޅު ކައުންސިލްގެ އިދާރާ\nމިއިދާރާގެ ފްރަންޓް އޭރިޔާ މަރާމާތުކޮށްދޭނެ ފަރާތެއް ހޯދުމާއިގުޅޭ:\nމިއިދާރާގެ ފްރަންޓް އޭރިޔާ މަރާމާތުކޮށް އެތަނަށް ބޭނުންވާ ބައެއް ސާމާނު ފޯރުކޮށްދޭނެ ފަރާތެއް ހޯދަން ބޭނުންވެގެން ކުރި މިއިދާރަގެ ނަންބަރު (IUL)240-ADS/240/2019/48 (16 ޑިސެމްބަރ 2019) އިޢުލާނާއިގުޅިގެން އެއްވެސް ފަރާތަކުން ބީލަންހުށަހަޅާފައިނުވާތީ، އެއިޢުލާނު ބާޠިލްކޮށް އަލުން އިޢުލާނުކުރީމެވެ.\nވީމާ، މިކަމަށް ޝައުޤުވެރިވާ ބީލަންވެރިން، އެފަރާތްތަކުން ރަޖިސްޓްރީވުމަށްޓަކައި މިއިދާރާއަށް ދައްކަންޖެހޭ -/200ރ (ދުއިސައްތަ ރުފިޔާ) ދެއްކެވުމަށްފަހު، ބީލަން ހުށަހެޅުއްވުން އެދެމެވެ. ބީލަންވެރިން ރަޖިސްޓްރީކުރުން ކުރިއަށްދާނީ 31 ޑިސެމްބަރ 2019 އިން 09 ޖަނަވަރީ 2020 ވަނަ ދުވަހުގެ 12:00ގެ ނިޔަލަށެވެ. ބީލަން ފޮތް މިއިދާރާގެ ވެބްސައިޓު www.laamu.gov.mv އިން ޑައުންލޯޑް ކުރެވެން ހުންނާނެއެވެ. މި މަސައްކަތުގެ ޕްރީ ބިޑް މީޓިން އަދި ބީލަން ހުށަހެޅުން ހަމަޖެހިފައިވަނީ ތިރީގައި މިދަންނަވާ ތާރީހް ތަކުގައެވެ.\nއަތޮޅު ކައުންސިލްގެ އިދާރާ\n09 ޖެނުއަރީ 2020\n16 ޖެނުއަރީ 2020\nމަޢުލޫމާތު ދިނުމުގެ ސެސަނަށާއި (ޕްރީބިޑް މީޓިންގ)، ބިޑް ހުށަހެޅުމަށް ގަޑިޖެހިގެން ވަޑައިގަންނަވާ ފަރާތްތަކަށް އެބައްދަލުވުންތަކުގައި ބައިވެރިވުމުގެ ފުރުޞަތު ނުދެވޭނެއެވެ.\n31 ޑިސެންބަރު 2019\nޕަބްލިޝްކުރި ތާރީޚު: 31 ޑިސެންބަރު 2019\nޕަބްލިޝްކުރި ގަޑި: 1418\nސުންގަޑި: 09 ޖަނަވަރީ 2020 1300


Cityscape Gai Haasa Award Eh Hulhumale Ah - Vaguthu\nސިޓީސްކޭޕް ގައި ހާއްސަ އެވޯޑެއް ހުޅުމާލެއަށް\nރިއަލް އެސްޓޭޓް ވިޔަފާރީގެ ދާއިރާއާއި، ޢިމާރާތްކުރުމުގެ ދާއިރާއިން ބައިނަލްއަޤްވާމީ ފެންވަރުގައި ދެވޭ އެވޯޑެއްކަމަށްވާ “ސިޓީ ސްކޭޕް އެވޯޑްސް 2018”ގެ "މާސްޓަރޕްލޭން ޕްރޮޖެކްޓް އެވޯޑް" ހުޅުމާލެއަށް ލިބުމާއި ގުޅިގެން ހައުސިންގ ޑިވެލޮމްމެންޓް ހޯޕަރޭޝަން (އެޗްޑީސީއިން) އުފާ ފާޅު ކުރުމުގެ ޙަރަކާތްތަކެއް ކުރިޔަށް ގެންގޮސްފިއެވެ.\n“ސިޓީސްކޭޕް އެވޯޑްސް 2018" އަކީ ރިއަލް އެސްޓޭޓް ވިޔަފާރީގެ ދާއިރާގައި ޙަރަކާތްތެރިވާ ބައިނަލްއަޤްވާމީ ކުންފުނިތަކަށް އަމާޒުކޮށްގެން ބޮޑެތި އެގްޒިބިޝަންތަކާއި، ކޮންފަރެންސްތައް ބޭއްވުމުގައި ދުނިޔޭގެ ފެންވަރުގައި ފާހަގަކޮށްލެވޭ ދުބާއީގެ މަޝްހޫރު ނެޓްވޯކެއްކަމަށްވާ ސިޓީސްކޭޕް ގްލޯބަލްއިން ދެމުން އަންނަ އެވޯޑެކެވެ.\nމި އެވޯޑް ދީފައިވަނީ ޑުބާއީގައި ބޭއްވި އިންޓަރ-ކޮންޑިނެޓްގައި މިމަހު2ކުން4ކަށް ބޭއްވި ފެސްޓިވަލުގައެވެ.\nއެޗްޑީސީއިން ބުނެފައިވަނީ ހުޅުމާލެ ތަރައްޤީ ކުރުމުގައި އެންމެ އިސް މާހިރަކީ އެޗްޑީސީ ކަމުން ލިބިގެން މިދިޔަ އެވޯޑަކީ އެޗްޑީސީގެ މުވައްޒިފުންގެ ބުރަ މަސައްކަތުން ލިބިގެންދިޔަ އެވޯޑެއް ކަމަށެވެ. އަދި މިއެވޯޑާމެދު އެޗްޑީސީއާއި މުޅި ރާއްޖެ ފަޚްރުވެރިވާ ކަމަށްވެސް އެޗްޑީސީއިން ބުނެފައެވެ.\nއެހެންކަމުން މިކަމުގެ އަގު ވަޒަން ކުރުމުގެ ގޮތުން އެޗްޑީސީގެ މައި އޮފީހުގައި ހަރަކާތްތަކެއްވަނީ ކުރިޔަށް ގެންގޮސްފައެވެ.\nހުޅުމާލޭގެ ޕްރޮޖެކްޓްއަށް މިއެވޯޑް ލިބިފައިވާއިރު، ހުޅުމާލޭ މަޝްރޫޢުގެ މަސައްކަތްތައް ޖަޖުންނާ ހަމައަށް ގެނެސްދީފައިވަނީ، އެޗްޑީސީގެ ޑިރެކްޓަރ އޮފް ޕްލޭނިން އެންޑް ޑިވެލޮމްމެންޓް އިސްމާއިލް ޝާން ރަޝީދާއި، ހުޅުމާލޭ މާސްޓަރ ޕްލޭން ކޮންސަލްޓެންޓް ޕްރަފެސަރ ހެން ޗައި ކިޔަންއެވެ. މީގެ އިތުރުން މިޓީމްގައި އެޗްޑީސީގެ އިތުރު މެންބަރުން ހިމެނެއެވެ. މީގެ ތެރޭގައި ބިޒްނަސް ޑިވޮލޮޕްމެންޓް އަދި މާކެޓިންގެ ބައެއް ބޭފުޅުން ހިމެނި ވަޑައިގެންނަވައެވެ.\n15 ވަނަ ސިޓީ ސްކޭޕް އެވޯޑް ފޯ އެމާޖިން މާކެޓްގައި ގިނަ އެވޯޑްތަކެއް ދީފައިވާއިރު، މިއެވޯޑްތައް އަމާޒުވެފައިވަނީ ގެދޮރުވެރިކަމާއި ގެދޮރު އިމާރާތް ކުރުމުގެ ދާއިރާގައި ކުރިއަރާފައިވާ ދާއިރާ ތަކަށެވެ.


Trumpah thuhumathu kuraa corruption ge massala beleyne kamah Courtun bunefi | Mihaaru\nޓްރަމްޕަށް ތުހުމަތު ކުރާ ކޮރަޕްޝަނުގެ މައްސަލަ ބެލޭނެ ކަމަށް ކޯޓުން ނިންމައިފި\n27 ޖުލައި 2018 - 12:295comments\nވޮޝިންޓަން (ޖުލައި 27) - ގާނޫނީ އަސާސީގައި ބުނެފައިވާ ގޮތާ ޚިލާފަށް ވިޔަފާރީގައި އަމިއްލަ މަސްލަހަތު ހިމަނައި ބޭރުގެ ސަރުކާރަކުން މާލީ މަންފާއެއް ހޯދާފައިވާތީ ރައީސް ޑޮނަލްޑް ޓްރަމްޕުގެ މައްޗަށް ތުހުމަތު ކުރާ ކޮރަޕްޝަނުގެ މައްސަލަ ކޯޓުން ބެލޭނެ ކަމަށް ފަނޑިޔާރަކު ނިންމައިފި އެވެ.\nޓްރަމްޕުގެ މައްޗަށް ތުހުމަތުކޮށްފައި ވަނީ ވޮޝިންޓަންގެ ޓްރަމްޕް އިންޓަނޭޝަނަލް ހޮޓަލް އިން ޓްރަމްޕަށް ލިބޭ ފައިސާ އަކީ ކޮރަޕްޝަނަށް މަގު ފަހިވާ ގޮތަށް ހޯދާ އެއްޗެއް ކަމަށެވެ. އެއީ ބޭރުގެ ސަރުކާރުތަކުގެ އޮފިޝަލުންގެ ފަރާތުން ޓްރަމްޕަށް ލިބޭ މާލީ މަންފާއެއްގެ ގޮތުގައި ބަލައިފަ އެވެ. ޓްރަމްޕުގެ މައްޗަށް ކުރާ މި ތުހުމަތުގައި މެރީލޭންޑުގެ ޑިސްޓްރިކްޓް ކޯޓުގެ ފަނޑިޔާރު ނިންމާފައި ވަނީ އެއީ ކޯޓުން ބެލޭނެ މައްސަލައެއް ކަމަށެވެ. ފަނޑިޔާރުގެ ނިންމުމާ ގުޅިގެން އެ މައްސަލަ ދެން ދާނީ ހެކި ހޯދުމުގެ މަރުހަލާއަށެވެ. އެހެންވެ ޓްރަމްޕުގެ ވިޔަފާރީގެ ރެކޯޑްތައް މިހާރު ހޯދޭނެ އެވެ.\nޓްރަމްޕް މީގެ ކުރިން ވަނީ އެ ބާވަތުގެ މައުލޫމާތު އާއްމު ކުރަން ދެކޮޅު ހައްދަވައިފަ އެވެ.\nވައިޓްހައުސްއާ މާ ދުރު ނޫން ހިސާބެއްގައި ހުންނަ ޓްރަމްޕް އިންޓަނޭޝަނަލް ހޮޓަލްގައި ބޭރު ގައުމުތަކުގެ ސަރުކާރުގެ އޮފިޝަލުން ތިބޭ އިރު ދައްކާ ފައިސާ އަކީ ބޭރު ގައުމުތަކުން ޓްރަމްޕަށް ލިބޭ މާލީ މަންފާއެއް ކަމަށް ބައެއް ފަރާތްތަކުން ބުނި ނަމަވެސް ޖަސްޓިސް ޑިޕާޓްމަންޓުން ބުނެފައި ވަނީ ގާނޫނު އަސަސީގެ މާއްދާ މާނަ ކުރަނީ ރިޝްވަތުގެ ގޮތުގައި ބޭރުގެ ގައުމުތަކުން މާލީ މަންފާ ހޯދުމަށް ކަމަށެވެ. އެހެންވެ އެ މައްސަލަ ކޯޓުން ބޭރުކޮށްލަން ޖަސްޓިސް ޑިޕާޓްމަންޓުން ވަނީ މަސައްކަތް ކޮށްފަ އެވެ.\nއިތުރު ލިޔުންތައް ކޮރަޕްޝަން ޑޮނަލްޑް ޓްރަމްޕް


PPM ge running mate ah shauguverikan nethee?\nޕީޕީއެމްގެ ރަނިންގ މޭޓަށް ޝައުގުވެރިކަން ނެތީ؟\nރައީސް ޔާމީންގެ ދައުރުގެ ތެރޭގައި ތިން ނައިބުން ފެނުނު\nއެއް ނައިބަކު ޖަލުގައި އަނެއް ބޭފުޅަކު ގައުމުން ބޭރުގައި\nކ. މާލެ4ޖުލައި 2018 | ބުދަ 23:10 5,695\nރައީސުލް ޖުމްހޫރިއްޔާ އަބްދުﷲ ޔާމީން އަބްދުލަ ގައްޔޫމް ކެމްޕެއިން ފެއްޓެވިކަން ރަސްމީކޮށް އިއުލާނުކުރެއްވީ ސުޕްރީމް ކޯޓުގެ އަމުރާއިއެކު ސަރުކާރު ޕްރެޝަރަށް ވެއްޓިފައިވަނިކޮށް - ރާއްޖެއެމްވީ\nގުޅިފައިވާ ޕާޓީތަކުގެ ރިޔާސީ ކެނޑިޑޭޓަކީ އެމްޑީޕީގެ ޕާލިމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސާލިހް ކަމަށް އިއުލާނުކުރެވުމާއެކު އެންމެ ބޮޑު ބަހުސަކަށްވެގެންދިޔައީ ރަނިންގ މޭޓަކީ ކޮން ބޭފުޅެއްތޯއެެވެ.\nގުޅިފައިވާ ޕާޓީތަކުން އެ ސްލޮޓް ދީފައިވަނީ ޖުމްހޫރީ ޕާޓީއަށެވެ. އެ މަގާމަށް އެ ޕާޓީގެ ތެރެއިން ޝައުގުވެރިކަން އޮތް މިންވަރާއި ރަނިންގް މޭޓަކަށް ނަގާ ބޭފުޅަކު އެނގެން ޢާއްމުން ބޭނުންވެފައިތިބި މިންވަރު ސޯޝަލް މީޑިއާއިން މާބޮަޑަށް ވެސް ސާފުކޮށް ފެނެއެވެ.\nނަގާ ޕޯލްތަކާއި ޖަހާލާފައި ހުންނަ ޕޯސްޓްތައް އަދި ވައިބަރ ގްރޫޕްތަކުގައި ޕާޓީތަކުގެ އާއްމު މެމްބަރުން ހިންގާލާ ހޫނު ޒުވާބުތަކުން އިދިކޮޅު ޕާޓީތަކުުގެ ރަނިންމޭޓަކާއިމެދު އޮތް ޝައުގުވެރިކަން އެނގެއެވެ.\nއިދިކޮޅު ޕާޓީތަކުން ނެރޭ ކެނޑިޑޭޓެއްގެ ރަނިން މޭޓަކަށް ވުމަށް ޝައުގުވެރިކަން ފާޅުކުރި ސިޔާސީ ފަރާތްތަކާއި އަދި ރަނިންގ މޭޓެއް ކަނޑައެޅުމާއިމެދު ރައްޔިތުންގެ ޝައުގުވެރިކަން އޮތް މިންވަރަށް ،ދެވަނަ ދައުރަކަށް ރައީސް ކަމުގެ މަގާމަށް ނުކުންނަވާ ރައީސް އަބްދުﷲ ޔާމީންގެ ރަނިންގ މޭޓްކަމަށް އަދި ރަނިންގ މޭޓްކަމަށް ގެންނަ ފަރާތެއް އެނގެން ރައްޔިތުންގެ ޝައުގުވެރިކަމެއް ނެތީހެއްޔެވެ.؟\nސިއްރު ސިއްރުން ބައެއް ވަޒީރުންގެ ނަންތަކާއި ޔުނިވާސިޓީ ޗާންސެލަރުން ފަދަ ބޭފުޅުންގެ ނަންތައް އަޑުއިވުނަސް ފާޅުގައި އެކަމަށް ބޮޑު ކެމްޕެއިނެއް ކުރައްވާތަނެއް ނުފެނެއެވެ.\nއަދި އާއްމު ރައްޔިތުން ވެސް އެކަމަށް ޝައުގެއް އޮވެ ސޯޝަލް މީޑިއާގައި ފޮޓޯ ދައުރުކޮށް ޕޯލް ނަގައި ހަދައި އުޅޭތީއެއް ނުފެނެއެވެ.\nރައީސް އަބްދުﷲ ޔާމީންގެ ރަނިންގ މޭޓެއް ކަނޑައެޅުމާއި ބެހޭގޮތުން ގަމުދާއިރާގެ މެމްބަރު ފައްޔާޒް އިސްމާއީލް ވިދާޅުވީ ކަންތައް ހިނގާފައިވާ ގޮތުން ރައީސް ޔާމީން ނަންގަވާ ރަނިންގމޭޓެއްގެ ކަންބޮޑުވުންތަކެއް ހުންނާނެކަމަށް ބެލެވޭކަމަށެވެ. އަދި ރައީސް ޔާމީން ވެސް ކަންތައް ހިނގާފައިވާ ގޮތުން ރަނިންގމޭޓަކަށް ގެންނަވާ ބޭފުޅާ ކަންތައްކުރައްވާފަނެ ގޮތަކާއިމެދު ވިސްނަވާނެ ކަމަށް އޭނާ ވިދާޅުވިއެވެ.\nރައީސް އަބްދުﷲ ޔާމީނުގެ ފުރަތަމަ ނައިބް ރައީސް އަދި 2013 ގެ ރިޔާސީ އިންތިޚާބުގައި ރަނިންގ މޭޓެއްގެ ގޮތުގައި ނުކުންނެވި ޑރ މުހައްމަދު ޖަމީލު އަހުމަދު ރައީސްވަނީ އެމަނިކުފާނުގެ ޕާލީމެންޓްރީ ގުރޫޕްގެ ލީޑަރަށް ދަންނަވައިގެން މަޖިލީހުގައި ވޯޓެއްނަގައި މަގާމުން ދުރުކޮށްފައެވެ.\nއޭގެ ކުރިން ޖަމީލުވަނީ ގައުމު ދޫކުރައްވާ ވަޑައިގެންފައެވެ. ޖަމީލަށް ފަހު ނައިބް ރައީސް ކަމަށް އައްޔަން ކުރެއްވީ އެ ބޭފުޅަކަށް ފަސް ސަތޭކަ ޕަސެންޓް އިތުބާރު ކުރެއްވިކަމަށް ވިދާޅުވި އަހުމަދު އަދީބެވެ. ކުުރު މުއްދަތެއްގައި މަގާމު އަދާކުރެއްވުމަށްފަހު ޖާގަ ލިބިވަޑައިގެންނެވީ ޖަލުގޮޅިންނެވެ.\nއޭގެ ފަހުން ނައިބަކަަށް އައްޔަން ކުރެއްވި ކުރީގެ ފިނޭންސް މިނިސްޓަރ އަބްދުﷲ ޖިހާދުގެވެސް މާބޮޑު އޮފެއް ނުހުރެއެވެ. ލޯކަލް ކައުންސިލް އިންތިޚާބުގައި ތިނަދޫއިން ލިބުނު ބޮޑު ނާކާމިޔާބާއިއެކުވެސް ހިތްޕުޅާ ހަމަނުވިކަމަށް މީޑިއާ ރިޕޯޓްތައް ބުނެއެވެ.\nޖިހާދުގެ ކުށެއް ދައްކަވައި އަދި މިހާތަނަށް މީޑިއާގައި ވާހަކަނުދެއްކެވި ނަމަވެސް އޭގެ ކުރީގެ ދެ ނައިބުން ރައީސް ޔާމީން ސިފަ ކުރައްވަނީ ބޭވަފާތެރި، ވެރިކަމަށް ދަހިވެތި ބޭފުޅުންގެ ގޮތުގައެވެ. އޭގެ ތެރެއިންވެސް އަދީބުގެ ކުށް ރައީސް ޔާމީނުގެ އަރިހުގައި ބޮޑެވެ. އެ ބޭފުޅަކަށްޓަކައި ގާނޫނު އަސާސީއަށް ބަދަލު ގެނައި އަަދީބު މިހާރު ހުންނަވަނީ ބޭސްފަރުވާގެ އަސާސީ ހައްގުންވެސް މަހުރޫމުކޮށްފައެވެ. ނައިބަކަށް ގެންގުޅުއްވި ބޭފުޅަކާއިމެދު ހިއްޕުޅުގައި އޮތް ރުޅިވެރިކަން ސިފަކޮށްލުމަށް އެ މިންވަރު ފުދެއެވެ.\nރައީސް ޔާމީންގެ ނައިބަކަށް ނެންގެވި ބޭފުޅުންނަށް ވީގޮތާއި އަދި އެ ބޭފުޅުން ކަންތައް ކުރެއްވިކަމަށް ރައީސް ޔާމީން ވިދާޅުވާގޮތުން ރައީސް ޔާމީންގެ ރަނިންގ މޭޓްކަމަމަކީ ބިރުވެރި މަގާމެއްކަމަށް ބައެއް ރައްޔިތުން ދެކެއެވެ.


Thaareehakee lolah fenna ehchakah vaan jehey\nމިރިހިމަގު، މާފަންނާއި މައްޗަންގޯޅި ބެދުނު ހިސާބުގަނޑު 1958 ގައި--\nތާރީހަކީ ލިޔެވިފައިވާ ދެލިގަނޑަކަށް ވުރެ ބޮޑަށް ލޮލަށް ފެންނަ އެއްޗަކަށް ވާން ޖެހޭ\n26 އޮކްޓޯބަރ 2020 - 09:19:21\nތާރީހަކީ ލިޔެވިފައިވާ ދެލިގަނޑަކަށް ވުރެ ބޮޑަށް ލޮލަށް ފެންނަން އޮންނަ އެއްޗަކަށް ހެދުމަށްޓަކައި ކޮންމެ އަހަރެއްގެ އޮކްޓޫބަރު 27 ވަނަ ދުވަހު ބައިނަލްއަގުވާމީ ގޮތުން ފާހަގަކުރާ "ވޯލްޑް އޯޑިއޯ ވިޝުއަލް ޑޭ" ޔުނެސްކޯއިން ފާހަގަކުރަން ފަށާފައި ވަނީ 2005 ވަނަ އަހަރުން ފެށިގެންނެވެ.\nމިފަދަ ދުވަހެއް ފާހަގަކުރުމުގެ މައިގަނޑު މަގުސަދަކީ ތާރީހީ ގޮތުން ފާހަަގަކުރެވި އުފެއްދިފައިވާ މަންޒަރުތަކާއި އަޑުތައް އަންނަން އޮތް ޖީލުތަކަށް ފެންނާނެހެން ރައްކާތެރިކުރުމާއި އެ ތަކެތި ރައްކާތެރިކުރުމުގެ މުހިންމުކަން އާއްމުންނަށް އަންގައިދިނުމެވެ. ޔުނެސްކޯއިން މި އަހަރުގެ މި ދުވަހަށް ކަނޑައަޅާފައިވާ ޝިއާރަކީ "ޔުއާ ވިންޑޯ ޓު ދަ ވޯލްޑް" އެވެ.\nދުނިޔެ ކުރިއަރާފައިވާ މިންވަރަށް ބަލާއިރު އަމިއްލަ އަތުގައި އޮންނަ ފޯނަކީ ވެސް ކުޑަކުޑަ އަރްޝީފަކަށް ވަނީ ވެފަ އެވެ. މީގެ އެތައް އަހަރެއް ކުރިން ދުނިޔޭގައި ހިނގާ މުހިންމު ކަންތައްތައް ގިނަ ދުވަސްތަކަކަށް ރައްކާކުރުމަށްޓަކައި އޮންނަ ވަސީލަތަކީ ހަމައެކަނި އަތު ލިޔުމެވެ. ނުވަތަ އެ މަންޒަރު ކުރެހުންތެރިކަށް ސިފަވި ގޮތަށް ކުރެހުމެވެ. އެއީ ހިޔާލަށް ވެސް ނުގެނެވޭ ވަރުގެ ބުރަ މަސައްކަތެކެވެ. އޭގެ ފަހުން ދުނިޔެ ތަރައްގީވެ، މަންޒަރުތައް ކެޕްޗާ ކުރެވޭނެ ގޮތްތައް ތަރައްގީވެގެން އައުންވީ ވަރަށް ގިނަ ކަންތައްތަކަކަށް ލިބުނު ހައްލަަކަށެވެ. އަހަރެމެންގެ ހަޔާތުގައި ހިނގާ މުހިންމު ކަންތައްތައް ކުޑަކުޑަ ޑިވައިސް އެއްގައި ރައްކާ ކޮށްލުމަކީ މިހާރު އެއްވެސް ކަމެއް ނޫނެވެ. އެންމެ ފިތަކުން ކުރެވޭހާ ފަސޭހަ ކަމެކެވެ. ލިޔުމަށާއި ހަދާނަށް ބަރޯސާވެ އޭރުގެ މީހުން އުފުލިހާ ބުރަ އާއި ގިނަ ވަގުތު ހޭދަކުރާކަށް މިހާރު ނުޖެހެ އެވެ.\nޔުނެސްކޯގެ އޯޑިއޯވިޝުއަލް ލައިބްރަރީގައި 70 އަހަރުގެ ތާރީހް ވަނީ ރައްކާކޮށްފަ އެވެ. އެތަނުގައި 6330 ގަޑިއިރުގެ 80 މިލިއަނަށް ވުރެ ގިނަ ފިލްމް، 49،400 ގަޑިއިރުގެ ވީޑިއޯ، 800،000 އެއްހާ ފޮޓޯ އަދި 18،000 ގަޑިއިރުގެ އޯޑިއޯ ރިކޯޑިން ވަނީ ރައްކާކޮށްފަ އެވެ. އެތަނުގެ މަލްޓިމީޑީއާ ރިސޯސަސް ޔުނިޓްގެ ޗީފް އެންޓޯނިއޯ ދަ ސިލްވާ ބުނެފައި ވަނީ އޯޑިއޯ ވިޝުއަލްގެ ތާރީހަށް ބަލައިފި ނަމަ ގިނަ ގައުމުތަކެއްގައި އެތަކެތި ރައްކާތެރިކުރުމަށް ކަމާއިބެހޭ ފަރާތްތަކުން އެފަދަ ތާރީހީ ތަކެއްޗައް ފަރުވާކުޑަކޮށްލުމުން ގިނަ ތަރީހީ މަންޒަރުތަކާއި އަޑުތައް ވަނީ ގެއްލިފައިކަން ފާހަގަކުރެވޭނެ ކަމަށެވެ.\nއޭނަ ވިދާޅުވީ އެފަދަ ތަކެތި ރައްކާތެރިކުރުމަށް ހާއްސަ އިންސްޓިޓިއުޓެއް ގާއިމްކޮށް އެކަމުގެ މުހިންމުކަން ކިޔައިދޭން ޖެހެނީ ތާރިހީ ގޮތުން ފާހަގަކުރެވޭ އާއްމުންނަށް ފެނިފައި ނުވާ ނުވަތަ އަޑުނީވޭ އެ މަންޒަރުތައް ރައްކާތެރިކޮށް އަންނަން އޮތް ޖީލުތަަކަށް ފޯރުކޮށްދިނުމަށްޓަކައި ކަމަށެވެ.\nއެހެންކަމުން އަހަރެމެންގެ ހަޔާތުގައި ހިނގާ ކަންކަން ކެމެރާގެ ލެންސަށް ކެޕްޗާ ކުރެވި ރިކޯޑް ކުރުމަކީ އަންނަން އޮތް ޖީލުތަކަށް ކޮށްދޭން ޖެހޭ ކަމެކެވެ. އޭގެ ސަބުބަން ވަގުތާއެކު ދުނިޔެއަށް އަދި ގައުމާއި ސަގާފަތާއި ތާރީހަށް އަންނަ ބަދަލުތައް ޖީލުތަކަށް ދެމިގެންދާނެ އެވެ. އަދި އެއީ އެ ޖީލުތައް ދަސްކުރަން އޮތް ފިލާވަޅަކަށް ވެގެން ދާނެ އެވެ. ވެފައިވާ ގުރުބާންތަކާއި ދިމާވެފައިވާ ދަތި އުނދާގޫތަކުގައި ކަން ހިނގާފައިވާ ގޮތާއި އެ ކަންތައްތަކުން އަރައިގަތުމަށް އުފުލި ބުރަތަކުން އިބްރަތްތަކެއް ހޯދުމަށް ކޮށާދެވޭ މަަގަކަށް ވާނެ އެވެ.\nރައްކާކުރެވޭ ކޮންމެ އެއްޗަކުން ކިޔައިދެނީ އެ ބަޔެއްގެ ދިރިއުޅުމެވެ. އަހަރެމެންނަށް ނުފެނި ނުވަތަ އަޑުނީވި ހުރި އެތައް ވާހަކަތަކެކެވެ. އެހެންކަމުން މިފަދަ ދުވަހެއް ފާހަގަ ކުރަމުން ދަނީ އެ ތަކެތި ރައްކާތެރިކަމާއިއެކު އަންނަން އޮތް ޖީލުތަކަށް ފެންނާނެހެން ރާއްކާތެރިކުރުމުގެ މުހިންމުކަން މުޖުތަމައުގެ އެންމެންނަށް އަންގައިދިނުމަށެވެ.\nރާއްޖޭގައި މިފަދަ ދުވަހެއް ރަސްމީކޮށް މިއަދުން ފެށިގެން ފާހަގަކުރެވެމުންދާއިރު ރާއްޖެއަކީ މިފަދަ ދުވަހެއް ފާހަގަކުރުން ވަރަށް މުހިންމު ގައުމެކެވެ. ސަބަބަކީ ރާއްޖެއަކީ އެތަނެއްގައި ބޮޑުތާރީހެއްއޮތް ތަނަކަށް ވުމެވެ. ތާރީހުން ގިނަގުނަ ފިލާވަލުތަކެއް އަދުގެ ޒުވާނުންނަށް ފޮރުކޮށްދެވިދާނެ ތަނަކަށްވުމެވެ.\nޒަމާނާއި ތަރައްގީއަށް އަންނަ ބަދަލުތަކާއެކު މިއަދު އަޅުގަނޑުމެންނަށް ފެންނަން މިއޮތް ރާއްޖެއަކީ މީގެ އެތައް ސަތޭކަ އަހަރެއް ފަހަތަށް ގޮސް ހުއްޓިލާއިރު ވަރަށް ވެސް ތަފާތު ރާއްޖެއެކެވެ. ބަަދަލުތައް އައިސްފައި ވަނީ ހަމައެކަނި ތާރީހާއި ސަގާފަތާކަށް ނޫނެވެ. ދިވެހިންގެ ރިވެތި އާދަތަކާއި އުޅުމަށް ވެސް ވަނީ ހީނުކުރާހާ ބޮޑު ބަދަލުތަކެއް އައިސްފަ އެވެ. އޭރު ކައިއުޅުނު ތަކެތިން ފެށިގެން ކުރި މަސައްކަތްތަކާއި ހަމަޔަށް ބަލާއިރު ވެސް ވަރަށް ބޮޑު ތަފާތުތަކެއް އެބަ ހުއްޓެވެ. މިހާރު ބޮޑުވަމުން އަންނަ ކުދިންނަށް ނޭނގޭ އެތައް ވާހަކަތަކެކެވެ. އަދި ކަަންކަން ހޯދާ ދިރާސާ ކުރާ ބަޔަކަށް އެއީ ވަރަށް ވެސް ޝައުގުވެރިވަނިވި ކަންތައްތަަކެކެވެ. އެހެން ނަމަވެސް ސުވާލަކީ އޭރުގެ އެ މާޒީން އަޅުގަނޑުމެންގެ އަތުގައި ރައްކާކުރެވިފައި ވަނީ ކިހާ ހަނދާނެއްތޯ އެވެ؟ ހޯދަން ބަލާއިރު ލިބެން ހުރީ ކޮންތާކުންތޯ އެވެ؟ ވަކިވަކިން ގުނާ ކަމުގައި ވާނަމަ ރާއްޖޭގެ ތާރީހާއި ގުޅޭ ވީޑިއޯ އަދި އޯޑިއޯ ހުރީ ނިސްބަތުން މަދު އަދަދަކަށެވެ.\nޒުވާނުން މި ކަންކަަމަށް ހޭލުންތެރިކުރުމާއި އެތަކެތި ޖީލުތަކަަކަށް ދެމިގެންދާނެ ގޮތަކަށް ރައްކާތެރިކުރުން މުހިންމު ވަނީ މިހެންވެ އެވެ. މިސާލެއްގެ ގޮތުން ނަގާ ނަމަ އަޅުގަނޑުމެން މިއަދު ތަހަންމަލު ކުރަމުންދާ ބަލިމަޑުކަން ފުދެ އެވެ. މިއީ މި ޖީލު ދުވަހަކު ވެސް ދެކެފަ އިނުވާ މަންޒަރެކެވެ. އެހެން ނަމަވެސް މިއީ އަޅުގަނޑުމެންގެ ތެރޭގައި ތިބި އިހުގެ ދުވަސްވީ މީހުންނަށް އާ މަންޒަރުތަކެއް ނޫނެވެ. ރާއްޖޭގެ ތާރީހަށް ބަލާއިރު މިފަަދަ ބަލިމަޑުކަމާއި ހިތްދަތި ވަގުތުތަކާއި ބިރުވެރި ވަގުތުތައް އެމީހުން ވަނީ ކަޑަތުކޮށްފަ އެވެ.\nއެހެން ނަމަވެސް އަޅުގަނޑުމެން އަތުގައި ނެތް އެއްޗަކީ އެ ހަނދާންތަކެވެ. އެ މަންޒަރުތަކެވެ. އެ ކަންތައްތަކުން އަރައިގަތުމަށް އޭރުގެ މީހުން އުޅުނު ހާލު ތަސައްވަރު ކޮށްލުމަށް އަޅުގަނޑުމެންނަށް މިއަދު ދަތިވެފައި ވަނީ އެ މަންޒަރުތައް އަޅުގަނޑުމެންގެ އަތުގައި ނެތީމަ އެވެ. މަންޒަރީ ތާރީހު ރައްކާކުރުން މުހިންމު ވަނީ މި ސަބަބަށްޓަކަ އެވެ. އަދި މިފަދަ އެތައް ސަބަބުތަކަށްޓަކަ އެވެ.\nފޮތެއްގައި ލިޔެވޭ ތާރީހަކުން އަދި ނުފުދެ އެވެ. މަންޒަރުތައް ވެސް ފެންނަން ހުންނަން ޖެހެ އެވެ. ލޮލަށް ނުފެންނަނީސް ގަބޫލްކުރަން އުނދަގޫވާ ބީދައިން ތާރީހަކީ ވެސް ލިޔެވިފައިވާ ދެލިގަނޑަކަށް ވުރެ ބޮޑަށް ލޮލަށް ފެންނަން އޮތް އެއްޗަކަށް ވެސް ވާންޖެހެ އެވެ. މާދަމާ އަންނަން އޮތް ޖީލުތަކުން މިއަދު އަޅުގަނޑުމެން މިކުރާ ޝަކުވާ ކުރުމަށް ފުރުސަތު ދެވިގެންނުވާނެއެވެ. އެ ޖީލުތައް ތާރީހު ބެލުމަށް ހުޅުވާނެ ކުޑަދޮރުތައް މިއަދު އަޅުގަނޑުމެން ވާނީ ތައްޔާރުކޮށްދޭށެވެ.\nއާސާރީ ބުދުތައް އިންޑިޔާއިން މަރާމާތުކުރާ ވާހަކަ އެއީ ދޮގެއް


ފެނަކަ ހުޅުމީދޫ ބްރާންޗު ޑިރެކްޓަރު ވަކިކޮށްފި\nއަހުމަދު ނަސޫހް 12 ފެބްރުއަރީ 2019\nފެނަކަ ކޯޕަރޭޝަނުގެ އައްޑޫ ސިޓީ ހުޅުމީދޫ ބްރާންޗުގެ ޑިރެކްޓަރ ހުސެން މުފީދު މަގާމުން ވަކިކޮށްފިއެވެ.\nވަޒީފާއިން ވަކިކޮށްފައިވާކަން ހުސެން މުފީދަށް އަންގާ، ޗިޓު ފޮނުވާފައިވަނީ އިއްޔެގެ ވަގުތެއްގައެވެ. އޭނާ "ވަގުތު" ނޫހަށް މައުލޫމާތު ދެމުން ބުނެފައިވަނީ ވަޒީފާ އިން އިއްޔެ ވަކިކުރިކަން އަންގާފައިވި ނަމަވެސް މިދިޔަ މަހު ގޭގައި މަޑުކުރަން އަންގާފައިވާ ކަމަށެވެ.\nޖެނުއަރީ 13 ވަނަ ދުވަހު 15 ދުވަހަށް ސަސްޕެންޑު ކުރުމަށް ފަހު 15 ދުވަސް ހަމަ ވުމުން އިތުރު ފަނަރަ ދުވަހަށް ސަސްޕެންޑު ކުރުމަށް ފަހު ވަޒީފާއިން ދުރުކުރި ކަމުގެ ލިޔުން އެންގީ އިއްޔެ ކަމަށް އޭނާ ބުނެފައިވެއެވެ. ނަމަވެސް އޭނާ ވަޒީފާއިން ވަކިކުރި ސަބަބެއް އެ އެންގުމުގައި ބަޔާންކޮށްފައިނުވާ ކަމަށް ބުނެފައިވެއެވެ.\nމުފީދު ވަނީ އޭނާ މަގާމުން ވަކިކުރި ސަބަބަކީ ކުރީގެ ރައީސް ޔާމީނަށް ތާއީދު ކުރުން ކަމަށް ތުހުމަތުކޮށްފައެވެ. އަނިޔާވެރިކަން ނިމުމަކަށް ގެނައުމަށް އައި ސަރުކާރުން އޭނާއަށް ދިން ބޮޑު އަނިޔާއެއް ކަމަށް މިއަމަލު އޭނާ ސިފަކުރިއެވެ.\nއަދި މިމައްސަލަ ކަމާ ބެހޭ އިދާރާތަކަށް ހުށައަޅާނެ ކަމަށް ވެސް ހުސެން މުފީދު ބުނެފައިވެއެވެ.\nއަރުޝީފަށް ނެގީ 12/02/2019 15:30\nއެންމެފަހުން އަޕްޑޭޓްކުރީ 12/02/2019 15:30\nސައިފް އަޒްހަރު 39 މިނެޓު ކުރިން


Kureege Reethee Ge Raanee Ibidunni Ighodalo Maruvehjje - Vaguthu\nކުރީގެ ރީތީގެ ރާނީ އިބިޑުންނީ އިގްހޮޑާލޯ މަރުވެއްޖެ\nކުރީގެ ރީތީގެ ރާނީ އިބިޑުންނީ އިގްހޮޑާލޯ މަރުވެއްޖެއެވެ. އޭނާ މަރުވެފައި ވަނީ ޖޫން 14 ވަނަ ދުވަހުއެވެ.\nމަޝްހޫރު ޕޭސްޓަރ އިޓުއާހް އިގްހޮޑާލޯގެ އަނބިމީހާ އިބިޑުންނީ މަރުވިއިރު، އޭނާގެ އުމުރަކީ 39 އަހަރެވެ. އޭނާ އަކީ ވިޔަފާރި ވެރިއެކެވެ. އަދި އޭނާއަކީ މަދަނީ ހަރަކާތްތްތަކުގައިވެސް މަސައްކަތުގައި އުޅެމުންދާ ފިލަންތްރޮޕިސްޓެކެވެ.\nއޭނާ މަރުވީ ކާޑިއެކް އެރެސްޓެއް ޖެހިގެންނެވެ.\nނައިޖީރިއާގެ ނޭޝަނަލް އިންސްޓިޓިއުޓުގައި މާކެޓީންގ މެންބަރެއްގެ ގޮތުގައި މަސައްކަތް ކުރަމުންދިޔަ އިބިޑުންނީ އަކީ މައިކްރޯބަޔޮލޮޖީ ދާއިރާއިން ޑިގްރި ހާސިލްކޮށްފައިވާ މީހެކެވެ. އަދި އުމުރުން 18 އަހަރުގައި މިސް ލަކްސް ބިއުޓީ ޕީގަންޓްގެ ތާޖު އޭނާ ވަނީ ހޮވާފައެވެ.\nއޭނާއަކީ ރީތީގެ ރާނީއެއްގެ އިތުރުން، އަމިއްލަ ފައުންޑޭޝަނެއް ހިންގައިގެން ދަރިން ނުލިބޭ މީހުންނަށް ކައުންސިލިންގ ދީ، އެ މީހުންނަށް ސަޕޯޓް ދިނުމުގައި ހަރަކާތްތެރިވަމުންދިޔަ މީހެކެވެ. އަދި އެ މީހުންނަށް ފައިސާގެ ގޮތުންވެސް އެހީދެމުންދިޔަ އެކަކީވެސް އެއީއެވެ.\nއޭނާއަށް 40 އަހަރު ވާނީ ޖުލައި މަސް ތެރޭގައެވެ. އޭނާ މަރުވީ ކާޑިއެކް އެރެސްޓްގެ ސަބަބުން ކަމަށް ރިޕޯޓްތައް ބުނާއިރު، އޭނާ ދިޔައީ ގައުމުގެ އެކު ސަރަހައްްދުތަކަށް ދަތުރުކޮށް އައިސޮލޭޝަން ސެންޓަރުތައް ގާއިމްކުރުމަށް މަސައްކަތް ކުރަމުންނެވެ.\nއޭނާގެ ޖަނާޒާ އިއްޔެ ވަނީ ބާއްވާފައެވެ. ކޮވިޑް-19 އާ ހެދި އޭނާގެ ޖަނާޒާގައި މާ ބައިވަރު މީހުން ބައިވެރިވެފައެއް ނުވެއެވެ.\nނިދަން އޮވެވޭގޮތުން ހަންގަނޑަށް އަސަރުކުރާކަން އެނގޭތަ؟\nހަންގަނޑު ތާޒާކޮށް ބެހެއްޓުމަށް ވިޓަމިން ސީގެ މުހިންމުކަން\nފުރަބަންދު ތެރޭގައި ހަންގަނޑު ރީތިކޮށް ބަހައްޓާނެ ގޮތް ޑޮކްޓަރެއްގެ އެހީގައި!


ޔޫކޭގައި ހުރި އިންޑިއަން ރެސްޓޯރެންޓަކުން ރިހަ ވަސް ދުވާތީ...\nޔޫކޭގައި ހުރި އިންޑިއަން ރެސްޓޯރެންޓަކުން ރިހަ ވަސް ދުވާތީ ޖޫރިމަނާ ކޮށްފި\nއެ ރެސްޓޯރެންޓާއި ވެރިމީހުން ވަނީ ޖޫރިމަނާ ކޮށްފައި\n3 މެއި 2017 | ބުދަ 16:57\nޔޫކޭގައި ހުރި އިންޑިއަން ރެސްޓޯރެންޓެއްކަމަށްވާ ކުޝީގެ ތެރެއިން ރިހަވަސް މާގަދައަށް ބޭރަށް ހުންނާތީ އެތަން ޖޫރިމަނާ ކޮށްފިއެވެ. ޔޫކޭގެ އަވަށެއްކަމަށްވާ މިޑިލްސްބްރަގް ކައުންސިލުން ވަނީ ކުޝީގެ ވެރިމީހާ ކަމަށްވާ ޝަބާނާ އަދި މުހައްމަދު ކުޝީ ގެ އިތުރުން އެ ރެސްޓޯރެންޓް ޖޫރިމަނާ ކޮށްފައެވެ.\nކޯޓުން ކުޝީ ރެސްޓޯރެންޓުން ހުކުމް ކޮށްފައިވަނީ އެ ރެސްޓޯރެންޓުގެ ކައިރީގައި ދިރިއުޅޭ އަވައްޓެރިން ރިހަ ވަސްދުވާތީ އުނދަގޫވެގެން އެކަން ހުއްޓުވުމަށް ކޯޓުގައި އެދުމުންނެވެ. ކޯޓުން އެ ޖޫރިމަނާ އަށް ތާއީދުކޮށް ބުނެފައި ވަނީ އަވަށުގެ އެތައް މީހުން ވަނީ ރިހައިގެ ވަސްދުވުމުގެ ސަބަބުން ޝަކުވާ ކޮށްފައިކަމަށެވެ.\nކުޝީ ރެސްޓޯރެންޓަކީ އިންޑިއާގެ ކެއުން ލިބޭ ރެސްޓޯރެންޓެކެވެ. އެ ރެސްޓޯރެންޓުން ލިބޭ ހާއްސަ ކެއުންތަކުގެ ތެރޭގައި ޕަންޖާބީންގެ ކެއުންތަކާއި ބިރިޔާނި އަދި ހިންދޫންގެ ކެއުންތައް ހިމެނެއެވެ.\nކޯޓުގެ އަޑު އެހުން އޮތީ ޔޫކޭގެ ޓީސްސައިޑް މެޖިސްޓްރޭޓް ކޯޓުގައެވެ. އެ ކޯޓުގެ ފަނޑިޔާރު ކްރިސްޓީނާ ހެރީސަން ވިދާޅުވެފައި ވަނީ ކައުންސިލުން ވަނީ އެ އަވަށުގެ ގިނަ މީހުންނަށް އެ ރިހަ ވަހާއި ހެދި އުނދަގޫވާކަމަށާއި ރެސްޓޯރެންޓުގެ ބަދިގޭގެ ދޮރު ހުޅުވާފައި ހުންނާތީ އަވަށު މީހުންގެ ހެދުމުގައި ރިހަވަސް ހިފާފައިވާކަމަށެވެ. އެކަމާހެދި ވަރަށް އުނދަގޫވެ ޝަކުވާ ކޮށްފައިވާ ކަމަށް ވިދާޅުވެފައެވެ. އެހެންކަމުން ކުށީ ރެސްޓޯރެންޓްގެ ދެ މީހުން ތެރެއިން ކޮންމެ މީހަކު 258 ޕައުންޑުން ޖޫރިމަނާ ކޮށްފައިވާކަމަށާއި ރެސްޓޯރެންޓް 500 ޕައުންޑް އިން ޖޫރިމަނާ ކޮށް އެ ދެއްކުމަށް އަމުރު ކުރާކަމަށް ބުނެފައި ވެއެވެ.\nމި ޖޫރިމަނާއާއި ގުޅިގެން އެ ރެސްޓޯރެންޓުގެ ވެރިއެއްކަމަށްވާ ޝަބާނާ ބުނެފައިވަނީ އެ އަވަށު ކައުންސިލުން ކޮށްފައިވަނީ ރަނގަޅު ޖޫރިމަނާއެއްކަމުގައި ނުދެކޭކަމަށާއި އަދި ޝަކުވާ ކޮށްފައިވަނީ ވެސް ވަރަށް މަދު މީހުންކަމަށް ގަބޫލުކުރާކަމަށެވެ. އަދި އެ ރެސްޓޯރެންޓުގެ ބޭރުން ރިހަ ވަހެއް ނުހުންނާނެކަމަށް އޭނާ ބުނެފައި ވެއެވެ. ޝަބާނާ ބުނީ ރިހަ ވަސް ހުންނާނީ ހަމަ އެކަނި އެ ރެސްޓޯރެންޓުގެ ތެރެއަށް ވަނުމުން ކަމަށެވެ. މުހައްމަދު ބުނެފައިވަނީ ޖޫރިމަނާ ކުރުމުގެ ސަބަބުން ވަރަށް ކަންބޮޑުވެފައިވާ ކަމަށެވެ.\nއަދި ވިޔަފާރި ކާމިޔާބު ކަމާއެކީ ގެންދިއުމަކީ ކޮންމެ ވިޔަފާރިވެރިއެއްގެވެސް ހުވަފެންކަމަށްވާއިރު ޖޫރިމަނާ ކުރުމުން އެ ވިޔަފާރި ވަރަށް ދަށްވެފައިވާކަމަށް މުހައްމަދު ބުންޏެވެ.


ޞައްޙަ ސުންނަތަކީ މާތް ﷲ ގެ ޥަޙީއެވެ2– DhiSalafiyyah\nޞައްޙަ ސުންނަތަކީ މާތް ﷲ ގެ ޥަޙީއެވެ 2\n13/09/2013 محمد ﷺ ގެ ސިޔަރަތުއައްޝައިޚް އާދަމް ނިޝާން ބިން ޢަލީ އާދަމް\nސުންނަތަށް ތަބާޢަވެ އެއަށް ޢަމަލުކުރުމުގެ ވާހަކަ ދައްކާއިރު އެންމެ ފުރަތަމަ ސުންނަތަކީ ކޮބައިކަން އެނގެން ޖެހެއެވެ. އެހެނީ، އެއްވެސް އެއްޗަކަށް އެއާ ބެހޭގޮތުން އެނގިފުމަށް ދާންދެން އެކަމަކަށް ޢަމަލުކުރުމެއް ނުވެއެވެ.\nސުންނަތަކީ އޭގެ މާނަ ވަރަށް ފުޅާ ލަފްޒެކެވެ. ޝަރުޢީ އިޞްޠިލާޙުގައި، ސުންނަތުގެ މާނަ، އެކި ޢިބާރާތްތަކުން ބަޔާންވެފައި ވެއެވެ. މިގޮތުން ސުންނަތަކީ މާތް ނަބިއްޔާ މުޙައްމަދު صلى الله عليه وسلمގެ ބަސްފުޅުތަކާއި ޢަމަލުފުޅުތަކާއި އެކަލޭގެފާނުގެ ކުރިފުޅުމަތީގައި ކަމެއް ހިނގުމުން އެކަމަކާއިމެދު އިންކާރު ނުކުރައްވާ ކޮންމެ ކަމެކެވެ. އަދި އެއީ ބިދުޢައިގެ އިދިކޮޅުވެސް މެއެވެ. އަދި ހަމަ މިގޮތަށް ޤުރުއާނާއި ސުންނަތޭ ބުނެވިއްޖެނަމަ، ސުންނަތުގެ މާނައަކީ ކީރިތި ނަބިއްޔާގެ ޙަދީޘްފުޅު ތަކެވެ. ކޮންމެއަކަސް ޚުލާޞާއަކީ، ސުންނަތަކީ ރަސޫލު صلى الله عليه وسلمގެ ކިބައިން ވާރިދުވެފައިވާ ކޮންމެ ކަމެކެވެ. ވާޖިބެއް ކަމުގައި ވިޔަސް ނުވަތަ ޙަރާމް ކަމެއް ކަމުގައި ވިޔަސް ނުވަތަ މުސްތަޙައްބު ނުވަތަ މަކްރޫހް ނުވަތަ މުބާޙް ކަމެއް ކަމުގައި ވިޔަސްމެއެވެ. (ފިޤުހު ޢިލްމުވެރިން ކައިރީގައި ބައެއް ޙާލަތްތަކުގައި މުސްތަޙައްބުގެ މާނައިގާވެސް ސުންނަތް ބޭނުން ކުރެވެއެވެ.)\nރަސޫލު ﷲ صلى الله عليه وسلمގެ ސުންނަތުގެ ތެރޭގައި ހިމެނޭ ކަންކަމަށް ފުރިހަމައަށް ތަބާވުމަކީ، ވާޖިބު ކަމެއް ކަމުގައި ދޭހަކޮށްދޭ އާޔަތްތަކާއި ޞައްޙަ ޙަދީޘްތައް ވަރަށް ގިނައެވެ. މިގޮތުން އޭގެތެރެއިން އާޔަތަކާއި ޙަދީޘެއް މިތަނުގައި ބަޔާންކޮށްލެވޭތޯ ބަލާނަމެވެ.\n“وَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانْتَهُوا وَاتَّقُوا اللَّهَ إِنَّ اللَّهَ شَدِيدُ الْعِقَابِ” (الحشر: 7).\nރަސޫލު الله صلى الله عليه وسلم ޙަދީޘް ކުރައްވާފައިވެއެވެ. “تركت فيكم أمرين لن تضلوا ما تمسكتم بهما كتاب الله وسنة نبيه“. (الموطأ:1395) “ތިމަންކަލޭގެފާނު ތިޔަބައިމީހުންގެ ތެރެއަށް ދޭއްޗެއް ދޫކުރެއްވީމެވެ. އެދޭތީގައި ތިޔަބައިމީހުން ހިފަހައްޓައިފިނަމަ މަގުފުރެދިގެން ނުދާނެއެވެ. އެއީ الله ތަޢާލާގެ ފޮތާއި އެއިލާހުގެ ނަބިއްޔާގެ ސުންނަތެވެ.”\nރަސޫލު الله صلى الله عليه وسلم ޙަދީޘް ކުރައްވާފައިވާ މި ބަސްފުޅުން ވަރަށް ފާޅުކަން ބޮޑުކޮށް އެނގެނީ އެކަލޭގެފާނު، އެދޫކުރެއްވެވި ދޭތީގައި “އެކުގައި” ނުހިފަހައްޓައިފިނަމަ އިންސާނާ މަގުފުރެދޭނެކަމެވެ. ފަހެ الله ތަޢާލާގެ ޙައްޤުމަގަށް ފުރަގަސްދީ އެއަށް އުރެދުނު މީހުންނަށް الله ތަޢާލާ ތައްޔާރު ކުރައްވާފައިވަނީ ނަރަކައެވެ. މާތް الله އަމުރުކުރައްވާފައިވަނީ ނަރަކައިން އަޅުގަނޑުމެންގެ ނަފްސުތައް ސަލާމަތް ކުރުމަށެވެ. އެއިލާހު ޥަޙީ ކުރައްވާފައިވެއެވެ.\n“يَا أَيُّهَا الَّذِينَ آمَنُوا قُوا أَنْفُسَكُمْ وَأَهْلِيكُمْ نَاراً” (التحريم:6)\nމާނައަކީ: “އޭ އީމާންވެސްޖެ މީސްތަކުންނޭވެ! ތިޔަބައިމީހުންގެ އަމިއްލަ ނަފްސުތަކާއި ތިޔަބައިމީހުންގެ އަހުލުވެރީން (އެބަހީ: އަނބި ދަރީން) ނަރަކައިގެ އަލިފާނުން ސަލާމަތްކުރާށެވެ.”


ރައްޔިތުންގެ މަޖިލިސް – މިއަހަރުގެ ދެވަނަ ދައުރުގެ9ވަނަ ޖަލްސާ މިއަދު ބާއްވައިފި\nކޮމިޓީ ތަކުގެ މަސައްކަތް\nމިއަހަރުގެ ދެވަނަ ދައުރުގެ9ވަނަ ޖަލްސާ މިއަދު ބާއްވައިފި\nރައްޔިތުންގެ މަޖިލީހުގެ 2017 ވަނަ އަހަރުގެ ދެވަނަ ދައުރުގެ9ވަނަ ޖަލްސާ މިއަދު ބާއްވައިފިއެވެ. މިއަދު ހެނދުނު 9:00 ގައި ބޭއްވި މިޖަލްސާގައި، ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 115 ވަނަ މާއްދާގެ (ދ) ގައި ބަޔާންކޮށްފައިވާ ގޮތުގެމަތިން، ބޭރު ޤައުމުތަކަށް ރާއްޖެއިން ސަފީރުން ކަނޑައެޅުމަށްޓަކައި، ޑިމޮކްރެޓިކް ސޯޝަލިސްޓް ރިޕަބްލިކް އޮފް ސްރީލަންކާއަށް ދިވެހިރާއްޖެއިން ކަނޑައަޅާ ސަފީރުކަމަށް ޢައްޔަންކުރެއްވުމަށް ރައީސުލްޖުމްހޫރިއްޔާ ފޮނުއްވާފައިވާ ނަންފުޅު ދިރާސާކުރައްވައި ގޮތެއް ނިންމެވުމަށް ޤައުމީ ސަލާމަތުގެ ކޮމިޓީއަށް ފޮނުއްވިއެވެ.\nއަދި މޯލްޑިވްސް މަނިޓަރީ އޮތޯރިޓީގެ ޤާނޫނު 1981 (ޤާނޫނު ނަންބަރު 81/6) އަށް2ވަނަ އިޞްލާޙު ގެނައުމުގެ ޤާނޫނުގެ6ވަނަ މާއްދާގެ (3) ވަނަ ނަންބަރުގައިވާ ގޮތުގެމަތިން މޯލްޑިވްސް މަނިޓަރީ އޮތޯރިޓީގެ ގަވަރުނަރުގެ މަގާމަށް ޢައްޔަންކުރެއްވުމަށް ރައީސުލްޖުމްހޫރިއްޔާ ފޮނުއްވާފައިވާ ނަންފުޅު ދިރާސާކުރައްވައި ގޮތެއް ނިންމެވުމަށް މިނިވަން މުއައްސަސާތަކުގެ ކަންތައްތަކާބެހޭ ކޮމިޓީއަށްވެސް ފޮނުއްވިއެވެ.\nއަދި ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 93 ވަނަ މާއްދާގެ (ހ) ގައި ދިވެހި ދައުލަތުގެ ނަމުގައި، ވެރިކަން ހިންގާ ފަރާތުން ބައިވެރިވާ ބައިނަލްއަޤްވާމީ މުޢާހަދާތަކަށް ޢަމަލުކުރަންވާނީ ރައްޔިތުންގެ މަޖިލީހަށް ހުށަހަޅައި އެމަޖިލީހުން ފާސްކުރުމަށްފަހު، އެ މަޖިލީހުން ނިންމާ ގޮތުގެމަތިން ކަމަށް ބަޔާންކޮށްފައިވާތީ، “އިންޑިއަން އޯޝަން ރިމް އެސޯސިއޭޝަން” “އަޔޯރާ” ގައި ދިވެހިރާއްޖެއިން ބައިވެރިވުމުގެ މައްސަލަ ދިރާސާކުރައްވައި ގޮތެއް ނިންމެވުމަށް ޤައުމީ ސަލާމަތުގެ ކޮމިޓީއަށް ފޮނުއްވިއެވެ.\nމިއަދުގެ ޖަލްސާގައި ވަކި ޕާޓީއަކަށް ނިސްބަތްވެ ވަޑައިނުގަންނަވާ މެންބަރެއްގެ ގޮތުގައި ހުންނެވި މަޖިލީހުގެ ނައިބު ރައީސް ހުޅުހެންވޭރު ދާއިރާގެ ޢިއްޒަތްތެރި މެންބަރު މޫސާ މަނިކު ޕްރޮގްރެސިވް ޕާޓީ އޮފް މޯލްޑިވްސް (ޕީ.ޕީ.އެމް) ގެ މެންބަރަކަށް ވެވަޑައިގަތުމާ ގުޅިގެން އެކަން ޢިއުލާނު ކުރެއްވިއެވެ. އަދި ނޮޅިވަރަމް ދާއިރާގެ ޢިއްޒަތްތެރި މެންބަރު ޙުސައިން ޢަރީފް މޯލްޑިވްސް ޑިވެލޮޕްމަންޓް އެލަޔަންސް (އެމް.ޑީ.އޭ) ގެ މެންބަރުކަމުން ވަކިވެވަޑައިގަތުމާ ގުޅިގެން އެކަންވެސް ރިޔާސަތުން ޢިއުލާން ކުރެއްވިއެވެ.\nމިއަދު ޖަލްސާގެ އެޖެންޑާގައިވާ ކަންކަން ނިމުމުން މަޖިލީހުގެ މިއަދުގެ ޖަލްސާ ނިންމަވާލެއްވީ މާދަމާ 23 އޯގަސްޓް 2017 ގައި މަޖިލީހުގެ ޖަލްސާއެއް އޮންނާނެކަން ޢިއުލާން ކުރައްވާފައެވެ.\nމިއަދުގެ ޖަލްސާގެ ރިޔާސަތު ބެލެހެއްޓެވީ ރައްޔިތުންގެ މަޖިލީހުގެ ރައީސް ޢަބްދުﷲ މަސީޙް މުޙައްމަދުއެވެ.\n9 ޒުލްޙިއްޖާ 1438\n22 އޯގަސްޓް 2017\n© 2018، ރައްޔިތުންގެ މަޖިލިސް، ދިވެހިރާއްޖެ


Lebanon Gai Bodu Hulhugandu Thakeh Fethuremun Dhanee - Vaguthu\nލުބުނާނުގައި ބޮޑު ހުޅުގަނޑުތަކެއް ފެތުރެމުންދަނީ\nއަރަބި ޤައުމެއް ކަމަށްވާ ލުބުނާނުގައި އެކި ސަރަޙައްދުގައި ނުރައްކާތެރި އަލިފާނުގެ ހާދިސާތައް ހިނގައި، ހުޅުގަނޑުތައް ފެތުރެމުން އެބަދެއެވެ.\nފާއިތުވެދިޔަ ދެ ދުވަހުގެ ތެރޭގައި އެގައުމުގެ އުތުރާއި ދެކުނުގެ 100 އަށްވުރެ ގިނަ ހިސާބުތަކުގައި ވަނީ އަލިފާންގަނޑު ރޯވެ، ހިފާފައެވެ. އަލިފާނުގެ ހާދިސާތަކުގައި މިހާތަނަށް އެޤައުމުން ވަނީ ދެ މީހަކު މަރުވެފައެވެ. އެއީ އަލިފާންގަނޑަކުން ސަލާމަތްވާން އުޅެނިކޮށް ނޭވާ ހާސްވެގެން މަރުވި ފިރިހެނެއްގެ އިތުރުން، އެ ޤައުމުގެ ފަޔާ ޓްރަކެއްގައި ޖެހިގެން ހިނގި އެކްސިޑެންޓެއްގައި މަރުވި އަންހެން މީހެކެވެ.\nލުބުނާނުގައި އަލިފާނުގެ ހާދިސާތައް ބޮޑަަށް ހިނގާފައިވަނީ އެގައުމުގެ ފަރުބަދަމަތީ ހިސާބުތަކުގައެވެ. އަލިފާނުގެ ސަބަބުން އެޤައުމުގެ އެންމެ ޤުދުރަތީ 'ރެއިން ފޮރެސްޓު' ގައިވެސް ވަނީ ފެތުރިފައެވެ. އަދި އެ ތަންތަނުން ފެތުރިގެން ގޮސް، އާއްމުން ދިރިއުޅޭ ކައިރި އަވަށްތަކަށް އަލިފާންގަނޑު ފެތުރުމުގެ ކުރިން އެ ސަރަޙައްދުގެ އާއްމުން ވަނީ އެމީހުންގެ ގެތަކުން ނުކުމެ، ރައްކާތެރި ހިސާބުތަކަށް ބަދަލުވާން މަޖުބޫރުވެފައެވެ.


Local Council Inthihaabu April3gai baahvan ninmaifi\nލޯކަލް ކައުންސިލް އިންތިހާބު އެޕްރީލް3ގައި ބާއްވަން ނިންމައިފި\n06 ޖެނުއަރީ 2021 - 13:39:57\nލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގެ އިންތިހާބު އަންނަ އެޕްރީލް ތިނެއްގައި ބޭއްވުމަށް އިލެކްޝަންސް ކޮމިޝަން (އީސީ) އިން ތާވަލުކޮށްފި އެވެ.\nއެކަން ހާމަކުރެއްވީ އިލެކްޝަންސް ކޮމިޝަންގެ ރައީސް އަހުމަދު ޝަރީފް ކުރެއްވި ޓްވީޓެއްގަ އެވެ.\nމިދިޔަ މާޗް ހަވަނަ ދުވަހު ބާއްވަން އޮތް ލޯކަލް ކައުންސިލް އިންތިހާބު ފަސްކުރީ ކޮވިޑް-19 އާ ގުޅިގެން ހާއްސަ ގާނޫނަކާއެކު އެވެ. އެގޮތުން އެ އިންތިހާބު ބޭއްވޭނީ ސިއްހީ ކުއްލި ނުރައްކަލުގެ ހާލަތު އުވާލުމުންނެވެ.\nއީސީއިން މަސައްކަތް ކުރަމުން އައީ މާޗު މަހުގެ ހަވަނަ ދުވަހު އިންތިހާބު ބޭއްވުމަށް ނަމަވެސް މިހާރު އެ މުއްދަތުގައި އިންތިހާބު ނުބޭއްވޭނެ ކަމަށް އީސީން ވަނީ ބުނެފަ އެވެ.\nއީސީގެ ރައީސް އަހުމަދު ޝަރީފް ރޭ ވިދާޅުވީ ހާއްސަ ގާނޫނުގެ ތިން މާއްދާއަކަށް އިސްލާހު ހުށަހެޅުމަށް ތައްޔާރުވަމުން އަންނަ ކަމަށެވެ.\nމި އިސްލާހުތައް މި މަސް ނިމުމުގެ ކުރިން ގެންނަން ޖެހޭ ކަމަށާއި އެކަން ކުރެވެން އޮތީ ރައްޔިތުންގެ މަޖިލީހުގެ ދައުރުން ބޭރުގެ ޖަލްސާއެއް ބާއްވައިގެން ކަމަށާއި އެހެން ނޫން ނަމަ، ރޯދައިގެ ކުރިން އިންތިހާބު ނުބޭއްވޭނެ ކަމަށް ޝަރީޕް ވަނީ ވިދާޅުވެފަ އެވެ.\nއެހެންކަމުން ދައުރުން ބޭރުން މަޖިލީހުގެ ޖަލްސާއެއް ބާއްވަން މަސައްކަތް ކުރަމުންދާ ކަމަށް ސުޕަ މެޖޯރިޓީ ލިބިފައިވާ އަދި ވެރިކަން ކުރާ މައި ޕާޓީ، މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) ގެ މަޖިލީސް މެންބަރުން ވަނީ ބުނެފަ އެވެ.


March mahu import kuri dutyin dhaulathah libunu aamudhanee dhashah - vNews.mv\nއިމްޕޯޓް ޑިއުޓީއިން ދައުލަތަށް ލިބުނު އާމްދަނީ ދަށްވެއްޖެ\nމުހައްމަދު ޝާން އަބްދުﷲ 13 April 2016, 14:25\nހުސްވި މާޗް މަހު އިމްޕޯޓް ޑިއުޓީގެ ގޮތުގައި ދައުލަތަށް ލިބުނު އާމްދަނީ މިދިޔަ އަހަރުގެ މާޗް މަހާ އަޅާބަލާއިރު 25 އިންސައްތަ ދަށަށް ގޮސްފައިވާކަމަށް މޯލްޑިވްސް ކަސްޓަމްސް ސާވިސްއިން ބުނެފި އެވެ.\nމޯލްޑިވްސް ކަސްޓަމްސް ސާވިސް އިން ނެރެފައިވާ ތަފާސްހިސާބުތަކަށް ބަލާއިރު ހުސްވި މާޗް މަހު އިމްޕޯޓު ޑިއުޓީއާއި އެހެނިހެން ފީގެ ގޮތުގައި ކަސްޓަމްސްއަށް ޖުމްލަ 222.7 މިލިއަން ރުފިޔާ ލިބިފައިވާއިރު، މިދިޔަ އަހަރުގެ މާޗް މަހު ލިބިފައިވަނީ 298.0 މިލިއަން ރުފިޔާއެވެ\nކަސްޓަމްސްއިން ބުނީ، ހުސްވި މަހު ރާއްޖެއަށް އިމްޕޯޓު ކުރެވުނު މުދަލުގެ ސީއައިއެފް އަގު އަދި ރާއްޖެއިން އެކްސްޕޯޓް ކުރެވުނު މުދަލުގެ އެފްއޯބީ އަގު ވެސް ވަނީ އިތުރުވެފައި ކަމަށެވެ. އަދި މި މުއްދަތުގައި އިމްޕޯޓުކުރެވުނު މިންވަރު 15 އިންސައްތަ އިތުރުވެފައިވާއިރު، އެކްސްޕޯޓު ކުރެވުނު މިންވަރު ވަނީ3އިންސައްތަ އިތުރުވެފައި ކަމަށް ކަސްޓަމްސްއިން މައުލުމާތު ދެއެވެ.\nމިދިޔަ އަހަރުގެ މާޗް މަހު 2.62 ބިލިއަން ރުފިޔާގެ މުދާ ރާއްޖެއަށް އެތެރެކޮށްފައިވާއިރު، މިއަހަރުގެ މާޗް މަހު އެތެރެކުރެވުނު މުދަލުގެ ސީއައިއެފް އަގަކީ 3.00 ބިލިއަން ރުފިޔާއެވެ. އަދި މިދިޔަ މަހު ރާއްޖެއިން އެކްސްޕޯޓުކުރެވުނު މުދަލުގެ އެފްއޯބީ އަގު 302 މިލިއަން ރުފިޔާއަށް އަރާއިރު، މިދިޔަ އަހަރުގެ މާޗް މަހު މި ޢަދަދު ހުރީ 292 މިލިއަން ރުފިޔާގައި ކަމަށް ވެސް ކަސްޓަމްސްއިން މައުލޫމާތު ދެއެވެ.\nކަސްޓަމްސްއިން ބުނީ، ހުސް ވި މާޗް މަހު ރާއްޖެއަށް އެތެރެކުރެވުނު މުދަލުގެ ތެރެއިން އެންމެ ބޮޑު ހޭދައެއް ކޮށްފައިވަނީ މެޝިނަރީގެ ބާވަތްތައް ކަމަށެވެ. އަދި މެޝިނަރީއަށް ސީއައިއެފް 633 މިލިއަން ރުފިޔާ ހޭދަކުރެވިފައިވާއިރު، ދެވަނައަށް އެންމެ ގިނައިން ހޭދަކޮށްފައިވާ ކާބޯތަކެތީގެ ބާވަތްތަކަށް ސީއައިއެފް 553 މިލިއަން ރުފިޔާ ހޭދަކުރެވިފައިވާ ކަމަށް ވެސް ކަސްޓަމްސްއިން މައުލޫމާތު ދެއެވެ.\nފާއިތުވި އަހަރުތަކުގައި ރާއްޖޭގެ އިމްޕޯޓުގެ ބޮޑު ބައެއް ހިއްސާކުރި ތެލުގެ ބާވަތްތަކަށް ހުސްވި މާޗް މަހު ހޭދަކޮށްފައިވަނީ ސީ.އައި.އެފް 321 މިލިއަން ރުފިޔާ ކަމަށް ވެސް ކަސްޓަމްސްއިން ބުނެފައި ވެއެވެ.


Kaivenikuran enme rangalhu umurakee kobaa?\nކައިވެނިކުރަން އެންމެ ރަނގަޅު އުމުރަކީ ކޮބާ؟\nއަލަށް ކައިވެނިކުރާ ކޮންމެ ދެމަފިރިއަކަށް ފްލެޓެއް ލިބޭ ވާހަކަ ދައްކާނީ އެއަށް ފަހު އެވެ. އެންމެ ފުރަތަމަ ވެސް، ކައިވެނިކުރަން އެންމެ ރަނގަޅު އުމުރަކީ ކޮބައިތޯ ބަލައި، އެ ހިސާބުން ފަށައިގަންނަމާ ހިނގާށެވެ. ސަބަބަކީ ސައިންސާއި ތަޖުރިބާކާރުންގެ ވާހަކައިގައި ނަމަ ދެ މީހެއްގެ ދެމެދުގައި އޮންނަ ގުޅުން ދިގު މުއްދަތަކަށް ދެމިގެން ދިއުމުގެ ފަހަތުގައި އެންމެ މުހިންމު ރޯލެއް ކުޅޭ އެކައްޗަކީ ކައިވެނިކުރާ ދެ މީހުންގެ އުމުރެވެ.\nއެހެންވީމަ ފްލެޓް ލިބޭ ތަނުން ދެ މީހުން ވަރިވެއްޖެ ނަމަ އެކަންވާނީ ގައުމީ ބޮޑު މައްސަލައަކަށް ނޫން ހެއްޔެވެ؟ ސައިންސްވެރިން ބުނަނީ ކީކޭތޯ ބަލައިލަމާ ހިނގާށެވެ.\nފަހުގެ ދިރާސާތަކުން އަދި ތަޖުރިބާކާރުންގެ ވާހަކަތަކުން ވެސް އެންމެ ރަނގަޅު އުމުރެއް ކަމަށް ދައްކަނީ 28 އަހަރާއި 32 އަހަރާ ދެމެދެވެ. ކައިވެނީގެ ފުރަތަމަ ފަސް އަހަރު ދެ މީހުންގެ ގުޅުން ހަރާބުވެ ދެ މީހުން ވަރިވާން ބޭނުން ނުވަނީ ނަމަ 28 އަހަރާއި 32 އަހަރާ ދެމެދުގެ ހިސާބެއްގައި ކައިވެނިކުރުން ވަރަށް ވެސް ބުއްދިވެރި ކަމަށް ދިރާސާތަކުން ދައްކަ އެވެ.\nމިއީ ހަމައެކަނި ސްޓެޓިސްޓިކްސްތަކެކެވެ. މީގެ ނަތީޖާ ކޮންމެހެން އަމިއްލަ މީހާގެ ހަޔާތުގެ ވާހަކައާ ދިމާވާކަށް އަދި ނުޖެހެ އެވެ. އެހެން ނުވެ ވެސް ހިނގައިދާނެ އެވެ.\nއެހެންވީމަ، އުމުރުން 32 އަހަރުން މައްޗަށް ގޮސް އަދިވެސް މީހަކާ ނީދެ ތިބި މީހުން އެއްގޮތަކަށް ވެސް ރުޅިގަދަވާނެ ކަމެއް ނެތެވެ.\nހަމަ ބުއްދި ލިބޭ ހިސާބަކީ އެއީ!\nސައިންސްގެ ވާހަކަ އަކީ މިއީ އެވެ. ފުރާވަރަކީ އެންމެ ކޫސަނި ލޯބީގެ ވާހަކަތައް އަހަރެމެންގެ ހަޔާތަށް އުފަންކުރުވާ ހިސާބެވެ. އެކަމަކު 20 އަހަރުން މައްޗަށް ދިއުމުން ނުވަތަ 30 އަހަރުން މައްޗަށް ދާ ހިސާބުން ތިމާގެ ވިސްނުމާއި ފިކުރަށް ލޯބީގެ އަސަރުކުރާ ގޮތް ވަރަށް ބޮޑަށް ތަފާތުވެގެންދެ އެވެ.\nވަކިން ހާއްސަކޮށް އުމުރުން 28 އަހަރާއި 32 އަހަރާ ދެމެދުގެ އުމުރުގައި މީހުން ލޯބި ސިފަކުރާ ގޮތް ތަފާތެވެ. ދެ މީހަކަށް އެކުގައި އުޅެވިދާނެކަން އަމިއްލަ އަށް ދިރާސާކޮށްލުމުގެ ގާބިލުކަމާއި މީހަކާ އެކު ފޫހިނުވެ އުޅެވިދާނެކަމުގެ އިހްސާސް ވެސް އެންމެ ރަނގަޅަށް މި ހިސާބުގައި ކުރެވޭނެ އެވެ. މިއީ ލޯބީގައި ކަނުކޮށްލާ ޒާތުގެ ހޯމޯންސްތަކުން ވެސް ސިކުނޑި ފުދޭވަރަކަށް މިިވަންކޮށް ތާޒާކޮށްލާ ހިސާބަކަށްވީމަ އެވެ.\nއަނެއްކޮޅުން އުމުރުން 28 އަހަރަކީ ވަރަށް ގިނަ މީހުން ޒިންމާދާރު މީހުންނަށް ބަދަލުވާ ހިސާބެވެ. ވަޒީފާއެއް ހޯދައިގެން އަމިއްލަ ފައި މައްޗަށް ތެދުވެ ދިރިއުޅުމުގެ ހަގީގީ ބުރަ އިހްސާސްކުރެވެން ފަށާ ހިސާބަކީ އަސްލު މިއީ އެވެ. އެހެންކަމުން ދިރާސާކުރާ ފަރާތްތަކުން ބުނަނީ މިއީ ކައިވެންޏެއް ފަށަން ވިސްނާ ނަމަ އެންމެ ބުއްދިވެރި ހިސާބު ކަމަށެވެ.\nމީގެ އިތުރުން 32 އަހަރުން މައްޗަށް ނުދިއުން ވެސް ވަރަށް މުހިންމުވެ އެވެ. ވަކިން ހާއްސަކޮށް ދަރިން ހޯދައިގެން އާއިލާއެއް ބޮޑުކުރުމަށް ވިސްނާ ދެ މީހަކު ނަމަ އުމުރުން މާ ދުވަސްވަންދެން މަޑުކޮށްގެން ނުވާނެ އެވެ.


Maleygai maruvaa meehunge kashukamaakemeege kankan avaskuran ilthimaaskohfi – Iru\nމާލޭގައި މަރުވާ މީހުންގެ ކަށުކަމާކެމީގެ ކަންކަން އަވަސްކުރަން އިލްތިމާސްކޮށްފި\nމިދުވަސްވަރު މާލޭގައި މަރުވާ މީހުންގެ ކަށުކަމާކެމީގެ ކަންކަން ވީ އެންމެ އަވަހަކަށް ނިންމުމަށްފަހު މައްޔިތާ ވަޅުލުމަށް ޢާއިލާތަކުގެ ފަރާތުން އިސްކަންދިނުމަށް މާލެ ސިޓީ ކައުންސިލުން އިލްތިމާސްކުރައްވައިފިއެވެ.\nސިޓީ ކައުންސިލުން މިގޮތަށް އިލްތިމާސްކުރައްވާފައިވަނީ މިދުވަސްވަރު މާލެ ސަރަޙައްދުގައި ކޯވިޑް-19 ފެތުރުން ވަރަށްބޮޑަށް އިތުރުވެފައިވާތީ ފަރުދުންގެ ރައްކާތެރިކަމަށްޓަކައެވެ.\nސިޓީ ކައުންސިލުން ބުނީ މާލެ ސިޓީގެ މިސްކިތްތަކުގެ ތެރެއިން، މާލޭގައި ކަށު ނަމާދު ކުރާނީ، “މަސްޖިދުއް ތަޢާވުނި” (އާސަހަރާ މިސްކިތް) ގައި ކަމަށާއި ކޮޑިވް ބަލީގައި މަރުވާ މީހުންގެ ކަށުނަމާދު ކުރާނީ ހުޅުމާލެ ސަހަރާ ގޯތިތެރޭ (ހިނަވާގެ ފެންޑާ) ގައި ކަމަށެވެ.\nއަދި އާސަހަރާ މިސްކިތުގައި ކަށުނަމާދުކުރެވޭނީ ފަރުޟު ނަމާދުގެ ޖަމާއަތާއި ދިމާނުވާގޮތަށް، ނަމާދަށް ބަންގި ގޮވާ ވަގުތުން ފެށިގެން ބައިގަޑިއިރު ފަހުން ކަމަށާއި މައްޔިތާ އާސަހަރާއަށް ގެނަވުމަށްފަހު، ވީއެންމެ އަވަހަކަށް މައްޔިތާގެ ކަށުކަމާކެމީގެ ކަންތައްތައް ނިންމުމަށްފަހު، މައްޔިތާ ވަޅުލުމަށް، މައްޔިތާގެ ޢާއިލާގެ ފަރާތުން ވަރަށް އިސްކަން ދޭންވާނެ ކަމަށް ސިޓީ ކައުންސިލުން ބުނެ އެވެ.\nއިތުރު ލޮކްޑައުނަކަށް ދިއުން ރަނގަޅެއް ނޫން: ރައީސް\nސިޓީ ކައުންސިލުން އިތުރަށް ބުނީ މައްޔިތާ އާސަހަރާއަށް ގެނައުމަށްފަހު، ހިނަވާގޭގައި މައްޔިތާ ބޭއްވޭނީ ގިނަވެގެން3ގަޑި އިރުވަންދެން ކަމަށެވެ. އަދި މައްޔިތާގެ ޖަނާޒާގައި ބައިވެރިވުމަށްދާ މީހުން ހިނަވާގެ އެތެރެއާއި ސަހަރާގެ ގޯތިތެރޭގައި އުޅޭއިރު، އިޖުތިމާޢީ ގައިދުރުކަން ބެހެއްޓުމަށާއި އެޗްޕީއޭގެ އުސޫލުތަކާއި އެއްގޮތަށް އަމަލުތައް ބެހެއްޓުމަޑް ވެސް ވަނީ އަންގާފަ އެވެ.


21 ވަނަ އަސާސީ ތަމްރީން ކޯހުގެ ދަސްވެނިވި އޮފިސަރުންނަށް ސެޓްފިކެޓް ދީފި\n21 ވަނަ އަސާސީ ތަމްރީން ކޯހުގެ ދަސްވެނިވުމުގެ ރަސްމިއްޔާތު މާފުށީ ޖަލުގައި މިއަދު ބާއްވައި، ދަސްވެނިވި އޮފިސަރުންނަށް ސެޓްފިކެޓް ދީފި އެވެ.\nމި ރަސްމިއްޔާތު ޝަރަފްވެރިކޮށްދެއްވީ ކޮމިޝަނަރ އޮފް ޕްރިޒަންސް ޢަބްދުﷲ މުނާޒް އެވެ. އަދި މި ރަސްމިއްޔާތުގައި ޑެެޕިއުޓީ ކޮމިޝަނަރ އޮފް ޕްރިޒަންސް އިބްރާޙިމް މުޙައްމަދު ދީދީ އާއި، ކޮމިޝަންޑް އަދި ނަން-ކޮމިޝަންޑް އޮފިސަރުންން ބައިވެރިވި އެވެ.\nމި ރަސްމިއްޔާތު ޝަރަފްވެރިކޮށްދެއްވާ، އޮފިސަރުންނާ މުޚާތަބް ކުރައްވާ ވާހަކަ ދައްކަވަމުން، ކޮމިޝަނަރ އޮފް ޕްރިޒަންސް ޢަބްދުﷲ މުނާޒް ވިދާޅުވީ، ޕްރިޒަން އޮފިސަރުންނަކީ ވަރަށް ބޮޑު މަސްއޫލިއްޔަތަކާއި ޒިންމާއެއް ކޮނޑުގައި އަޅައިގެން ތިބޭ ބައެއް ކަމަށާއި، ވަޒީފާއަށް ކަމޭހިތައި ފަރުވާތެރިވުމަކީ ކޮންމެ އޮފިސަރަކު ވެސް ކުރަން ޖެހޭނެ ކަމެއް ކަމަށެވެ. އަދި ކިޔެވި އެއްޗެއް ބޭނުންހިފައި، މަސައްކަތުގެ މައިދާނުގައްޔާއި ބޭރުތެރޭގައި ވެސް ރިވެތި އަޚްލާޤް ހިފެހެއްޓުމަށް އިސްކަން ދިނުމަށް ވެސް ސީޕީ ނަޞޭޙަތްތެރިވި އެވެ.\nމިއަދުގެ ރަސްމިއަޔާތުގައި، އެމްސީއެސްގެ ވަޒީފާއަށް ކުރިމަތިލި 30 ޕްރިޒަން އޮފިސަރުން ވަނީ ކޯސް ފުރިހަމަކޮށް ސެޓްފިކެޓް ޙާޞިލްކޮށްފަ އެވެ.